kulhudhuhfusheege Amihla Kofee Eh\nކަޅު ކޮފީ ތަށްޓެއް\nކުޅުދުއްފުށީގެ އަމިއްލަ "ފަނި ކޮފީ"\n10 ނޮވެންބަރ 2021 - 09:44:53\nކޮފީ އަށް ދެވި ހިފާފައިވާ މީހުންނަށް "ފަނި ކޮފީ" ކޮންމެހެން އެގެން ވާނެ އެވެ. ހަށިގަނޑަށް އެތެރެވާ ކޮފީގެ މިންވަރާއި ކޮފީ އަށް ކުރާ ހޭދަ ވަކި މިންވަރެއްގައި ހިފެހެއްޓުމަށް ފަނި ކޮފީ އަކީ ހައްލެކެވެ.\nހދ. ކުޅުދުއްފުއްޓަށް މީގެ 15 ވަރަކަށް އަހަރު ކުރިން އުފަންވި ކަމަށް ބެލެވޭ ފަނި ކޮފީ، މަޝްހޫރީ ކުޅުދުއްފުއްޓާއި ކައިރި ރަށްރަށުގަ އެވެ. އެހެން ހިސާބުތަކުގެ މީހުންނަށް އަދި މިއީ މުޅިން އާ އެއްޗެކެވެ.\nގިނަ ބަޔަކު ބުރަވާ ގޮތުން ފަނި ކޮފީ އުފަންކުރި މީހަކަށް ވާނީ ކުޅުދުއްފުށި ކޮށީގެ އާދަމް މުހައްމަދު (ޖާވިދު) އެވެ.\n"ކޮށީގެ އާދަނު އައިސް ބުނާނެ، ކޮފީ 'ކްއާޓެއް' ދޭށޭ. ފެން ކޮޅެއް އަޅާފައި ކޮފީކޮޅެއް އަޅައިގެން ބައި ތައްޓަށް ވުރެ ވެސް މަދު އެތިކޮޅެއް، އެ ހިސާބުން އައިސް އެ އަށް ކިޔުނު އެއްޗެއް ފަނި ކޮފީ އަކީ،" ދެ ހާސް ފަސް ވަނަ އަހަރު، އެންމެ ފުރަތަމަ ފަނި ކޮފީ ތައްޔާރު ކުރަން ފެށި ކަމަށް ބެލެވޭ 'ކެފޭ ފްރޭރޭ' ގައި އެ ދުވަސް ވަރު މަސައްކަތް ކުރި ހަސަން އާދަމް ބުންޏެވެ.\nއާންމުކޮށް ކަޅު ކޮފީ ބޮމުން އައި ޖާވިދު ބުނި ގޮތުގައި 'ކްއާޓް' ކޮފީ އެއް ނުވަތަ ކޮފީ ޖޯޑެއްގެ ހަތަރު ބައި ކުޅަ އެއް ބަޔަށްވާ ވަރަށް، ކޮފީ ބޯން ފެށީ، ދުވާލަކު ފަސް ހަ ކޮފީ ތަށި ބޮވޭއިރު، ކޮފީގެ މިންވަރު މާ ގިނަ ވާތީ އެވެ. އޭނާ ބުނި ގޮތުގައި ފަނި ކޮފީ އަކީ ކަޅު ކޮފީ އާ ތަފާތު އެއްޗެކެވެ.\n"ކަޅު ކޮފީ އޭ ބުނީމަ ގެންނާނީ ކޮފީ އަޅާފައި ފެން އަޅާފައި މިކްސަރުން ގިރާފައި. ފަނި ކޮފީ އޭ ބުނީމަ ގެންނާނީ ކުޑަ ފެން ފޮދަކަށް ކޮފީ ކޮޅެއް އަޅައިގެން. އަމިއްލަ އަށް ގިރާނީ،" ޖާވިދު ބުންޏެވެ. "ކުރިން ހަތަރު ރުފިޔާ އަށް ކޮފީ ފަންޏެއް ލިބޭ. އޭރުވެސް ކަޅު ކޮފީ ދެނީ ފަސް ރުފިޔާ އަށް."\nހދ. ހަނިމާދޫ ގައި ހުންނަ ފަނި ކޮފީ ކެފޭ\nފަނި ކޮފީގެ މަގުބޫލުކަން ބޮޑުވުމުން މިހާރު ފަނި ކޮފީ ވެސް ވިއްކަނީ ކަޅު ކޮފީ ތައްޓަކާއި އެއް އަގަކަށް ފަސް ރުފިޔާ އަށެވެ. 'ފަނި ކޮފީ' ކިޔާ ކެފޭ އެއް ހދ. ހަނިމާދޫ ގައި ހުރުމުން އަނގައިދެނީ އެ ކޮފީ ކުރިއަރާފައިވާ ވަރެވެ.\nކުޅުދުއްފުށީގެ ހުރިހާ ކެފޭ ތަކަކުން ކަހަލަ ގޮތަކަށް ދުވާލެއްގެ މައްޗަށް އެންމެ ގިނައިން ވިކޭ އެއް ބުއިމަކީ ފަނި ކޮފީ އެވެ.\n"ގިނަ މީހުން މިހާރު ބޮނީ ފަނި ކޮފީ އޭ ބުންޔަސް ދޮގަކަށް ނުވާނެ. މީހުން އައިސް ބުނާނީ ފަންޏެއް ދޭށޭ،" ކުޅުދުއްފުށީގެ ކެފޭ އަކުން ވާހަކަ ދެއްކި މީހަކު ބުންޏެވެ.\nފަނި ކޮފީ ބޯ ބައެއް މީހުން ބުނާ ގޮތުގައި އެކި ކެފޭގައި އެކި ގޮތަށް ފަނި ކޮފީ ހަދާއިރު އޭގެ ކޮލިޓީ އެއް ވަރެއްގަަ އެއް ނުހުރެ އެވެ. މިހެން ދިމާވެފައިވާ ކަމަށް ބެލެވެނީ ފަނި ކޮފީ، ކޮފީ ފަނީގެ ގޮތުގައި މާނަކޮށް؛ ފެން ފޮދަކަށް ކިރިޔާ ރަހަ ލާވަރަށް ކޮފީ ކޮޅެއް ގިރުވާލައިގެން ގެންނާތީ ކަމަށް ބައެއް މީހުން ބުނެ އެވެ. ކޮފީ ގެ ހިތި ރަހަ ގަދަކުރުމަށް ލިނބޯ ކޮޅެއް ލައިގެން ވެސް ބައެއް މީހުން ފަނި ކޮފީ ބޮއެ އެވެ.\n"ޖޯޑަކަށް ފެން އަޅާފައި ކޮފީ ރަހަ ނުހުންނަ ވަރަށް ވެސް އެބަ ހަދާ، ފަނި ކޮފީ އެއީ އެއް ގޮތަކަށް ވެސް ކަމުދާ އެއްޗަކަށް ނުވޭ،" ގިނައިން ކޮފީ ބޮއެ އުޅޭ އެހެން ހަސަން އާދަމް އެއް، ފަނި ކޮފީ އާ މެދު ދެކޭ ގޮތް ތަފާތެވެ.\nކޮފީ ފަނި ވައިގަ ހިފުމުގެ އަނެއް ސަބަބެއް ކަމަށް ބެލެވެނީ، އެ ނަން ކަމުދިއުމެވެ. ކަޅު ކޮފީ އަށްވުރެ ހަރަދު ކުޑަކޮށް ހަދާލެވޭ އެއްޗަކަށް ވުމުން، ކެފޭތައް ހިންގާ ފަރާތްތަކަށް ލިބޭ މަންފާ ބޮޑުވުމަކީ ފަނި ކޮފީ ދެމިއޮތުމުގެ ސަބަބަކަށްވުން ގާތެވެ. ފަނި ކޮފީ އަކީ ތަންކޮޅެއް މުސްކުޅި ނަމެއް ކަމަށް، ދެކޭ ޒުވާނުންނަށް، ސަޅީ ކޮފީ 'ސޮޓެއް' ކީމައެވެ.\nކެފޭހދ. ކުޅުދުއްފުށި ކުޅުދުއްފުށިހދ. އަތޮޅު\nކުޅުދުއްފުށީގެ ކުނިކޮށީގައި އަލިފާން ރޯކުރަނީ\nހދ.އަތޮޅު މަހާސިންތާ ފަށައިފި\nކުޅުދުއްފުށީގައި އީދު ފާހަގަކުރީ މީގެކުރިން ނުފެންނަގޮތަކަށް\nރައީސް ފުލުހުންނަށް: ފަސްނުޖެހި ގާނޫނު ހިންގަވާ!


Galholhu Saharaa Aa Mortuary'ge Haalathu "Bossunlaafai" ! - Vaguthu\nކޮވިޑް-19: އަތޮޅުތަކުގެ އަދަދު މައްޗަށް - 13 މިނެޓް ކުރިން\nގަލޮޅު ސަހަރާ އާއި މޯޗަރީގެ ހާލަތު "ބޮއްސުންލާފައި"!\n1 މަސް ކުރިން ( ޖޫން 27, 2021 )\nގަލޮޅު ސަހަރާ/ ފޮޓޯ: މިހާރު\nގަލޮޅު ސަހަރާ އާއި މޯޗަރީ އަށް އަޅާނުލެވި ދޫކޮށްލެވުމުގެ ސަބަބުން އެ ދެ ތަން ވަރަށް ބޮޑަށް ވީރާނާވެފައިވާ ކަމަށް މާލެ ސިޓީ ކައުންސިލުން ހެދި ސާވޭ ރިޕޯޓަކުން ދައްކައިފިއެވެ.\nރިޕޯޓުގައިވާ ގޮތުން މޯޗަރީ ފުރާޅުގެ އެކި ދިމާލުން ޓިނުގެ ފޫ ވަނީ ގޮސްފައެވެ. ވާރޭވެހޭއިރު ސީލިން އެކިދިމާލުން ފެންފޯވެ ފުއްޕާވައި ހުރުމާއި ދޮޅިދާން ނުވަތަ މޯޗަރީ ހުންނަބައިގެ ދެފަރާތު އަސްކަނި ސީލިން ފީވެ މަރާމާތު ކުރަން ޖެހިފައިވާ ކަމަށް ރިޕޯޓުގައިވެއެވެ.\nއަދި އެ ތަނުގެ މުވައްޒަފުން މަޑުކޮށްލަން ހުންނަ އިމާރާތްވެސް ހުރީ ވަރަށް ބޮޑަށް ބާވެފައިކަން ރިޕޯޓުން ދައްކައެވެ. އުވަ ޖަހާފައި ހުރުމުން އުވަތައް ފާރުގެ ދެ ފުށުން ފައިބާތީ މުވައްޒަފުން އަމިއްލައަށް ފާރު އެތެރެއާއި އަދި ބޭރުން ފިލާޖަހައިގެން އިމާރާތް ބޭނުން ކުރަމުންދާކަން ރިޕޯޓުގައި ވަނީ ފާހަގަކޮށްފައެވެ.\nސަހަރާގެ ހާލަތު ދައްކުވައިދޭ ފޮޓޯތަކެއް\nއިމާރާތުގެ މަތީވަޑާން ގަނޑުވެސް ވަރަށް ބާވެފައިވާއިރު ފާރުތަކުގައި ކުލަ އާކުރަންވަނީ ޖެހިފައެވެ. ސަހަރާއަށް ވަންނަ ކުޑަގޭޓް އެތެރެ އަދި ބޭރުގެ ކުލަބާވެ، ސަހަރާގައި ކުލާ ލާފައިވަނީ އެތަނުގެ މުވައްޒަފުންނެވެ.\nރިޕޯޓުން ދައްކާ ގޮތުން އެންމެ ހައްސާސްކަން ބޮޑު އެއްތަނަކީ ސަހަރާ ވަށައިގެން ލެވިފައިވާ ވަށާ ފާރެވެ. ބޮޑުރަސްގެފާނުމަގު/ބަނަފްސާމަގު އަދި އިރަށް ހުރި ފާރު އެކިދިމާތަކުން ވަރަށް ބޮޑަށް ރެނދުލާ ކުލަބާވެފައިވެއެވެ. ސަހަރާ ފާރު ވަނީ ބަނަފްސާ މަގަށް އަރިވެސް އަޅާފައެވެ. އަދި ސަހަރާގެ ހުޅަނގު ދެކުނުކަންވެސް ވަނީ ވަރަށް ބޮޑަށް ރެނދުލާ ކަސިޔާރުވެފައެވެ.\nވަށާފާރުގެ އިރުދެކުނު ގޯޅިތެރެއަށް ވާ ގޮތަށް ފާރު ފުއްޕާ، ރެނދުލާ، ބޮޑުރަސްގެފާނު މަގަށްވާ ގޮތަށް ފާރުން ސިމެންތިގަނޑެއްވެސް ވަނީ ހަލާކުވެފައެވެ.\nމީގެއިތުރުން މުވައްޒަފުން ތިބޭ ބައިގައި ލައިޓްތައް ހުރީ ވަރަށް ހާލުގައި ކަމަށާއި ކަރަންޓް މައްސަލަ އުޅޭކަން ފާހަގަވި ކަމަށް ރިޕޯޓުގައިވެއެވެ.\nސަހަރާއަށް ވެހިކަލް ވެއްދުމަށް ހާއްސަކޮށްފައިވާ ދަގަނޑު ގޭޓް ވެހިކަލަކުން ޖެހިފައި ހުރުމުން ހުޅުވާ ލެއްޕުމުގައި އުނދަގޫތަކެއް ހުންނަ ކަމަށާއި ސަހަރާގެ ސްޓާފް ފާހާނާގެ ދޮރުފަތް، މޫނު ދޮންނަ ތަށި ހަލާކުވެ ޖަންކްޝަން ހޮޅިލައިން ތެރެއަށް ގަހުގެމޫތައްވަދެ ހޮޅިލައިން ބެދިފައިވާކަން ފާހަގަކޮށްފައިވެއެވެ.\nމާލެ ސިޓީ ކައުންސިލްގެ ރިޕޯޓުގައި ލަފާދީފައިވަނީ މެޝިނަރީ އާލާތްތައް އިތުރުކޮށް ތަނުގެ ސާފުތާހިރުކަން އިތުރު ކުރުމަށެވެ.\nޖޫން 27, 2021 12:25\nކޮންތަނެއްތޯ ބޮއްސުން ނުލަނީ\nޖޫން 27, 2021 13:06\nބޮއްސުން ރަގަޅު ކުރަން މުއީޒު ލާފައި އެހެރީ ދެން ރަގަޅު ކުރޭ މުއިޒް ވެސް 2023 ގައި ހޮވެން ބޭނުއްވިއްޔާ ކަންކޮއްފައި ދައްކާ\nޖޫން 27, 2021 15:55\nކަލޯ ދައްކާނެ އިންޝާﷲ\nޖޫން 27, 2021 13:08\nތިޔައީ މާލޭސިޓީގެ ކުރީގެ މޭޔަރ މޭގަނޑުގެ ހިންގުންތެރިކަމާ ހީވާގިކަން ، ލޮނުޒިޒާރަތްކޮޅު ޕާކު މާވަރުއަރުވާލާފަހެދީ އެތަނުން އެތަށް މިލިޔަން ރުފިޔާއެއް ކަޓުވާލަންވެގެން ވަށްކަމެއްނުކުރަމޯ ...\nޖޫން 27, 2021 14:25\nމުޅި ގައުމު ބޮއްސުންލީމަ ހުރިހަތަނެއްވެސް އޮންނާނީ ބޮއްސުންލާފަ ކަން އެގެންޖެހޭ ނޫންތޯ؟؟؟\nޖޫން 27, 2021 15:54\nޑރ.މުއިއްޒު އަށް ތިކަން ވިޔަސް ވާނީ. ތިޢީ ރާއްޖެދުށް އެންމެ ހީވާގި ކޮށް މަސައްކަތް ކުރެއްވިވަޒީރު އޮނަރަބްލް ޢުމަރު ޒާހިރު ގެ އަރިހުގައިމަސައްކަތް ކުރައްވާތަމްރީން ލިބި ވަޑައިގަނެފައިވާ ފައިވާބޭފުޅެއް. ތި ގޮތުގައި ކުރިއަށް ވަޑައިގަންނެވުމަކީ ވަރަށް ގިނަ ބައެއްގެ ދުޢާ.\nޖޫން 27, 2021 17:37\nމިސަރުކާރުގަ ބޮއްސުން ލާފަނެތް ކަމެއް ދައްކަބަލަ،،\nޖޫން 27, 2021 21:37\nތިކަން ވާނީ ހަމަ ޑރ މުއިއްޒު އަށް. ދޮޅި ދާން ވެސް ރަނގަޅު ކުރެވޭނީ ހަމަ ޑޜ. ކުރިން މި ހުރީ ބޭސްނު ދަންނަ ޑޮކެއް .ނުފެންނަ ވައްތަރެއްގެ މަރާމާތެއް އެމަންޖެ ކުރީ. މުއިއްޒު ކުރައްވާނީ ފެންނަން ހުންނަ ވައްތަރުގެ މަރާމާތު. ސަހަރާ ވެސް5ބުރި އަށް ހަ ދަން ވީ ޕާރކިން ކުރެވޭ ގޮތަށް. ގުރައުންޑް ބައިގަ ވަޅުލެވޭ ގޮތަށް ހަ ދާފަ.


Reyge Matchun Molhuve La Liga Kaamiyaabukurumaa Gaathah Real Madrid Jehilaifi | Thiladhun\nރޭގެ މެޗުން މޮޅުވެ ލަލީގާ ކާމިޔާބުކުރުމާ ގާތަށް ރެއާލް މެޑްރިޑުން ޖެހިލައިފި\nއިބްރާހިމް ޚަލީލް ޖުލައި 11, 2020\nރޭގައި ސްޕެނިޝް ލަލީގާގައި ކުޅުން މެޗު ކާމިޔާބުކޮށް ލީގުތަށި ކާމިޔާބު ކުރުމާ ގާތަށް ރެއާލް މެޑްރިޑުން ޖެހިލައިފިއެވެ.\nރޭގައި ކުޅުނު މެޗު ރެއާލް މެޑްރިޑުން ކާމިޔާބުކޮށްފައިވަނީ ޑިޕޯޓިވޯ އަލާވޭސް އާއި ބައްދަލުކޮށް 0-2 ގެ ނަތީޖާއަކުންނެވެ. އެ ޓީމުންވަނީ ލީގުގައި އެންމެ ފަހުން ކުޅުނު އަށް މެޗުވެސް ކާމިޔާބު ކޮށްފައެވެ.\nރެއާލް މެޑްރިޑުން އެ ޓީމުގެ މުހިންމު ތިން ޑިފެންޑަރުން ކަމުގައިވާ ސާޖިއޯ ރާމޯސް އަދި ޑެނީ ކަރަވަހާލް ސަސްޕެންޝަނުގެ ސަބަބުން މި މެޗުގައި ކުޅެފައިނުވާއިރު މާސެލޯ ވެސް އަނިޔާގެ ސަބަބުން މި މެޗުގައި ކުޅެފައިނުވެއެވެ. މި ތިން ކުޅުންތެރިން ނުލާ ވެސް އެ ޓީމުގެ ޑިފެންޑަރުން ރޭގެ މެޗުގައި ވަނީ މޮޅުކުޅުމެއް ކުޅެފައެވެ.\nމިމެޗުގައި ރެއާލް މެޑްރިޑްގެ ފުރަތަމަ ލަނޑު ލިބުނު ޕެނަލްޓީއަކުން 11 ވަނަ މިނެޓުގައި އެ ޓީމަށް ކާމިޔާބު ކޮށްދީފައިވަނީ ފޯވާޑް ކުޅުންތެރިޔާ ކަރީމް ބެންޒެމާއެވެ. މި ޕެނަލްޓީއަކީ އަލްވޭސްގެ ޑިފެންޑަރ ނަވާރޯ އެ ޓީމުގެ ގޯލްއޭރިއާ ތެރެއިން މެޑްރިޑްގެ ޑީފެންޑަރ މެންޑީއަށް ކުރި ފައުލަކާއި ގުޅިގެން ލިބުނު ޕެނަލްޓީއެކެވެ. ފުރަތަމަ ހާފު ނިމިގެން ގޮސްފައިވަނީ 0-1 ގެ ނަތީޖާއަކުން ރެއާލް މެޑްރިޑް ކުރީގައި އޮވެގެންނެވެ.\nމުޅީ މެޗެގައިވެސް ރެއާލްއިން ވަނީ މޮޅުކުޅުމެއް ދައްކާފައެވެ. މި މެޗުގައި އެ ޓީމަށް ދެވަނަ ލަނޑު ފަހުހާފުގެ ވަރަށް ކުރީކޮޅު ބެންޒެމާ ތަނަވަސް ކޮށްދިން ފުރުސަތެއްގައި ކާމިޔާބުކޮށްފައިވަނީ އެސެންސިއޯއެވެ. އެ ޓީމު ފަހުން ކުޅުން ތިން މެޗުގައި ވެސް ފުރަތަމަ ލަނޑު ކާމިޔާބުކޮށްފައިވަނީ ޕެނަލްޓީންނެވެ.\nލީގުގައި 35 މެޗު ކޮންމެ ޓީމެއްވެސް ކުޅެފައިވާއިރު 80 ޕޮއިންޓް ހޯދައިގެން މިވަގުތު ޕޮއިންޓް ތާވަލުގެ އެއްވަނާގައި އޮތީ ރިއަލް މެޑްރިޑެވެ. 76 ޕޮއިންޓް ހޯދައިގެން ދެވަނާގައި އޮތީ ބާސެލޯނާ އެވެ.\nފަހަތުންއަރާ ޗެލްސީ ބަލިކޮށް އެފްއޭ ކަޕްގެ ތަށި 14 ވަނަ ފަހަރަށް އާސެނަލް ހޯދައިފި\nއިޓާލިއަން ލީގު ކާމިޔާބު ކުރި ޔުވެންޓަސްއަށް ރެކޯޑެއް\nދިއްދޫގައި ބޭއްވި ވޮލީ ބޯޅަ މުބާރާތުގެ ޗެމްޕިއަންކަން މިޑްލް ސްޕޯރޓްސް ކްލަބުން ހޯދައިފި\nމޮޅުވެގެން ލީގު ކަށަވަރު ކުރެވެން އޮތް މެޗުން ޔުވެންޓަސް ބަލިވެއްޖެ


ކޯވިޑް19: އިއްޔެ އިތުރު 22 މީހަކު ބައްޔަށް ފައްސިވެއްޖެ! | Sandhaanu\nކޯވިޑް19: އިއްޔެ އިތުރު 22 މީހަކު ބައްޔަށް ފައްސިވެއްޖެ!\nރާއްޖެއިން ކޯވިޑް19 އަށް އިތުރު 22 މީހަކު އިއްޔެ ފައްސިވެއްޖެއެވެ. އިއްޔެ ފެނުނު ކޭސްތަކުގެ ތެރެއިން 04 ކޭސް ފެނިފައިވަނީ އަތޮޅު ތެރެއިންނެވެ. އަދި 18 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެ ފައްސިވީ މީހުންގެ ތެރެއިން 17 މީހުންނަކީ ދިވެހިންނެވެ. އަދި އަނެއް5މީހުންނަކީ ބިދޭސީންކަން ފާހަގަ ކޮށްލެވެއެވެ.\nއިއްޔެގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 11,232 އަށް އަރައިފައެވެ. އޭގެ ތެރޭގައި، 987 އެކްޓިވް ކޭސް ހިމެނޭއިރު، 39 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ. އަދި އައިސޮލޭޝަން ފެސިލިޓީ ތަކުގައި 348 މީހަކުވަނީ އެކަހެރި ކުރެވިފައެވެ.\nއިއްޔެއާއި ހަމަޔަށް އަތޮޅުތެރޭގެ 21 ރަށެއްގައި އެކްޓިވް ކޭސްތައް ހުރިއިރު، އޭގެ އިތުރުން 20 ރިސޯޓް ހިމެނެއެވެ. ރިސޯޓްތަކުގެ އެކްޓިވް ކޭސްތަކުގެ ތެރޭގައި 25 މުވައްޒަފުންނާއި، 16 ފަތުރުވެރިޔަކު ހިމެނެއެވެ.\nމިބަލީގައި ރާއްޖެ އިން މިހާތަނަށް 37 މީހަކު ނިޔާވެފައި ވާއިރު 10,201 މީހަކުވަނީ ބަލިން ފަސޭހަވެފައެވެ.\nއިއްޔެ ބައްޔަށް ޓެސްޓް ކުރުމަށްޓަކައި ޖުމްލަ 1338 ސުންކު ނަގާފައިވެއެވެ. މީގެ ތެރެއިން ފައްސިވެފައިވަނީ %1.6 މީހުންނެވެ.


މަރުގެ ނަޞީޙަތް « Ahlul Haqqu.com\nދިރޭ ކޮންމެ މަޚްލޫގެއް މަރާއި ކުރިމަތިލާންޖެހެއެވެ. އެކަމަކީ ނައިސް ނުދާނެ ކަމެކެވެ. އެކަމުން އެއްވެސް މީހަކު ސަލާމަތްވާނޭނަމަ ޚަލްޤުތަކުންކުރެ ﷲ ތަޢާލާ ހޮއްވަވައި ޚިޔާރުކުރެއްވާފައިވާ މުޙައްމަދު ޞައްލަﷲ ޢަލައިހި ވަސައްލަމް ސަލާމަތްވެ ވަޑައިގެންނެވީހެވެ. ﷲ ތަޢާލާ ވަޙީކުރެއްވިއެވެ. “އެތަނުގައިވާ ކޮންމެ އެއްޗަކީވެސް ފަނާވެދަނިވި އެއްޗެކެވެ. އަދި ދެމިހުންނަވާނީ ކަލޭގެފާނުގެ ރައްބުގެ ވަޖްހުފުޅެވެ. އެއީ މަތިވެރިވަންތަކަމާއި މާތްކަމުގެ ވެރި އިލާހެވެ.” (އައްރަޙްމާން : 27)\nމަރަކީ އިންސީންނާއި ފިންނީންނަށްވެސް އޮތް ކަމެކެވެ. ވީއިރު އުޅެވޭ ގޮތާމެދު ނިކަން ވިސްނަވާށެވެ! މަރު އައުމަށްޓަކައި ކަނޑައެޅިފައިވާ ވަގުތެއްވެއެވެ. އެވަގުތު އައިސް ޖެހުމުން ހިނދުކޮޅެއްވެސް ލަހެއް ނުކުރެވޭނެއެވެ. އަދި ހިނދުކޮޅެއްވެސް އަވަސްވެސް ނުވެސް ކުރެވޭނޭމެއެވެ. ﷲ ތަޢާލާ ވަނީ އަޅުތަކުންގެ އަޖަލުތައް ކަނޑައަޅުއްވާފައެވެ. އެކަންވަނީ ޤަލަމްކޮޅުން ލަވްޙުލް މަޙްފޫޡްގައި ލިޔެވިފައެވެ. އަދި މާތް މަލާއިކަތުން އިންސާނާ އޭނާގެ މަންމަގެ ބަނޑުގައި ވަނިކޮށްވެސް ވަނީ ލިޔުއްވާފައެވެ. ވުމާއެކު މަރުވެގެން ނުވަތަ ޤަތުލުވެގެން ނުވަތަ ޣަރަޤުވެގެން ނުވަތަ މަތިންދާބޯޓެއް ކާރެއްފަދަ އެއްޗަކުން ވެއްޓިގެން ނުވަތަ އަދައިގެން ނުވަތަ އެނޫންވެސް ސަބަބެއް މެދުވެރިވެގެންވެސް މަރުވެއްޖެ ކޮންމެ މީހަކީ ﷲ ތަޢާލާ އެމީހަކަށް ކަނޑައަޅުއްވައި މިންވަރުކުރެއްވި އަޖަލާއެކު މަރުވެއްޖެ މީހެކެވެ. އެއިލާހު ވަޙީކުރެއްވިއެވެ. “ތިޔަބައިމީހުން ތިބި ކޮންމެތަނަކަށް މަރުއަންނާނެއެވެ. ތިޔަބައިމީހުން އުސް ކިއްލާތަކެއްގެ މަތީގައި ތިބިކަމަށްވިޔަސް މެއެވެ.” (އައްނިސާއު : 77)\nޢަލީ ރަޟިޔަﷲ ޢަންހުގެ އަރިހުން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ. “ތިމަންކަލޭގެފާނުގެ އަރިހަށް ޖިބްރީލް ޢަލައިހިއްސަލާމް ވަޑައިގެން ވިދާޅުވިއެވެ. އޭ މުޙައްމަދުގެފާނެވެ! ކަލޭގެފާނު ބޭނުންފުޅުވާ މިންވަރަކަށް ދިރިއުޅުއްވަވާށެވެ! ފަހެ ހަމަކަށަވަރުން ކަލޭގެފާނީ އަވަހާރަވާނޭ ބޭކަލަކީމުއެވެ. އަދި ކަލޭގެފާނު ބޭނުންފުޅުވާ މީހަކަށް ކަލޭގެފާނު ލޯބިވެވަޑައިގަންނަވާށެވެ! ފަހެ ހަމަކަށަވަރުން ކަލޭގެފާނީ އެމީހަކާ ވަކިވެވަޑައިގަންނަވާނޭ ބޭކަލަކީމުއެވެ. އަދި ކަލޭގެފާނު ބޭނުންފުޅުވާ މިންވަރަކަށް ޢަމަލުކުރައްވާށެވެ! ފަހެ ހަމަކަށަވަރުން ކަލޭގެފާނީ އެކަމަށް ޖަޒާ ލިބިވަޑައިގަންނަވާނޭ ބޭކަލަކީމުއެވެ. އަދި ހަމަކަށަވަރުން މުއުމިނާގެ ޝަރަފަކީ އޭނާގެ ރޭއަޅުކަންކަމުގައި ދެނެވަޑައިގަންނަވާށެވެ! އަދި އޭނާގެ ޢިއްޒަތަކީ އޭނާ މީސްތަކުންގެ ކިބައިން ފުދިގެން ހުރުން ކަމުގައިވެސް މެއެވެ.” (ރަވާހުއްޠަބަރާނީ)\nނިންޖަކީ މަރުފަދަ އެއްޗެކެވެ. ސަބަބަކީ ނިދީގައި އަޅުތަކުންގެ ފުރާނަތައް ހިއްޕެވޭ ކަމެވެ. އަދި އެމީހެއްގެ ނިދީގައި އޭނާގެ ފުރާނަ ހިއްޕަވަން ޙައްޤުވަންތަ އިލާހު އެދިވޮޑިގެންފިނަމަ އެފުރާނައެއް ހިއްޕަވައެވެ. ހަމައެހެންމެ އެފުރާނަ ދެމެހެއްޓެވުމަށް އެއިލާހު އެދިވޮޑިގެންފިނަމަ އެއިލާހު ކަނޑައަޅުއްވާ އަޖަލަކާއި ހަމައަށް އެފުރާނަ ދެމެހެއްޓެވުމަށް ރައްދުކުރައްވައެވެ.\nއިންސާނާއަށް މަރު އައިސް ޖެހިއްޖެނަމަ ދުނިޔެއަށް އެނބުރިދިއުމަށް އެދިއެދި ހުރެއެވެ. ކާފަރެއްކަމުގައިވާނަމަ އިސްލާމްވުމަށެވެ. އަދި މުސްލިމެއްކަމުގައިވާނަމަ ތަވްބާވުމަށެވެ. ﷲ ތަޢާލާ ވަޙީކުރެއްވިއެވެ. “އެބައިމީހުންކުރެ މީހެއްގެ ކައިރިއަށް މަރުއަތުވެއްޖެ ހިނދު އޭނާ ބުނާނެއެވެ. އަޅުގެ ރައްބެވެ! (ދުނިޔަވީ ޙަޔާތަށް) މިއަޅާ އަނބުރައި ގެންދަވާށެވެ! މިއަޅާ ދޫކުޅަ ދުނިޔޭގައި ހެޔޮ ޢަމަލެއްކުރުމުގެ އެދުމުގައެވެ. (އެހިނދު ބުނެވޭނެއެވެ.) ބުނެލާ ބަހަކީއެވެ. (އެބަހީ : ދެނެއް ދުވަހަކުވެސް ރުޖޫޢަކުރެއްވުމެއް ނެތެވެ.) ހަމަކަށަވަރުން އެއީ، އޭނާ ހަމައެކަނި (ދުލުން) ބުނެލާ ބަހަކީއެވެ. (އެބަހަކުން އެއްވެސް ފައިދާއެއް ނުކުރާނެތެވެ.) އަދި އެބައިމީހުންގެ ފަހަތުން، އެބައިމީހުން އަލުން ފޮނުއްވޭ ދުވަހަށް ދާންދެން (ދުނިޔެއާއި އާޚިރަތާ ދެމެދުގައިވާ) ބަރުޒަޚެއް (ހުރަހެއް) ވެއެވެ.” (އަލްމުއުމިނޫން : 99-100)\nމަރަށް ޚާޟިރުވެއްޖެހިނދު އީމާންކަން ޤަބޫލެއް ނުކުރެވޭހުއްޓެވެ. އަދި (ޣަރްޣަރާ) މަރުގެ ނޭވާގެ އަޑު ކަރުތެރެއިން ނުކުންނަހިނދު ތަވްބާވެސް ޤަބޫލެއް ނުކުރެއްވޭހުއްޓެވެ. މިއާޔަތާމެދު ނިކަން ވިސްނަވާށެވެ! “ﷲ ތަޢާލާގެ މައްޗަށް ތަވްބާ ޤަބޫލުކުރެއްވުން ވާކަން ކަށަވަރީ ނުއެނގިތިބެ ފާފަކޮށް ދެން އެއާއި ކައިވެގެންވާ ވަގުތެއްގައި ތައުބާވާ މީހުންނަށެވެ. ފަހެ އެމީހުންނަކީ ﷲ ތަޢާލާ އެބައިމީހުންނަށް ތައުބާލައްވާނޭ މީހުންނެވެ. އަދި ﷲއީ މޮޅަށް ދެނެވޮޑިގެންވާ ޙިކްމަތްވަންތަ އިލާހު ކަމުގައި ވިއެވެ. އަދި ނުބައި ޢަމަލުތައް ކޮށްފައިވަނިކޮށް އެބައިމީހުންކުރެ މީހެއްގެ ކައިރިއަށް މަރު އަތުވެއްޖެހިނދު ހަމަކަށަވަރުން ތިމަން މިހާރު ތައުބާވެއްޖައީމޭ ބުނާމީހުންނާއި އެބައިމީހުންނީ ކާފިރުންކަމުގައިވާޙާލު މަރުވާ މީހުންނަށް ތަވްބާ ލެއްވުމެއް ނެތެވެ. އެބައިމީހުންނީ ތިމަން ﷲ އެބައިމީހުންނަށްޓަކައި ވޭންދެނިވި ޢަޛާބު ތައްޔާރުކުރެއްވި މީހުންނެވެ.” (އައްނިސާއު : 17-18)\nމަރުވުމުގެ ކުރީން ތަވްބާވެއްޖެ ކޮންމެ މީހަކީ ކައިރިވެގެންވާ ތަވްބާއަކުން ތަވްބާވެއްޖެ މީހެކެވެ. ނަމަވެސް ތަވްބާގެ ޝަރްޠަކީ އިހްލާޞްތެރިވުމާއި ތެދުވެރިވުމެވެ. އަދި ހިތާމައަކީ ބައެއް މީހުންނަށް މަރުގެ ޙާލަތުގައި ތަވްބާވުމުގެ ފުރުޞަތު ނުއޮންނަކަމެވެ. ވުމާއެކު އަޖަލު ހަމަވުމުގެ ކުރީން އަވަހަށް ތަވްބާވަމާ ހިންގަވާށެވެ! ޢަރަބި ޅެންވެރިއަކު ވިދާޅުވިއެވެ. “ތިބާގެ ނަފްސަށްޓަކައި އެދެވިގެންވާ ތަވްބާއެއް ތިބާ ވާހުށިކަމެވެ. މަރުވުމުގެ ކުރީންނެވެ. އަދި ދޫތައް ބަންދުވުމުގެ ކުރީންވެސް މެއެވެ.”\nމުއުމިން އަޅާގެ ކައިރިއަށް ރަޙްމާންވަންތަ ﷲގެ މަލާއިތުން އެއިލާހުގެ ޙަޟްރަތުން އުފާވެރިކަމާއިގެން ވަޑައިގަންނަވާހިނދު އޭނާގެ ކިބައިން އުފާވެރިކަމާއި ބާއްޖަވެރިކަމުގެ އަސަރުތައް ފެންނަން ހުންނާނެއެވެ. ނަމަވެސް ކާފިރު އަޅާގެ ކިބައިން ފެންނަން ހުންނާނީ ނުތަނަވަސްކަމާއި ހިތާމަވެރިކަމާއި ވަރުބަލިކަމެވެ. އެއާއިގުޅިގެން މުއުމިން އަޅާ އޭނާ މަރަށް ޙާޟިރުވާ ވަގުތު ﷲ ތަޢާލާއާއި ބައްދަލުވުމަށް އެދޭނެއެވެ. ނަމަވެސް ކާފިރު އަޅާ ﷲ ތަޢާލާއާއި ބައްދަލުވުމަކަށް ނުއެދޭނެއެވެ.\nހަމައެހެންމެ ޞާލިޙް އަޅާ އޭނާ އުފުލާ މީހުންނަށް ކަށްވަޅަށް އަވަހަށް ގެންދިޔުމަށް އެދިގޮވާނެއެވެ. ނިޢްމަތްތަކަށް ޝަޢުޤުވެރިވާލެއް ބޮޑުކަމުންނެވެ. ނަމަވެސް ނުލަފާ އަޅާ އޭނާ އެގެންދެވޭ ތަނެއްގެ ނުބައިކަމުން ހަލާކަށް އެދި ގޮވާނެއެވެ. އިންސާނާ ނޫން އެހެން ފަރާތްތަކަށް މިއަޑު އިވޭނެކަމަށް ވެއެވެ. އެއީ އިންސާނާއަށް އެއަޑު އިވިއްޖެނަމަ މަރުވެދާނެތީއެވެ.\nމަރަށް ޙާޟިރުވެއްޖެހިނދު ޝައިޠާނާ، އޭނާގެ ކިބައިން ސަލާމަތްވެގެން ދިޔަނުދިނުމަށްޓަކައި އެއިންސާނާގެ މައްޗަށް ބަލަބަލައި ހުންނާނެއެވެ. ޢިލްމުގެ އަހުލުރެރިން ބަޔާންކުރައްވާ ގޮތުގައި ޝައިޠާނާ އިންސާނާގެ ކައިރިއަށް މިނުތަނަސް ވަގުތުގައި އަންނާނީ އޭނާގެ ބައްޕަ މަންމަ ނުވަތަ އެނޫންވެސް އޭނާއަށް ނަޞީޙަތްތެރިވާ މީހެއްގެ ގޮތުގައެވެ. ދެން އޭނާއަށް ޔަހޫދީ ދީނަށް ނުވަތަ ނަޞާރާ ދީނަށް ނުވަތަ އިސްލާމް ދީނާއި ޚިލާފު އެކިއެކި އުޞޫލުތަކަށް ތަބާވުމަށް ގޮވާލާނެއެވެ. އެހިނދު ﷲ ތަޢާލާ އަބާއްޖަވެރިކަން ހުރިމީހަކު އެއާއި އެއްގޮތަށް ބަދަލުކުރައްވަވާނެއެވެ.\nބޭރުފުށަށް އިސްލާމްކަން ފާޅުކޮށްގެން އެއަށް ޢަމަލުކުރާ ބައެއް މީހުންނަށް ނުބައި ނިމުން އަންނަތަން ފެނެއެވެ. އެބައިމީހުންކުރެ މަރަށް ޙާޟިރުވެފައިވާ ބައެއް މީހުންގެ ކިބައިން އެކަން ފެނިފައިވެއެވެ. ބައެއް ޞާލިޙް ސަލަފުން ވިދާޅުވެއެވެ. ނުބައި ނިމުން އައުމުގެ ސަބަބުތަކެއް ވެއެވެ. އޭގެ ތެރޭގައި ޢަޤީދާ ފަސާދަވުން ހިމެނިގެންވެއެވެ. ހަމައެހެންމެ ފާފަތައްމަތީގައި ދެމިހުރުމާއި، ސީދާމަގުން އެއްކިބާވުމާއި، އީމާންކަން ބަލިކަށިވުންވެސް ހިމެނިގެންވެއެވެ. މިގޮތުން ނުބައި ނިމުން އައުމުގެ ދެގޮތެއްވެއެވެ. އެއިން އެއްގޮތް އަނެއް ގޮތަށްވުރެ މާބޮޑެވެ. އޭގެތެރެއިން އެންމެ ބޮޑުގޮތަކީ މަރުގެ ސަކަރާތް (ޢަލާމާތްތައް) ފާޅުވެގެން އަންނަހިނދު ނުވަތަ އޭގެ ބިރުވެރިކަން ބޮޑުވާހިނދު ހިތުގެ ތެރެއަށް ޝައްކުތައް ވެރިވެގަތުމެވެ. ނުވަތަ އީމާންކަންމަތީ ހުރުމަށް އިންކާރުކުރުމެވެ. އަނެއްގޮތަކީ މަރުވާހިނދު އޭނާގެ ހިތުގެތެރެއަށް ދުނިޔޭގެ ކަންތައްތަކުން ކަމެއް ނުވަތަ އެތަނުގެ އެދުންތަކުން އެދުމެއް ގަދަވެގަތުމެވެ.\nސުލައިމާނު ބިން ޢަބްދުލްމަލިކު މަދީނާއަށް ވަޑައިގެން ގިނަ ޢަދަދެއްގެ ޞަޙާބީންނާއި ބައްދަލުވެވަޑައިގަތް ބޭކަލަކު ހޯއްދެވިއިރު އެބޭކަލަކީ އަބޫ ޙާޒިމް ކަމުގައިވިއެވެ. އެހިނދު ސުލައިމާނު ބިން ޢަބްދުލްމަލިކް ވިދާޅުވިކަމުގައިވިއެވެ. އޭ އަބޫ ޙާޒިމްއެވެ. އަހުރެމެން މަރުވުމަށް ނުރުހެނީ ކީތްވެތޯއެވެ؟ އެހިނދު އަބޫ ޙާޒިމް ވިދާޅުވިއެވެ. ހަމަކަށަވަރުން ތިޔަބައިމީހުން ދުނިޔެ ޢިމާރާތްކޮށް އާޚިރަތް ޚަރާބު ކުޅައީމުއެވެ. އެހެންވެ ޢިމާރާތްކުރެވިފައިވާ ތަނުން ޚަރާބުވެފައިވާ ތަނަށް ނުކުންނަން ނުރުހެނީއެވެ. އެހިނދު ސުލައިމާން ބިން ޢަބްދުލްމަލިކު ވިދާޅުވިއެވެ. ތިޔައީ ތެދެކެވެ.\nހެޔޮލަފާ ބޭކަލުން އެބޭކަލުންގެ އަމިއްލަ ނަފްސުތަކަށް މަރުގެ ނަސޭޙަތް ލިބިގަނެއެވެ. އަދި މީސްތަކުންނަށް އެކަމަށް ނަސޭޙަތް ދެއްވާމެއެވެ. ޢަލީ ބިން އަބީ ޠާލިބް ވިދާޅުވެފައިވަނީ މިފަދައިންނެވެ. “ދުނިޔެ ފުރަގަހަށް ދަތުރުކޮށްފިއެވެ. އަދި އާޚިރަތް ކުރިޔަށް ދަތުރުކޮށްފިއެވެ. އަދި އެއިން ކޮންމެތަނަކަށްވެސް ދަރީންތަކެއްވެއެވެ. ފަހެ، ތިޔަބައިމީހުން އާޚިރަތުގެ ދަރީންކަމުގައިވާށެވެ! އަދި ދުނިޔޭގެ ދަރީން ކަމުގައި ނުވާށެވެ! އެހެނީ މިއަދުއޮތީ ޢަމަލުކުރުމެވެ. އަދި ޙިސާބު ބެއްލެވުމެއްނެތެވެ. ނަމަވެސް މާދަމާ އޮތީ ޙިސާބުބެއްލެވުމެވެ. އަދި ޢަމަލުކުރުމެއްނެތެވެ.”\nއަދި އިބްނުޢުމަރު ވިދާޅުވާކަމުގައިވިއެވެ. “ހަވީރުވަންދެން ތިބާ ދުނިޔޭގައި ހުރެއްޖެނަމަ، ފަހެ ހެނދުނު ވަންދެން ދުނިޔޭގައި ހުރެވިދާނެކަމަށް (ބަލައި) އިންތިޒާރު ނުކުރާށެވެ! އަދި ތިބާ ބަލިވެދާނެކަމަށްޓަކައި ތިބާގެ ޞިއްޙަތުގެ ވަގުތު ހެޔޮގޮތުގައި ހިފާށެވެ! އަދި ތިބާ މަރުވެދާނެކަމަށްޓަކައި ތިބާގެ ޙަޔާތުގެ ވަގުތު ހެޔޮގޮތުގައި ހިފާށެވެ!”\nލޮބުވެތި އަޚުންނާއި އުޚްތުންނޭވެ! އަހުރެންގެ ނަޞީޙަތަކީވެސް އެއީއެވެ. އޭގައި ހިފަހައްޓާށެވެ! އަދި ސަލާމަތްކަން ހޯއްދަވާށެވެ! އަޅަމެންގެ ރައްބެވެ! އަޅަމެންނަށް ހެޔޮ ވިސްނުން ދެއްވައި، އަޅަމެންގެ ނިމުން ހެޔޮކޮށްދެއްވާށިއެވެ. އަދި ޚުދުމުޚްތާރު އަނިޔާވެރީންގެ ކިބައިން އަޅަމެން ސަލާމަތް ކުރައްވައި، މަރުވުމުގެ ފިތުނަވެރިކަމާއި އަޅަމެން ދުރުހެލިކުރައްވައިފާނދޭވެ! އަދި ދެދުނިޔޭގެ ބާއްޖަވެރިކަން ލިބޭ ބަޔަކުކަމުގައިވެސް އަޅަމެން ލައްވާށިއެވެ. އާމީން.\nނޯޓް: މިލިޔުމަކީ http://www.raajjeislam.com އިން ނަގާފައިވާ ލިޔުމެކެވެ.\nމޭ 2, 2009 - Posted by\ttruecall | އައްޝައިޚް އިބްރާޙިމް ފަރީދު, ދީނީލިޔުން


Benzema en'buri France qaumee team ah - AO News\nބެންޒެމާ އެނބުރި ފްރާންސް ގައުމީ ޓީމަށް\nފްރާންސްގެ ފޯވާޑް ކަރީމް ބެންޒެމާ. --ފޮޓޯ: އޭޕީ\nމި ފަހަރުގެ ޔޫރޯ ފުޓްބޯޅަ މުބާރާތަށް ދުނިޔޭގެ ޗެމްޕިއަން ފްރާންސުން ނެގި ސްކޮޑުގައި ރެއާލް މެޑްރިޑްގެ ފޯވާޑް ކަރީމް ބެންޒެމާ ހިމެނިއްޖެއެވެ.\nމިއީ 2015 ވަނަ އަހަރުގެ ފަހުން ބެންޒެމާ އަށް ފްރާންސްގެ ގައުމީ ޓީމުން ފުރުޞަތު ލިބުނު ފުރަތަމަ ފަހަރެވެ. އަޚުލާގީ މައްސަލައެއްގެ ސަބަބުން އެންމެ ފަހުގެ ޔޫރޯގެ އިތުރުން 2018 ވަނަ އަހަރު ރަޝިޔާގައި ބޭއްވުނު ވޯލްޑްކަޕަށް ނެގި ފްރާންސްގެ ސްކޮޑުން ވެސް ބެންޒެމާ އަށް ފުރުޞަތު ދީފައެއްނުވެއެވެ.\nބެންޒެމާ އަށް ފްރާންސްގެ ގައުމީ ޓީމުން ފުރުޞަތު ނުދޭން ފެށީ 2015 ވަނަ އަހަރު އޮރިޔާން ކާޑު ބޭނުންކޮށްގެން އޭނާ އާއެކު ގައުމީ ޓީމަށް ކުޅެމުންއައި މެތިއު ވަލްބުއޭނާ ބްލެކްމެއިލްކުރި މައްސަލައެއްގެ ތުހުމަތު ކުރި ހިސާބުންނެވެ.\nފްރާންސްގެ ސްކޮޑަށް ބެންޒެމާ ނެގުމާ ބެހޭގޮތުން މީގެކުރީން ކޯޗު ޑިޑިއޭ ޑެޝޯމްޕްސް ވަނީ އޭނާ އަށް އަދިވެސް ގައުމީ ޓީމަށް ކުޅުމުގެ ފުރުޞަތު އެބައޮތްކަމަށް ބުނެފައެވެ. އޭގެފަހުން، އެކަމަށް ބާރު ލިބިދޭ ފަދަ ގޮތަކަށް ފްރާންސްގެ ފުޓްބޯޅަ ފެޑެރޭޝަނުގެ ރައީސް ނޮއެލް ލެ ގްރާޓް ވެސް ވަނީ ބެންޒެމާ، ފްރާންސްގެ ގައުމީ ފުޓްބޯޅަ ޓީމަށް ނެގުމުގެ އިހުތިޔާރު ކޯޗަށް އޮންނާނެ ކަމަށް ވެސް ބުނެފައެވެ. އަދި މި ފަހަރުގެ ސްކޮޑަށް ބެންޒެމާ ނެގުމާ ގުޅޭގޮތުން އޭނާއާ މަޝްވަރާކޮށްފައިވާ ކަމަށް ވެސް ޑެޝޯމްޕްސް ވަނީ ބުނެފައެވެ.\nމިހާރު އުމުރުން 33 އަހަރުގެ ބެންޒެމާ ވަނީ 2007 ވަނަ އަހަރުން ފެށިގެން 2015 ވަނަ އަހަރާއި ހަމައަށް ފްރާންސް ގައުމީ ޓީމަށް ކުޅެދިން 81 މެޗުގައި 27 ލަނޑުޖަހައިދީފައެވެ. މީގެއިތުރުން، ކްލަބު ލެވެލްގައި ފަހަކަށްއައިސް ރެއާލްގައި ތަފާތު މޮޅު ކުޅުމެއްދައްކަމުން އަންނަ ބެންޒެމާ ވަނީ މި ސީޒަނުގައި ވެސް އެ ޓީމަށް ކުޅެދިން 45 މެޗުގައި 29 ލަނޑުޖަހާފައެވެ.\nމިރޭ އިޢްލާންކުރި ފްރާންސްގެ ސްކޮޑުން ޖާގަ ނުލިބުނު ކުޅުންތެރިންގެ ތެރޭގައި، މިހާރު އެމެރިކާގެ އެމްއެލްއެސްގައި ކުޅެމުން އަންނަ ތަޖުރިބާކާރު މިޑްފީލްޑަރު ބްލައިސް މަޓުއިޑީ، މެންޗެސްޓާ ޔުނައިޓެޑްގެ ފޯވާޑް އެންތަނީ މާޝިއަލް، އާސެނަލްގެ ފޯވާޑް އަލެކްސެންޑާ ލަކަޒޭ، ޓޮޓެންހަމް ހޮޓްސްޕާގެ ޓެންގީ އެންޑޮމްބެލޭ، ރެއާލް ބެޓިސްގެ ނަބީލް ފެކީރް އާއި ރެއާލްގެ ފުލްބެކް ފޭލަން މެންޑީ އަދި މެންޗެސްޓާ ސިޓީގެ ބެންޖަމިން މެންޑީ ފާހަގަކޮށްލެވެއެވެ.\nމީގެއިތުރުން، އާރްބީ ލީޕްޒިގުން ކުރިއަށް އޮތް ސީޒަނަށް ބަޔާން މިއުނިކަށް ބަދަލުވާން އެއްބަސްވެފައިވާ އިތުބާރު ޑިފެންޑަރު ޑިފެންޑަރު ޑަޔޮޓް އުޕަމެކާނޯ އާއި އޮލިމްޕިކް ލިޔޯންގެ ހުސާމް އޮއާރް އަދި ރެނޭސްގެ ޒުވާން މިޑްފީލްޑަރު އެޑޮއާޑޯ ކަމަވިންގާ ވެސް ސްކޮޑުން ބާކީކޮށްފައިވާއިރު މެންޗެސްޓާ ސިޓީ އަށް ކުޅެމުންއައި ހުނަރުވެރި ޑިފެންޑަރު އައިމެރިކް ލަޕޯޓަށް، ފްރާންސްގެ ގައުމީ ޓީމަށް ކުޅުމުގެ ފުރުޞަތު ނުދޭތީވެ ދާދިފަހުން އޭނާ ވަނީ ސްޕެއިނުގެ ރަށްވެހިކަން ހޯދާފައެވެ. ބެލެވޭގޮތުގައި ޔޫރޯ އަށް ސްޕެއިނުން އެކުލަވާލާ ސްކޮޑުގައި އޭނާ ހިމެނިގެންދާނެއެވެ.\nއަންނަ ޖޫން މަހުގެ 11 އިން ޖުލައި މަހުގެ 11 ގެ ނިޔަލަށް ޔޫރަޕްގެ އެކި ގައުމުތަކުގައި ބޭއްވުމަށް ހަމަޖެހިފައިވާ ޔޫރޯ ފުޓްބޯޅަ މުބާރާތުގައި ފްރާންސް ހިމެނިފައިވަނީ ނިސްބަތުން ވަރުގަދަ ގްރޫޕެއްގައެވެ. ފްރާންސްގެ އިތުރުން ގްރޫޕް އެފްގައި ދެން ހިމެނެނީ، އެންމެ ފަހުގެ ޔޫރޯގެ ޗެމްޕިއަން ޕޯޗުގަލް އާއި ޖަރުމަން އަދި ހަންގޭރީ އެވެ.\nޔޫރޯ 2020 އަށް ފްރާންސުން ނެގި 26 ކުޅުންތެރިންގެ ސްކޮޑު:\nގޯލްކީޕަރުން: ހޫގޯ ލޮރިސް (ޓޮޓެންހަމް)، ސްޓީވް މަންޑަންޑާ (އޮލިމްޕިކް މާސޭ)، މައިކް މައިގްނަން (ލިއްލެ)؛\nޑިފެންޑަރުން: ލިއޯ ޑުބޮއިސް (އޮލިމްޕިކް ލިޔޯން)، ބެންޖަމިން ޕަވާޑް އާއި ލޫކަސް ހެނާންޑޭޒް (ބަޔާން މިއުނިކް)، ކްލެމެންޓް ލެންގްލޭ (ބާސެލޯނާ)، ޕްރެސްނެލް ކިމްޕެމްބޭ (ޕީއެސްޖީ)، ރަފައެލް ވަރާން (ރެއާލް މެޑްރިޑް)، ޖޫލްސް ކޫންޑޭ (ސެވިއްޔާ)، ކާޓް ޒޫމާ (ޗެލްސީ)، ލޫކާ ޑީނިއޭ (އެވަޓަން)؛\nމިޑްފީލްޑަރުން: އެންގޯލޯ ކާންޓޭ (ޗެލްސީ)، ޕައުލް ޕޮގްބާ (މެންޗެސްޓާ ޔުނައިޓެޑް)، އެޑްރިއެން ރަބިއޯ (ޔުވެންޓަސް)، ކޮރެންޓިން ޓޮލީސޯ (ބަޔާން މިއުނިކް)، މޫސާ ސިސޯކޯ (ޓޮޓެންހަމް)؛\nފޯވާޑުން: ކަރީމް ބެންޒެމާ (ރެއާލް މެޑްރިޑް)، އޮލިވިއޭ ޖިރޫ (ޗެލްސީ)، ކިލިއަން އެމްބާޕޭ (ޕީއެސްޖީ)، އެންޓޮއިން ގްރީޒްމަން އާއި އޮސްމާނޭ ޑެމްބެލޭ (ބާސެލޯނާ)، މާކަސް ތުރާމް (ބޮރޫޝިއާ މުންޗެންގްލަޑްބަކް)، ވިސާމް ބެން ޔެޑާ (މޮނާކޯ)، ކިންގްސްލީ ކޯމަން (ބަޔާން މިއުނިކް)، ތޯމަސް ލެމާ (އެތުލެޓިކޯ މެޑްރިޑް).\nކަރީމް ބެންޒެމާކުޅިވަރުފްރާންސް ގައުމީ ޓީމުދުނިޔެޔޫރޯ 2020


Bidheysee Aku Hoadhan Aammunge Ehee Ah Edhijje - Vaguthu\nބިދޭސީއަކު ހޯދަން އާންމުންގެ އެހީއަށް އެދިއްޖެ\nމޯލްޑިވްސް އިމިގްރޭޝަންގެ ގަވާއިދުތަކާ ޚިލާފުވި ބިދޭސީއަކު ހޯދަން އިއުލާންކޮށްފިއެވެ.\nއިމިގްރޭޝަނުން ވިދާޅުވި ގޮތުގައި ހޯދަމުން ދަނީ މުހައްމަދު އިގްބާލް ހޮސައިން ނަމަކަށް ކިޔާ 37 އަހަރުގެ ބަގްލަދޭޝްގެ ފިރިހެނެކެވެ. އޭނާ ހޯދުމުގައި އެހީތެރިކަމަށް އެދި އިމިގްރޭޝަނުން ވަނީ ފޮޓޯވެސް އާންމުކޮށްފައެވެ. އަދި ހޯދަން އިއުލާނުކޮށްފައިވާ މީހާއާ ބެހޭ މައުލޫމާތު ހިއްސާކުރާ ފަރާތްތަކުން ފޯރުކުރާ މައުލޫމަތުގެ ސިއްރު ހިފަހައްޓާނެ ކަމަށްވެސް އިމިގްރޭޝަނުން ވަނީ ބުނެފައެވެ.\nއިމިގްރޭޝަނުގެ ނަންބަރު 9199017 އަށް، ނުވަތަ އީމެއިލް މެދުވެރިކޮށް [email protected] އާ މައުލޫމާތު ހިއްސާކުރުމަށް އެ އިދާރާއިން އެދިފައިވެއެވެ.\nމި ބިދޭސީ މީހާ ހޯދަން އިއުލާންކޮށްފައިވާއިރު އިމިގްރޭޝަނުން ދާދި ފަހުން ވަނީ ބިދޭސީން މާލޭގައި ގަވައިދާ ހިލާފަށް ހިންގާ ދެ "ގެސްޓްހައުސެއް" ރެއިޑްކޮށް، އެތަންތަން ހިންގުމުގައި އިސްކޮށް އުޅުނު ޖުމްލަ ހަތަރު މީހަކު ހައްޔަރުކޮށްފައެވެ.\nރާއްޖޭގައި ގަވައިދާ ހިލާފަށް ގިނަ އަދަދެއްގެ ބިދޭސީން ދިރިއުޅޭ އިރު، ސަރުކާރުން ވަނީ އެމީހުން ގަވައިދުގެ ތެރެއަށް ފެއްތުމަށްޓަކައި ރީރެގިއުލަރައިޒޭޝަން ޕްރޮގްރާމެއްވެސް ފަށާފައެވެ. އެ ޕްރޮގްރާމުގެ ދަށުން ރަޖިސްޓްރީވާން މިހާތަނަށް 14،000 އަށް ވުރެ ގިނަ ބިދޭސީންނަށް އެޕޮއިންޓްމަންޓް ދޫކޮށްފައިވާ އިރު، އިކޮނޮމިކް މިނިސްޓްރީން ބުނި ގޮތުގައި އޭގެ ތެރެއިން 90 ޕަސަންޓު މީހުންގެ އަތުގައި ޕާސްޕޯޓެއް ނެތެވެ.\nޑިސެމްބަރު 11, 2019 08:03\nހޮސޭނު ބޮރާބަރު ގޯސް ތިބެ. ކައިވެނިކޮއްފަ ، ބޮރާބަރު ޕާންޗް ދަރިން ދީފަ ފިލީ. އަހަރެން ބޮރާބަރު ދެރަތިބޭ.\nޑިސެމްބަރު 11, 2019 17:36\nއެހެންވީމާ ރާއްޖޭގައި އެމިގްރޭޝަންގެ ޤަވަޢިދާޚިލާފަށް ރާއްޖޭގައި އުޅެނީ މީނާއެކަނިތާ؟ ެެެ އަނެއް 80 ވަރަކަށް ހާސް ބިދޭސީންނާއި، އެމީހުންގެ ވިޔަފާރި އޯކޭ ކަމަށްތޯ ޙަނަފީ ތިޔަވިދާޅުވަނީ.؟


Gaza Ah Thelaai, Imaaraaiy Kurumah Beynunvaa Saamaanu Foarukohdheny - Vaguthu\nޣައްޒާއަށް ތެލާއި، އިމާރާތްކުރުމަށް ބޭނުންވާ ސާމާނު ފޯރުކޮށްދެނީ\n1 މަސް ކުރިން ( ނޮވެމްބަރު 18, 2021 )\nއިމާރާތްކުރުމަށް ބޭނުންވާ ސާމާނު ފޯރުކޮށްދެނީ\nޣައްޒާއަށް އެހީތެރިކަން ފޯރުކޮށްދިނުމަށް ގުޅިގެން މަސައްކަތް ކުރުމަށް މިސްރާއި ގަތަރުން އެއްބަސް ވެއްޖެއެވެ.\nގަތަރުގެ ހާރިޖީ ވުޒާރާއިން އިއްޔެ ބުނީ، މިސްރާއެކު އެއްބަސް ވެފައިވަނީ ޣައްޒާއަށް ބޭނުންވާ ތެލާއި، އަސާސީ އިމާރާތްކުރުމަށް ބޭނުންވާ ސާމާނު ފޯރުކޮށްދިނުމަށް ކަމަށެވެ.\nއިސްރާއިލުން ޣައްޒާގެ އާންމު ރައްޔިތުންނަށާއި، ގެދޮރުތަކާއި އޮފިސް އިމާރާތްތަކަށް އަމާޒުކޮށް 11 ދުވަހަށް ދެމިގެންދިޔަ ވަރުގަދަ ހަމަލާތަކުގެ ސަބަބުން ފަލަސްތީނުގެ 2،000 އަށް ވުރެ ގިނަ ގެދޮރު ބޭނުން ނުކުރެވޭ ވަރަށް ސުންނާފަތިވެ، 22،000 ޔުނިޓަށް ވަނީ އެކި ވަރުގެ ގެއްލުންތައް ލިބިފައެވެ. މި ހަމަލާތަކުގައި ފަލަސްތީނުގެ 260 އަށް ވުރެ ގިނަ މީހުން ޝަހީދުވިއެވެ. އޭގެ ތެރޭގައި 66 ކުޑަކުދިން ވެސް ހިމެނެއެވެ.\nޔަހޫދީންނާއި، ޣައްޒާގެ ހަމާސް ޖަމާއަތާއި ދެމެދު ބަދަލުކުރަމުންދިޔަ ހަމަލާތައް ހުއްޓާލުމަށް ދެފަރާތުން ވެސް ވަނީ މެއި މަހުގެ 21 ވަނަ ދުވަހު އެއްބަސްވެފައެވެ. އެގޮތުން، ހަމާސް ޖަމާއަތުން ހަމަލާބަދަލުކުރުން ހުއްޓާލައިފައިވަނީ ޣައްޒާ އަލުން އާރާސްތުކުރުމަށް ބޭނުންވާ ފައިސާއާއި ސާމާނު ފޯރުކޮށްދިނުމަށް މިސްރުން ހުށަހެޅުމުން ކަމަށް މީޑިއާ ރިޕޯޓުތައް ބުނެއެވެ.\nޣައްޒާގެ އޮފިޝަލުން ލަފާކުރާ ގޮތުގައި މެއި މަހު ހިނގި ހަނގުރާމައިގައި ގެއްލުން ލިބުނު ގެތަކާއި އިންފްރާސްޓްރަކްޗާ ތައް އަލުން ބިނާކުރުމަށް 479 މިލިއަން ޑޮލަރު ހޭދަވާނެއެވެ. ގަތަރާއި މިސްރުން ކޮންމެ ގައުމަކުން ވެސް ވަނީ ޣައްޒާ އަލުން އާރާސްތުކުރުމަށް 500 މިލިއަން ޑޮލަރު ދިނުމަށް އެއްބަސްވެފައެވެ.\nއިސްރާއިލްގެ ހަމަލާތަކުގެ ސަބަބުން ގެއްލުން ލިބިފައިވާ ޣައްޒާގައި ފެނުގެ ދަތިކަން ދިމާވެފައިވާ 800,000 މީހުން އުޅޭ ކަމަށްވެއެވެ. އަދި 58 ސުކޫލަކަށް ގެއްލުންވެ، 1،000 އަށް ވުރެ ގިނަ ގެ އަދި 285 އިމާރާތަށް ގެއްލުން ވެފައިވެއެވެ. އިސްރާއިލުން ހޮސްޕިޓަލުތަކަށް އަމާޒުކޮށް ދިން ހަމަލާތަކުގައި6ހޮސްޕިޓަލާއި 11 ހެލްތް ސެންޓަރަކަށް ގެއްލުން ވެފައިވެއެވެ.\nވައްކަން ކުރަން ވަން ގޭގައި ވަގު އޮތީ ނިދާފައި\nޣައްޒާއިން އޮމިކްރޮން ވޭރިއެންޓް ފެނިއްޖެ


BREAKING: Yasiru Yahuya dhenme maruvejje | ThePress\nޔާސިރު ޔަހުޔާ ދެންމެ މަރުވެއްޖެ\n02 August 2020, 16:44\nކަރެކްޝަނުގެ ބެލުމުގެ ދަށުގައި ހުރި ޔަމަންގެ ޔާސިރު ޔަހުޔާ މަރުވެއްޖެއެވެ. "ދަ ޕްރެސް" އަށް މައުލޫމާތު ދިން މަސްދަރުން އެކަން ވަނީ ޔަގީން ކޮށްދީފައެވެ.\nމީގެ ކުޑަ އިރުކޮޅެއްގެ ކުރިން އޭނާގެ ހާލު ކްރިޓިކަލްވެގެން ސީޕީއާރުވެސް ވަނީ ދީފައެވެ.\nމި ކަމާ ގުޅިގެން ކަރެކްޝަނުން ބުނީ އޭނާ މަރުވިކަން ހޮސްޕިޓަލުން ޔަގީންކޮށް ދިނީމައި ބަޔާނެއް ނެރޭނެ ކަމަށެވެ.\nދިވެއްސަކާ އިނދެގެން ދަރިއަކުވެސް ލިބިފައިވާ ޔާސިރު ޔަހުޔާ ހުރީ، ރާއްޖޭގެ އިމިގްރޭޝަން ގާނޫނާ ޚިލާފު ވެގެން ރާއްޖެއިން ފުރުވާ ލެވެންދެން ހުޅުމާލޭ ޑިޓެންޝަން ސެންޓަރުގައި ބަންދު ކޮށްފައެވެ. އޭނާ އެތާ ހުރެ ބަނޑުހައި ހޫނު ކަމުގެ ހަޅުތާލެއް ދެފަހަރަކު ހެދިއެވެ. އަދި ފަހުން ހާލު ބޮޑުވެގެން މަރުވުމާ ހަމައަށް ފަރުވާ ދެމުން ދިޔައީ އިއިޖީއެމްއެޗްގައެވެ.\nޔާސިރު ޔަހުޔާ މަރުވީ އޭނާ ކެއުމަށް އިންކާރުކުރުމުގެ ސަބަބުން ހާލު ސީރިއަސް ވަމުން ދާކަމަށް ފެންނާތީ ހޮސްޕިޓަލަށް ގެންގޮސް ފަރުވާދެމުން ދަނިކޮށް މިއަދު ހަވީރު 16:30 ވަނިކޮށް ކަމަށް ވަނީ އެނގިފައެވެ. އޭނާ ހޮސްޕިޓަލުގައި އެޑްމިޓް ކުރީ މިމަހުގެ 21 ވަނަ ދުވަހުއެވެ.\nޔަހުޔާއަކީ ޓެރަރިޒަމާ ގުޅުން ހުރި ތުހުމަތުތަކެއްގައި ހައްޔަރުކޮށްފައި ހުރި މީހެކެވެ. އޭނާގެ ތަފާތު ޓްރެކް ރެކޯޑް އޮތް އިރު ޓެރަރިޒަމާ ގުޅުން ހުރި މައްސަލަތަކުގައި ރާއްޖެ ނޫން ގައުމުތަކުގައިވެސް އޭނާ ބަނދު ކުރިއެވެ.\nއަދި އޭނާއަކީ ޓެރަރިޒަމާ ގުޅުން ހުރި މީހެއް ކަން އެނގިގެން އިމިގްރޭޝަންގެ ބެލުމުގެ ދަށަށް އޭނާ ގެންދިޔައީ މާޗް 3، 2017، ގައެވެ. އެއަށް ފަހު ދައުވާއެއް ނުކޮށް ބަންދުކޮށްފައި ބެހެއްޓުމުން، އޭނާ މީގެ ކުރިންވެސް ބަނޑުހައިހޫނުކަމުގެ ހަޅުތާލު ކުރިއެވެ. އެފަހަރު ހާލު ދެރަވެ އައިޖީއެމްއެޗްގައި އައިވީ ގުޅައިގެން ފަރުވާ ދީފައިވެސް ވެއެވެ. އެފަހުން އޭނާ ކާން ފެށިކަމަށް ކަމާބެހޭ އިދާރާތަކުން މީގެ ކުރިން ވަނީ ބުނެފައެވެ.\nޔަހުޔާ ހައްޔަރު ކުރީ، އޭނާ ދޫކޮށްލާފައި ހުރެއްޖެ ނަމަ ރާއްޖޭގެ ސަލާމަތާއި ރައްކާތެރިކަމަށް ގެއްލުން ވެދާނެ ކަމަށް ބެލެވޭތީ ކަމަށް ހޯމް މިނިސްޓަރު އިމްރާން އަބްދުﷲ އާއި ފުލުހުންގެ ކޮމިޝަނަރު މުހައްމަދު ހަމީދު ނޫސްވެރިންގެ ބައްދަލުވުމެއްގައި ވިދާޅުވެފައި ވެއެވެ.\nޔާސިރުގެ ކަޑުކަމާކެމީގެ ކަންކަން އިންތިޒާމު ކޮށްފައި އޮތް ގޮތެއް އަދި ސާފެއް ނުވެއެވެ.\nހަބަރު ކަރެކްޝަންސް ޓެރަރިޒަމް


މިގޮތަށް ކުޅެފިކަމަށް ވާނަމަ ރެއާލް ކޮލިފައިވާނެ : ޒިދާން މިގޮތަށް ކުޅެފިކަމަށް ވާނަމަ ރެއާލް ކޮލިފައިވާނެ : ޒިދާން\nމިގޮތަށް ކުޅެފިކަމަށް ވާނަމަ ރެއާލް ކޮލިފައިވާނެ : ޒިދާން\nޗެމްޕިއަންސް ލީގު ފުޓްބޯޅަ މުބާރާތުގައި ބްރޫޝިޔާ މުންޗެންގްލަޑްބެކާ ދެކޮޅަށް ދެއްކި ފަދަ ކުޅުމެއް މުބާރާތުގައި ކުރިޔަށްހުރި މެޗުތަކުގައި ދައްކައިފި ކަމުގައިވާނަމަ ރެއާލްމެޑްރިޑް މުބާރާތުގެ ދެވަނަ ބުރަށް ކޮލިފައިވާނެކަމަށް އެޓީމުގެ ކޯޗު ޒައިނުއްދީން ޒިދާން ބުނެފިއެވެ.\nމެޗަށްފަހު ވާހަދައްކަމުން ޒިދާން ބުނީ މެޗުގެ ނަތީޖާއިން ޓީމުގެ ފެންވަރު ވަޒަންކުރެވިއްޖިކަމަށާއި މި މެޗުން ޓީމަށް މޮޅެއް ހައްގުކަމަށެވެ. އަދި މެޗުން ޓީމަށް ލިބުނީ މުހިންމު ޕޮއިންޓެއް ކަމަށް ޒިދާން ބުނިއެވެ. އޭނާ ބުނީ މެޗުގައި މޮޅަށް ކުޅުނީ ރެއާލްމެޑްރިޑުން ކަމަށާއި ކޮންމެ ވެސް ކަމެއް ޓީމުގައި މަދުވެގެން މެޗުން މޮޅުނުވެވިދިޔައީ ކަމަށެވެ. ކުޅުންތެރިޔެއް އަދި ކޯޗެއްގެ ގޮތުގައި މުބާރާތުގެ ތަށި ރެއާލްއާއެކު އުފުލާލި ކޯޗު ބުނީ މި މުބާރާތުގައި ފައްސޭހަ އެއްވެސް މެޗެއް ނެތްކަމަށާއި މެޗުން ވަރަށްގިނަ ރަނގަޅުކަންކަން އޭނާގެ ޓީމުގެފަރާތުން ފާހަގަވިކަމަށެވެ.\nޒިދާން ބުނީ މިމެޗުގައި ކުޅުނު ކުޅުން ކުރިޔަށްހުރި މެޗުތަކުގައި ދެއްކިއްޖެ ކަމަށްވާނަމަ ރެއާލްއިން ދެވަނު ބުރު ޔަގީންކުރާނެ ކަމާމެދު ޝައްކުނުކުރާނެ ކަމަށެވެ. މިއަހަރަކީ އެއްވެސް ކުލަބަކަށް ފަސޭހަ އަހަރަކަށް ނުވާނެކަމަށް ރެއާލްމެޑްރިޑުގެ ކޯޗު ބުންޏެވެ. މެޗުން ލިބުނު ޕޮއިންޓާއެކު މެޑްރިޑު އޮތީ ދެމެޗުން ހޯދި އެއްޕޮއިންޓާއެކު ގުރޫޕްގެ ފުލުގައެވެ.


މެދުކެނޑުމަކަށްފަހު އޭދަފުށި ޔޫތް ޗެމްޕިއަންޝިޕްގައި ބައިވެރިވަނީ\nފުޓްބޯޅަ އެސޯސިއޭޝަން އޮފް މޯލްޑިވްސް އިން އިންތިޒާމުކޮށްގެން އަންނަ އަހަރު ބާއްވާ 21 އަހަރުން ދަށުގެ ޔޫތް ޗެމްޕިއަންޝިޕް ފުޓްބޯޅަ މުބާރާތުގައި އޭދަފުށިން ބައިވެރިވާން ނިންމައިފިއެވެ. އެރަށުން މުބާރާތުގައި ބައިވެރިވާނީ ކުޅި ހަރަކާތްތައް ކުރިއަށް ގެންދިއުމަށް އުފައްދާފައިވާ ކްލަބް އޭދަފުށީގެ ނަމުގައެވެ.\nކްލަބް އޭދަފުށިން ބުނީ އަންނަ އަހަރުގެ ޔޫތް ޗެމްޕިއަންޝިޕް ގައި މިރަށުން ބައިވެރިވާން ގަސްތުކުރަނީ ރަށުގެ ފުޓްބޯޅައިގެ ފެންވަރު މަތިކޮށް ޒުވާން ފުޓްބޯޅަ ކުޅުންތެރިންނަށް މިފަދަ މުބާރާތްތަކުގައި ކުޅުމުގެ ފުރުސަތު ހޯދައިދިނުމާއި ކުޅުންތެރިން މިފަދަ މުބާރާތްތަކަށް ހޭނުންކަމަށެވެ. އެރަށުގެ ޒުވާން ފުޓްބޯޅަ ޓީމުގައި ބައިވެރިވާން ބޭނުންވާ ކުޅުންތެރިން މާދަމާ ހަވީރު ހަތަރެއް ޖަހާއިރު ރަސްމީ ފުޓްބޯޅަ ދަނޑަށް ދިއުމަށް އެ ކްލަބުން އެދެއެވެ.\nއެފްއޭއެމްގެ އާ އަހަރުގެ ކަލަންޑަރު އަދި އާއްމުކޮށްފައި ނުވިނަމަވެސް، އަންނަ އަހަރުގެ އެންމެ ފުރަތަމަ ބާއްވާނެ މުބާރާތެއް ކަމަށް ބެލެވެނީ ޔޫތް ޗެމްޕިއަންޝިޕެވެ. ޔޫތް ޗެމްޕިއަންޝިޕްގެ މިއަހަރުގެ ޗެމްޕިއަންކަން ހޯދީ ފައިނަލުގައި ޕެނަލްޓީ ޖަހައިގެން މުބާރާތުގެ އެންމެ ކާމިޔާބު ޓީމު ކްލަބް އީގަލްސް ބަލިކޮށް ކްލަބް ގްރީން ސްޓްރީޓްސް އެވެ.\nއޭދަފުށިން ވަނީ މީގެ ކުރިން 2013 އަދި 2014 ވަނަ އަހަރުގެ ޔޫތް ޗެމްޕިއަންޝިޕްގައި ކުޅެފައެވެ. އެރަށަކީ ފުޓްބޯޅައިގައި ރާއްޖޭގައި ފާހަގަކޮށްލެވޭ ރަށެވެ. 1986 ވަނަ އަހަރުން ފެށިގެން 1992 ވަނަ އަހަރާއި ހަމައަށް ރާއްޖޭގެ އެއް ވަނަ ޑިވިޝަނުގައި މޮޅު ކުޅުމެއް އެރަށުން ދެއްކިއިރު ގައުމީ ފުޓްބޯޅަ ޓީމުގައި އެރަށުގެ ކުޅުންތެރިން އަބަދުވެސް އަންނަނީ ވިދަމުންނެވެ. 1991 ވަނަ އަހަރު ރާއްޖޭން ފުރަތަމަ ފަހަރަށް ރިހި މެޑަލް ހޯދި ޓީމުގައި އެރަށަށް ނިސްބަތްވާ އަބްދުލް ވާހިދު ހަސަން ހިމެނުނުއިރު 2008 ވަނަ އަހަރު ރާއްޖޭން ފުރަތަމަ ފަހަރަށް ރަން މެޑަލް ހޯދި ޓީމުގައި މުހައްމަދު ޖަމީލް (ޖަމްބޭ) އާއި މުހައްމަދު ޝިފާން (ކުޑައްޓޭ) ވަނީ ހިމެނިފައެވެ. އަދި މިއަހަރު ސާފް ސުޒުކީ ކަޕް ކާމިޔާބުކުރި ޓީމުގައި އަލީ ފާސިރު (ސެންޓޭ) އާއި ހަމްޒާ މުހައްމަދު (ހަމްޕު) ވަނީ މޮޅު ކުޅުމެއް ދައްކައިފައެވެ. ފައިނަލް މެޗުގައި އިންޑިއާ އަތުން މޮޅުވި ގޯލު ޖަހައިދިނީވެސް ހަމްޕު ދިން ބޯޅައަކުން އެރަށުގައި އުފެދުނު އެންމެ މޮޅު އެއް ކުޅުންތެރިޔާ ސެންޓޭ އެވެ.\nސީނިއާ ގައުމީ ޓީމުގެ ކުޅުންތެރިންގެ އިތުރުން އެރަށުގެ ޒުވާން ގިނަ ކުޅުންތެރިންތަކެއް މިހާރުވެސް އެއް ވަނަ ޑިވިޝަނުގައި ކުޅެއެވެ. ޓީސީ ސްޕޯޓްސް ކްލަބުން މިއަހަރުގެ ދިވެހި ޕްރިމިއާ ލީގު ކާމިޔާބުކުރިއިރު އެޓީމުގެ ޑިފެންސްގައި މުހިއްމު ދައުރެއް އަދާކުރި މުހައްމަދު އަޖުފާން އާއި އެޓީމުގެ ޒުވާން ކުޅުންތެރިޔާ ނިޝާމް މުހައްމަދު ރަޝީދު (ޕޮގްބާ) ވެސް ނިސްބަތްވަނީ އެރަށަށެވެ. އަދި، މިއަހަރު ކްލަބް އީގަލްސްގެ ސީނިއަރ އަދި ޔޫތް ޓީމުގައިވެސް މޮޅު ކުޅުމެއްދެއްކި ހައިޝަމް ހަސަން އަކީވެސް އެރަށުން ކުރިއަރަމުން އަންނަ ޒުވާން ކުޅުންތެރިއެކެވެ. މިއަހަރުގެ ޔޫތް ޗެމްޕިއަންޝިޕް ފުޓްބޯޅަ މުބާރާތުގައި ހަ ގޯލު ޖަހައި ލަނޑު ލިސްޓުގެ އެއް ވަނަ ވެސް ހޯދީ ހައިޝަމް އެވެ. ކްލަބް އޭދަފުށި ވަނީ މިމަހުގެ ކުރީކޮޅު 23 އަހަރުން ދަށަށް ހުޅުވާލައިގެން އެ އަތޮޅު ދޮންފަނުގައި ބޭއްވި ދޮންފަނު އިންވިޓޭޝަން ކަޕް ފުޓްބޯޅަ މުބާރާތްވެސް ކާމިޔާބުކޮށްފައެވެ.\nޔޫތް ޗެމްޕިއަންޝިޕްގައި މި އަހަރު ބައިވެރިވީ ހަތަރު ޓީމަކުންނެވެ. އެއީ މާޒިޔާ އާއި ނިއު ރޭޑިއަންޓުގެ އިތުރުން ކްލަބް ގްރީން ސްޓްރީޓްސް އަދި ކްލަބް އީގަލްސް އެވެ. މިއަހަރުގެ މުބާރާތް 19 އަހަރުގެ ކުޅުންތެރިންނަށް ހާއްސަ ކުރިއަސް ކޮންމެ ދެ އަހަރަކުން އެއް އަހަރަކު މި މުބާރާތް އަމާޒުކުރާނީ 21 އަހަރުން ދަށުގެ ކުޅުންތެރިންނަށް ކަމަށް އެފްއޭއެމް އިން ވަނީ ނިންމައިފައެވެ.


ކޯޕަރޭޓް ޑިޕާޓްމަންޓް /ބަޖެޓް އެންޑް ފައިނޭންސް ސެކްޝަން\nކަނޑައެޅިފައިވާ އުސޫލެއްގެ މަތިން، މިނިސްޓްރީގެ ތަރައްޤީއަށް ބޭނުންވާ ހުރިހާ ކަމަކަށް ބިނާކޮށް ބަޖެޓް ތައްޔާރު ކުރުން.\nމިނިސްޓްރީއަށް އެކިފަރާތްތަކުން ލިބެންޖެހޭ ފައިސާ ލިބެމުންދޭތޯ ބަލައި ލިބެމުންނުދާނަމަ އަޅަންޖެހޭ ފިޔަވަޅުއެޅުން.\nބަޖެޓް އެކައުންޓްގެ ރިކޯޑު މާލިއްޔަތު ޤަވާއިދާއި އެއްގޮތަށް ބެލެހެއްޓުން.\nބަޖެޓް އެކައުންޓް ފިޔަވައި އެހެން ގޮތްގޮތުން ލިބޭ ފައިސާގެ ރިކޯޑް މާލިއްޔަތުޤަވާއިދާއި އެއްގޮތަށް ބެލެހެއްޓުން.\nފައިސާއާއިގުޅޭގޮތުން ސަރުކާރުގެ ސިޔާސަތުތަކަށް އަންނަ ބަދަލުތަކާއި މާލިއްޔަތު ޤަވާއިދަށް ގެނެވޭ އުނިއިތުރު ދިރާސާކޮށް ޔުނިޓުގެ މުވައްޒަފުންނާއި ޙިއްސާކުރުން.\nއެކިފަރާތްތަކަށް ދައްކަންޖެހޭ ފައިސާ ދައްކައި މުއްދަތު ހަމަވުމުގެ ކުރިން ފައިސާގެ މައްސަލަތައް ހަމަޖެއްސުން. އަދި ބަޖެޓްގައި ފައިސާ ހުރެފައި ފައިސާ ދައްކަން ޖެހޭ މުއްދަތުގައި ފައިސާ ނުދެއްކި ލަސްވެގެން ޖޫރީމަނާއެއް ވެއްޖެނަމަ، އެކަމުގެ ޒިންމާ އުފުލުން.\nބަޖެޓްގެ އެއްވެސް އައިޓަމަކުން ފައިސާ ޚަރަދު ކުރުމުގެ ކުރިން އެ އައިޓަމެއްގައި ފައިސާ ހުރިތޯ ބަލާ ޗެކްކޮށް ފައިސާ ނެތް އައިޓަމަކުން ޚަރަދެއް ކޮށްފިނަމަ، އެކަމުގެ ޒިންމާ އުފުލުން.\nފައިނޭންސް ޔުނިޓް ހިންގާ ބެލެހެއްޓުން.\nފައިނޭންސް ޔުނިޓުގެ މަސައްކަތާއި ގުޅޭގޮތުން ހަދަންޖެހޭ ޕޮލިސީ ޕްރޮސީޖާ ހަދައި އަޕްޑޭޓްކުރުން.\nކޮމްޕިއުޓަރ ނެޓްވާކްގައި ފައިނޭންސް ޔުނިޓުގެ ފޯލްޑަރ އަޕްޑޭޓް ކުރުން.\nފައިނޭންސް ޔުނިޓުގެ އެންމެހާ ޕޮލިސީ އަދި ޕްރޮސީޖާ ހަދައި އަޕްޑޭޓްކުރުން.\nފައިނޭންސް ޔުނިޓްގެ ސްޓާފުން ސުޕަވައިޒްކުރުން.\nމަގާމުގެ މަސައްކަތާއި ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން 04 އަހަރު ދުވަހުގެ ތަޖުރިބާ ލިބިފައިވުން.\nމަގާމުގެ މަސައްކަތާއި ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް 09 އިން ފެށިގެން މަތީގެ ސަނަދެއް ހާސިލްކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން 02 އަހަރު ދުވަހުގެ ތަޖުރިބާ ލިބިފައިވުން.\nމަޤާމުގެ ދާއިރާ: ފައިނޭންސް، އެކައުންޓިންގ\nތައުލީމީ ރޮނގުތައް: ފައިނޭންސް، އެކައުންޓިންގ\nފުރިހަމަ ކުރައްވާފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މިފޯމު ސިވިލް ސަރވިސް ކޮމިޝަނުގެ ވެބްސައިޓުން އަދި މި މިނިސްޓްރީގެ ކައުންޓަރުން ލިބެން ހުންނާނެއެވެ. އަދި ފޯމުގެ ސޮފްޓް ކޮޕީ ގެޒެޓްގައި އަޕްލޯޑް ކުރެވިފައިވާނެއެވެ.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 ޖެނުއަރީ 27 ވާ ބުރާސްފަތި ދުވަހުގެ 13:30ގެ ކުރިން، މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް (ޤައުމީ ދާރުލްއަސާރު، ޗާންދަނީމަގު) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި ޕްރެކްޓިކަލް އޮންނާނީ، އޮންނާނީ، 2020 ޖެނުއަރީ 30 އާއި 2020 ފެބްރުއަރީ 27 އާ ދެމެދު، މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް ގައެވެ.\nމި އިޢުލާނާއި ގުޅިގެން މަޢުލޫމާތު ސާފުކުރުމަށް ގުޅާނީ 3340208 ނުވަތަ 3323206 ނަންބަރު ފޯނާއެވެ. އީ-މެއިލް ކުރާނީ [email protected] އަށެވެ.\n21 ޖުމާދަލްއޫލާ 1441\nޕަބްލިޝްކުރި ގަޑި: 1714\nސުންގަޑި: 27 ޖަނަވަރީ 2020 1330\n- Kushuge record form


Vaahaka Series: Zeeru - Baabu7- Vaguthu\nޒީރު - ބާބު 7\nބާބު7– ހަނގުރާމަ\nޒީކް ކުރަމުން ދިޔަ ދަތުރު ނިންމާލީ ފިކުރުގެ ފުން ކޯރަކަށް ގެނބިފައި އިނދެއެވެ. ވިނލިގިއްޔާ ހަމައަށް ފޯރިއިރު ހަވީރު ހަތަރެއް ޖަހައިފިއެވެ. ދަތުރަށް ފެށީންސުރެ އެ ކޯރުގެ އައްސޭރި ފަށުގައި ރުހާމް ހުރީ ޒީކްގެ އިޝާރާތަކަށް އިންތިޒާރުކޮށްގެންނެވެ. އެހީއަކަށް އެދި އަތް ދިއްކޮށްލައިފިނަމަ އެ އަތުގައި ހިފުމަށް ތައްޔާރުވެގެންނެވެ. ނަމަވެސް ފެރީ އިން ފައިބެ ގެއާ ދިމާއަށް މިސްރާބު ޖެހިއިރު ވެސް އެ އިންތިޒާރަކަށް ނިމުމެއް ނައެވެ.\n"މަ ސުވާލެއް ކޮށްލަންތަ؟" އެންމެފަހުން ރުހާމަށް ނުހުރެވިގެން އަހާލިއެވެ.\n"ހުއްދަ ނަގަންޖެހޭތަ؟" ހިޔާލީ ދުނިޔެއިން އެނބުރި އައިސް ރުހާމް ކުރި ސުވާލަށް ޖަވާބު ދިނުމުގެ ބަދަލުގައި ޒީކް ވެސް ކުރީ ސުވާލެކެވެ. ޖެއްސުމުގެ ރާގަކަށެވެ.\n"ނަގަންޖެހޭނެތާ ދޯ؟" ފަނޑު ހިނިތުންވުމެއް ދިނުމަށްފަހު ރުހާމް ބުންޏެވެ. "ބަހެއް ނުބުނެ ހުންނާތީ އެއްޗެއް އަހަންވެސް ޖެހިލުންވެފަ މިހުންނަނީ. ޒީ! އެއްވެސް މީހަކާ ކަންބޮޑުވުންތައް ހިއްސާނުކުރަންތަ؟ ނޫނީ މަ ވީމަ އެއްވެސް އެއްޗެއް ބުނަން ބޭނުންނުވަނީތަ؟"\nހަޤީޤަތުގައި އެ ސުވާލަށް ދޭނެ ޖަވާބެއް ޒީކްގެ އަތަކު ނެތެވެ. އޭނާ އެއްވެސް ވާހަކައެއް ރުހާމަށް ހިއްސާކުރުމަށް ބޭނުން ނުވަނީއެއް ނޫނެވެ. އޭނާގެ ދޫ އެކަމަށް އެއްބާރުލުން ނުދެނީއެވެ. ބައްޕައާ ދެމެދު އުފެދުނު ނުތަނަވަސްކަން ރުހާމަށް ހިއްސާކުރުމަށް އޭނާގެ ޟަމީރު ތަން ނުދެނީއެވެ. ގޮތްނޭނގޭ ބާރަކުން އެކަމަށް ހުރަސް އަޅަމުންދާ ކަހަލައެވެ. އަޝްވާއާ ޖެހިލުމެއްނެތި ކަންކަން ހިއްސާކުރާ ބީދައިން ރުހާމަށް ކިޔާދޭން އުދަނގޫވަނީ ދެމީހުންގެ މެދުގައި އުމުރުގެ ބޮޑު ފަރަގެއް އޮތުމުންނޭ ޒީކްގެ ހިތް ބުނެއެވެ. ނަމަވެސް އެވާހަކަ ވެސް ދުލުކުރިއާ ހަމައަކަށް ނައެވެ. ރުހާމް ދެރަކޮށްލާކަށް އޭނާގެ ހިތެއް ނުރުހުނެވެ.\n"ނޫން. ހާމްބެ ވީމައެއް ނޫން. ބައެއް ކަންކަން އަޝްވާއަށް ހިއްސާކުރަން. ބައެއް ކަހަލަ ވާހަކަތައް އަމިއްލަ ނަފުސުގައި ރައްކާކޮށްގެން ވެސް ހުންނަން." ޒީކްގެ ޖަވާބު އަހާފައި ރުހާމް ދެބުމަ އުފުލާލިއެވެ. ދެން އަނެއްކާ ވެސް އެ ދެމެދަށް ވެރިވެގެން އައީ މަރުފަދަ ހިމޭންކަމެވެ. ރުހާމްގެ ފަރާތުން އިތުރު ސުވާލެއް ނައުމުން ޒީކަށް އުނދަގޫވިއެވެ.\n"ސުވާލެއް ކުރަންތަ؟" ޒިކް އެހިއެވެ.\n"ހުއްދަ ނަގަންޖެހޭތަ؟" ޒީކް ހެއްވާލުމުގެ ނިޔަތުގައި ރުހާމް ބުނެލިއެވެ. ޒީކް ގާތަށް ހިނިއައެވެ. އެ ހިނިތުންވުން ފެނިފައި ރުހާމްގެ ހިތަށް ފިނިކަން ލިބުނެވެ. އަޖައިބެއް ކަހަލަ ހިތްހަމަޖެހުމެއް ލިބުނެވެ.\n"މޮޔަ ސުވާލަކަށްވެސް ވެދާނެ އިނގެ." ޒީކް ބުންޏެވެ. "އިންސާނުންނާ އިނދެގެން ޖިންނީން އުޅޭކަމަށް މީހުން އެ ކިޔާ ވާހަކަތައް ހާމްބެ ޤަބޫލުކުރަންތަ؟ ޖިންނިއަކާ އިންސާނަކު އިނދެގެން ދަރިން ލިބިދާނެތަ؟"\n"ތީ ކޮންކަހަލަ ސުވާލެއް؟" ރުހާމް ހައިރާންވިއެވެ. "މި ހުރިހާ އިރު ޒީ ވިސްނަމުން ތި ދިޔައީ ތިކަމާތަ؟"\n"ހާމްބެ ކަންބޮޑުވީ އަޅުގަނޑު ވާހަކަ ނުދައްކައިގެންނު." ޒީކް އޮޅުވައިލިއެވެ. "މީވެސް ވާހަކައެއް ދޯ؟"\n"އޯކޭ! އޯކޭ!" ހިނިގަނޑެއް ޖަހައިލަމުން ރުހާމް ބުންޏެވެ. "ހަޤީޤީ ހާދިސާތައްކަމަށް ބުނެ މީހުން ކިޔާދީފައި ހުންނަ ވާހަކަތަކުގައި އިންސާނުންނާ ޖިންނީން އިނދެގެން އުޅޭ! ދަރިން ވެސް ލިބިފަ ހުންނަކަމަށް އެމީހުން ބުނެ އުޅޭ! ޖިންނި މޮޔަވެފަ ތިބޭ މީހުން ރަނގަޅުކުރަން ރުޤްޔާކޮށް ހަދާއިރު އެކަހަލަ ވާހަކަތައް އިވިފައި ވެސް އެބަހުރި. އެކަމަކު ދުވަހަކު ވެސް އެ ބުނާ ދަރިން ލޮލަށް ފެނިފައެއް ނެތް. ލޮލަށް ނުފެންނަ އެއްޗެއްސަކީ ހަޤީޤަތެއް ނޫނޭ ބުނެވޭކަށް ވެސް ނެތް. އެހެންވީމަ މަށަށް ކޮންމެވެސް ވަރަކަށް ޤަބޫލުކުރެވޭ! ދެން ބުނެބަލަ! ތީ ކީއްވެގެން ކުރި ސުވާލެއް؟"\n"ހަމަ އަހާލީ." ޒީކް ކުރު ޖަވާބަކުން ނިންމާލިއެވެ. އޭރު އެމީހުންނަށް ގެއާ ހަމައަށް އާދެވިއްޖެއެވެ.\n"ތީ ހަމަ މުސްކާންގެ ވެސް އާދަ." ގޯތީގެ މައި ގޭޓު ހުޅުވައިލަމުން ރުހާމް ބުންޏެވެ. "ކަންކަން އޮޅުވައިލަން ނިކަން މޮޅުވާނެ."\nމިފަހަރުވެސް މުސްކާންގެ ނަން ކިޔާލިއިރު އުފާވެރި ހިތްދަތިކަމުގެ ކުލަވަރެއް އެ މޫނުން ޒީކަށް ފާހަގަވިއެވެ.\n"ހާމްބެއާ މަންމައާ ދެމީހުންތީ ވަރަށް ގާތް ދެމީހުންތަ؟" ޒީކް އެހިއެވެ.\n"ހޫމް. ދެމީހުން އެއްކޮށް ކިޔެވީ." ރުހާމް މާބޮޑު ތަފުސީލެއް ނުދިނެވެ. އިތުރު ތަފްސީލު ލިބޭނެކަމަށް ޒީކް އުންމީދުކުރި ނަމަވެސް އިތުރަށް އެންމެ ލަފްޒެއް ވެސް ރުހާމެއް ނުބުންޏެވެ.\nދެމީހުން އެއްހަމައެއްގައި ތިބެ ގެއަށް ވަނުމަށް ދިޔައެވެ. ގޭތެރެއިން އަތުވެދާނެ ކޮޅިގަނޑަކަށް އެމީހުން ނުވިސްނައެވެ. ދެމީހުންކުރެ އެކެއްގެ ސިކުނޑީގައި ވެސް މޯނާއެއް ނެތެވެ. މޯނާ މަތިން ހަނދާން ވެސް ނެތެވެ. ޒީކަށް އެނގުނު ހަޤީޤަތެއްގެ ސަބަބުން އެހެންކަމަކާ ފިކުރު ހިންގައިލާނެ ވަގުތެއް ނުލިބުނީއެވެ. ޒީކަށް އައި ބަދަލުން ރުހާމް ވެސް އެކަމަށް ގެއްލި ހުސްވީއެވެ.\nގޭގެ ދޮރު ހުޅުވީ ރުހާމެވެ. އޭރު މޯނާ ހުރީ ފޮށި ހިފައިގެން އެމީހުންގެ އިންތިޒާރުގައި ފެންޑާގައެވެ. ރުހާމްގެ ފަހަތުން ވަން ޒީކް ފެނުމާއެކު މޯނާގެ ލޭ ކެކިގަތެވެ. އޭނާ ކައިރީގައި ހުރި ފޮށީގައި ފައިން ޖެހިޖެހީނުން ކޮށްޕައިލިއެވެ. ހަތަރު ފޮރޮޅުގެ އެހީގައި ބާރު ދުވެލީގައި ގޮސް އެ ފޮށި ޖެހުނީ ޒީކްގެ ގައިގައެވެ. އެޔާއެކު އެމީހުންނަށް ލިބުނީ ކުއްލި ސިހުމެވެ. ޒީކްގެ ފަޔަށް އެރި ތަދާއެކު ވޭނީ އަޑަކުން ހަޅޭލަވައިގަނެވުއިރު ފައި ކައްސައިލައިގެން ދިޔައެވެ. އަރިއަޅައިލައިގެން ފަހަތަށް ވެއްޓެން ދަނިކޮށް ރުހާމަށް ޒީކްގެ އަތުގައި ހިފައިލެވުނީ ކިރިޔާއެވެ. އެ ހުރިހާ ކަމެއް ހިނގައި ދިޔައީ މަދު ސިކުންތު ކޮޅެއްގެ ތެރޭގައެވެ.\n"ހަމަ މިހާރު މިގެއިން ނުކުމޭ! ރައްކާވޭ." މޯނާ ފެލިގަތް އަޑު މުޅި ފެންޑާގައި ގުގުމާލިއެވެ. "ގޮތްކުޑަކަމުން އެނބުރި މިގެއަށް އައިސް ވަންނަން ކެރިއްޖެއްނު! ތި ހުރީ ކަލޭގެ ސާމާނު! ތި ހިފައިގެން ރައްކާވޭ!"\nރުހާމް ހައިރާންކަމުން ފުރިގެންވާ ނަޒަރަކުން މޯނާއަށް ބަލާލިއެވެ. ކުޅަނދުރު ހަތައެއްހެން ރުޅި އައިސް ފުފިފައި ހުރި މޯނާގެ މޫނު ފެނުމުން ޒީކްގެ ހިތުގައި އުފެދުނީ ބިރުވެރިކަމެވެ. އޭނާ ވަގުތުން ރުހާމްއާ ދުރަށް ޖެހިލިއިރު ހުރީ ހިތްއަވަސްވެ މޭޖެހޭ ގޮތްވެފައެވެ.\n"ކިހިނެއްވެގެން މިއުޅެނީ؟" ރުހާމަށް ވާހަކަ ދެއްކުނީ ތަންކޮޅެއް ބާރަށެވެ.\n"ވީގޮތެއް ނޭނގިގެންތަ ތި އަހަނީ. އޭނ؟" ރުހާމަށް ވުރެ ބާރަށް މޯނާ ބުންޏެވެ. "އާނ! ވީ ގޮތް ނޭނގޭވަރުގެ ތުއްތުތުއްތު ދެބަބާ ތީ! މި އަންހެނާ ގޮވައިގެން މިގެއަށް އައިސްގެން ވަދެގެން ނުވާނޭ ބުނީމަ ވެސް ގޮވައިގެން ތި އައީ މަ އަޅާނުލާ ހުންނާނެކަމަށްތަ؟ ކަލޭމެން ގޮސް ގެސްޓުހައުސް ހިފާލައިގެން ތި ޖެހި ސަކަރާތް މަ ހަނދާން ނައްތާލާނެކަމަށްތަ؟ ނޫނީ މަ ބޮލުގަ ތެތްކަމެއް ނުހުންނާނެކަމަށް ކަލޭމެން ހީކުރަނީތަ؟ މަށަށް ވަގަށް ދެމީހުން ފުރައިގެން ގޮސް އައިސް އަދި އަނގަފުޅާކޮށްފައި ވީ ގޮތް އެބަ އަހައޭނުން!"\nރުހާމް ވަރަށް ބޮޑަށް ހިތްހަމަނުޖެހުނެވެ. ނަމަވެސް ރައްދުގައި އެއްޗެއް ނުބުންޏެވެ. އެއްޗެއް ބުނެގެން މާހައުލު އިތުރަށް ހޫނުކުރަން އޭނާ ބޭނުން ނުވީއެވެ. މޯނާއަށް ވިސްނައިދޭން އުޅުމަކީ ބޭކާރުކަމެއްކަން ރުހާމަށް ވުރެ ބޮޑަށް އެނގޭނެ މީހަކު ނުހުންނާނެއެވެ. ފާރު ކައިރީގައި އިސްޖެހިފައި ހުރި ޒީކަށް ބަލާލަމުން ވެއްޓިފައި އޮތް ފޮށި ރުހާމް ނެގިއެވެ.\n"ޒީކް ހިނގާ ކޮޓަރިއަށް." ރުހާމް ފޮށި ހިފައިގެން ހިނގައިގަތެވެ. މޯނާގެ ދަތްތަކަށް ބާރުވެގެން ދިޔައެވެ. މޫނުމަތި އިތުރަށް ބަނަވިއެވެ. ވިދާލި ވިދުވަރެއް ފަދައިން ބާރަށް އައިސް އެ ފޮށީގައި ހިފައިގަތެވެ.\n"އެ އަންހެނާއަކަށް މި ގެއަކަށް ނުވަދެވޭނެ." ދަތްވިކާލަމުން މޯނާ ބުންޏެވެ. "މަ ވަރަށް ކެތްކޮށްފިން އެއްޗެއް ނުބުނެ ހުރެވޭތޯ. އެކަމުގެ ނާޖާއިޒް ފައިދާ ނަގައިގެން ވަގުވަގަށް ތި ދެމީހުން ގަންނަގަނޑު މިހާރު މަށަށް އެނގިއްޖެ! މި އަންހެނާ މަގޭ މުޅި ދިރިއުޅުމުގައި ހުޅުޖަހާފި. ދެން މަވެސް މަޑަކުން ނުހުންނާނަން. އޭނައަށް ޖެހޭނީ މި ގެއިން ދާން. ހަމަމިހާރު މިވަގުތު."\n"މޯނާ މި ފޮށިން ދޫކޮށްލާ." ދެބަސް ދޭތެރެއަށް ހުއްޓަމުން ރުހާމް ވާހަކަ ދެއްކީ ކެތްތެރިކަމާއެކުއެވެ.\n"ނުކުރާނަން." މޯނާ ލުއްކެއް ޖެހުމާއެކު ރުހާމް އަތުން ފޮށި ދޫވިއެވެ. އޭނާއަށް ލިބުނު ފުރުޞަތުގެ ބޭނުން ހިފައި ދެއަތު ކޮޅަށް ފޮށި އުފުލާލަމުން ދޮރުން ބޭރަށް ފޮށި އެއްލައިލިއެވެ. އަދި ނިކަން ބާރަށް ގޮސް ޒީކްގެ ހިކަނދިމަސްގަނޑުގައި ހިފައިގަތެވެ. ޒީކަށް ލިބުނީ ސިހުމެވެ. އިސްއުފުލާ ބަލާނުލެވިގެން އުޅެނިކޮށް މޯނާ އަތުގައި ހުރި ބާރެއްލައިފައި ޒީކް ވެސް ދޮރުން ބޭރަށް ހޫރުވާލިއެވެ. ޒީކަށް ވަގުތުން ރޮވުނެވެ. ދެލޮލަށް ޖަމާވަމުން ދިޔަ ކަރުނަތައް އެސްފިޔަތައް ފޫދުއްވައިލައިފައި ކޯތާފަތްމަތިން ތިރިއަށް ދެމެމުން ދިޔައެވެ.\n"ރައްކާވޭ." މޯނާ ހަޅޭއްލަވައިގަތެވެ. "ކޮންމެވެސް އެހެންމީހެއްގެ ފިރިއެއް ކަލޭގެ ތި ޖާދޫގަ ޖައްސަން މިގެއިން ފެއްސިގެން ދާން އުޅޭ."\nރުހާމްގެ ރުޅި އިންތިހާއަށް ގަދަވިއެވެ. އޭނާ ވައިސޫރިއެއްހެން ގޮސް ޒީކްގެ ފޮށި ނެގިއިރު ތުރުތުރު އަޅައެވެ. ދެދަތްޕިލަ ޖައްސައި ބާރުކޮށްގެން ހުރުމުން ރުޅި ކޮންޓްރޯލް ކުރަން މަސައްކަތްކުރާކަން އެނގެއެވެ. ގިސްލަމުން ދިޔަ ޒީކްގެ އަތުގައި ހިފައިލައިގެން އެތެރެއަށް ވަނުމަށް ރުހާމް އުޅުނެވެ. އެމީހުންނަށް ހުރަސް އެޅުމުގެ ގޮތުން ދޮރުމަތީގައި މޯނާ ހުއްޓުނެވެ.\n"މޯނާ ދުރަށްދޭ." ރުހާމް މަޑުމަޑުން އަޑަށް ބާރުލައިފައި ބުންޏެވެ.\n"ނުދާނަން." މޯނާގެ ޖަވާބު ވަގުތުން އަޔެއެވެ.\n"އެންމެފަހު ފަހަރަށް މި ބުނަނީ. މޯނާ ތިތަނުން ދުރަށްދޭ." އިންސާނަކަށް ކެތްކުރެވޭނެ އެންމެ މަތީ ދަރަޖައަކަށް ރުހާމް ކެތްކުރިއެވެ. މޯނާ ހުރީ ގޮތްދޫކުރާ ގޮތަކަށް ނޫނެވެ. އޭނާ ހުރިތަނުން ގުޑައިވެސް ނުލިއެވެ. އޭރު ކުޅިބަލަން ބޭރު މަގު މައްޗަށް މީހުން ޖަމާވަމުން ދިޔައެވެ. ރުހާމް އައިސްފައި ހުރި ރުޅިއާ އެއްވަރަށް ލަދު ވެސް ގަތެވެ.\n"ހާމްބެ. އަޅުގަނޑު ދިޔަދީ." ޒީކް ރޮމުންރޮމުން ވާހަކަ ދެއްކިއެވެ. "އަޅުގަނޑާހުރެ ހާމްބެމެން މައްސަލަޖެހޭކަށް ނޭދެން. އަޅުގަނޑު މިގެއިން ހިނގައިދާނަން. އަޅުގަނޑު ހިތަކު ކުޑަކޮށް ވެސް ބުރަކަމެއް ނެތް. ދައްތަ އަދި ބޭބެއަކަށް ވެސް."\n"އަޅުގަނޑެއް މަޅުގަނޑެއް ކިޔާނެ ކަމެއް ނެތް. އަދި މާ މާތްވާންވެގެން އެބަތެޅޭނު." މޯނާ ލޯ އަޅާލިއެވެ. "ހާމްބެ ކިޔަމުން ގޮސް ހާމްބެގެ އަންބޮޑިއަށް ވަދެ އޮންނައިރު ހަނދާނެއް ނުވޭނު އެއީ ކަލޭގެ ބޭބެއެއް ކަމެއް. ތީ ތިކަހަލަ ރަންޑީންގެ ވައްތަރޭ."\n"މޯނާ. ތި ދުލަށް އަންނަހާ އެއްޗެއް ނުކިބަލަ." ރުހާމް ބާރަށް ބުންޏެވެ. "ޒީކް ހުންނާނީ މިގޭގައި. މިގޭގަ އުޅޭނެ މީހުންނާ ނޫޅޭނެ މީހުން އެނގޭނީ މަށަށް. މޯނާ ހަމަ މިހާރު ކުރިމަތިން ދުރައްދޭ."\nރުހާމް ކުރިޔަށް ޖެހިލައި މޯނާގެ ކޮނޑުގައި އަތް އަޅުވައި ފަހަތަށް ކޮށްޕައިލިއެވެ. ރުހާމްގެ ފަރާތުން އެފަދަ ހަމަލާއެއް އަތުވެދާނެކަމަށް ނުވިސްނާ ހުރުމުން މޯނާ ފަހަތަށް އެއްލިގެން ދިޔައެވެ. ފައި ބިމުން ކެހިގެން ދިޔަ ވަގުތު އޭނާގެ ބަރުހެލި ހަށިގަނޑު ނުހިފެހެއްޓިގެން ތަށިމުށިގަނޑު މައްޗަށް އިދިފުށަށް ވެއްޓި ޖެހުނެވެ. އެޔާއެކު އޭނާ ފުންމައިގެން ތެދުވިއިރު ކުޑަވެސް ވޭނެއް އިޙްސާސް ކުރެވުނު ހެނެއް ހިޔެއް ނުވެއެވެ. އޭރު ރުހާމް ހުރީ ޒީކް ގޮވައިގެން ގޭތެރެއަށް ވަދެއެވެ. މޯނާ ހިފީ ޒީކްގެ އަތުގައެވެ. ރުހާމް ހުރީ އަނެއް އަތުގައި ހިފައިގެންނެވެ. ދެމަފިރިން ކުރަމުން ދިޔަ ހަނގުރާމައިގެ މެދުގައި ޒީކް ހުރީ ހައްޔަރުވެފައެވެ. ހަދާނެ ގޮތެއް ނޭނގިފައެވެ. ދެމީހުންކުރެ އެކަކުވެސް ދޫދޭކަށް ނޫޅެއެވެ. އެކަކު އަނެކަކަށް ބަހުގެ ހޫނު ހަމަލާތައް ފޮނުވަމުން ދިޔައިރު ޒީކް ކުރިހާ ވެސް ކަމަކީ އެ ދެމެދުގައި ހުރެ ރުއިމެވެ. ރުހާމްގެ ގާތުގައި އޭނާ އެ ގެއިން ދިޔުމުގެ ހުއްދައަށް އެދި އާދޭސްކުރުމެވެ.\n"ޒީކް ހުންނާނީ މިގޭގައި." އެއީ ރުހާމްގެ ފަހުގެ ނިންމުމެވެ.\n"އޭނައަށް ލާހިކު ކުޅަދާނައެއްނޫން މިގޭގަ އުޅޭކަށް." މޯނާ ކުޑަކޮށްވެސް ދުލެއް ނުދެއެވެ.\n"ކިހިނެއްވެގެންތަ ތި ތެޅެނީ. ކަލޭ ތެޅޭހާ ތުޔެއް ބަލަން މަމި ހުންނަނީ މަށަށް އިތުރު ގޮތެއް ނެތިގެންނޭ ހީ ނުކުރައްޗޭ! ހަމަ މިހާރު ޒީކްގެ އަތުން ދޫކޮށްލާ. މީމަގޭ ގެޔެއް. މަށަށް އެނގޭނީ ޒީކް މިގެއިން ނެރެން ޖެހުނަސް. ކަލެއަކަށް ނޫން. އެހެންވީމަ މަގޭ އަތުންފައިން ގޯހެއް ނުހެދެނީސް އޭނަގެ އަތުން ހަމަ މިހާރު ދޫކޮށްލާ." ރުހާމް ހަރު އަޑުން އަމުރުކުރިއެވެ.\n"ނުކުރާނަމޭ." މޯނާގެ އަޑު އެއަށްވުރެ ބާރެވެ. "ކަލޭ ހަދާނެ ހުރިހާ ގޯހެއް އޮތީ ހަދާފަ. އިތުރަށް ކަލެޔަށް ހެދޭނެ ގޯހެއްނެތް. އަނބިމީހާ ގޭގައި ބައިންދާފަ ގޮސް ޅަ އަންހެންކުދިން ބޮލަށް އެރި އެކުދިން ހައްލާލައިގެން އެކަހެރިވެގެން ފާފަކުރަމުން ދާ މީހަކު އިތުރަށް ހަދާނެ ގޯހެއް ނޯންނާނެ. މި އަންހެނާ މިހާ ހަޔާތްކުޑަވެގެން މި ތެޅެނީ ވެސް ހަމަ ކަލެޔާ ހުރެ. މުސްކާން ދުނިޔޭގައި އެ އަންހެނާ ވެސް އުޅުނީ މި ވައްތަރަށް. މަށަށް ވަގުވަގު.."\nމޯނާއަށް ބުނެވުނީ އެހިސާބަށެވެ. ކުއްލިއަކަށް ރުހާމް އައިސް މޯނާގެ ކަންކަށި މަތީގައި ބާރު އެތިފަހަރެއް ޖެހިއެވެ. އޭނާ މޫނު މައްޗަށް އަރައިގެން ދިޔަ ދިލައާއެކު ތަރި ބުރައިގެން ދިޔައެވެ. ކޯތާފަތްމަތީ އަތް ޖައްސައިލެވުނުއިރު ހުރީ ބޮލަށް އެނބުރުން އަރާފައެވެ. ޒީކްގެ ދެލޯ ބޮޑުވެގެން ދިޔަ ހިނދު އަނގަމަތީ އަތްއަޅާލަމުން ޖެހުނީ ފަހަތަށެވެ.\n"އަނބިމީހާއޭ ކިޔާފަ އަނގަފުޅާ ކުރަން ކަލޭ ލަދެއް ނުގަނޭތަ؟" މޯނާއާ ދިމާއަށް އިނގިލި ދިއްކޮށްފައި ރުހާމް ހަޅޭއްލަވައިގަތެވެ. "ކަލޭ މަ އަނބިމީހާގެ މަގާމުގައި ހުރެގެން މަށަށް ކޮށްދިންކަމެއް ބުނެބަލަ! އަނބިމީހާގެ ޒިންމާއަކީ ހަމައެކަނި ތަންމަތި ފަޅުފިލުވައި ދިނުމެއް ނޫނޭ! ފިރިމީހާއަށް ކޮށްދޭންޖެހޭ އެއްވެސް ކަމެއް ކަލެޔަށް އެބަ ކުރެވޭތަ؟ މަށަށް ކައްކާފަ ކާންދިނުމާއި ދޮވެ އިސްތިރިކުރުމާ މީން އެއްވެސް ކަމެއް ކަލޭ ކުރި ދުވަހެއް ހަނދާނުގައި އެބަހުރިތަ؟ ކަލޭގެ އުޅުން އިސްލާހުކުރަން ކިހާ ނަސޭހަތެއް ދެވިއްޖެ! ދަރިއަކު ލިބިފައި ހުރީމަ ކެތްތެރިވެގެން ރީތި ދިރިއުޅުމެއް އުޅެން ކިހާ މަސައްކަތެއް ކުރެވިއްޖެ. އެކަމަކު އެއްއަތް ތެޅިއަކަސް އަޑެއް ނުކިޔާނެ. އެކަން އެބަ އެނގޭނު. ކަލެޔަށް ކުރަން އެނގޭނެހާ ވެސް ކަމަކީ ތީ. މީސްމީހުންގެ މެދުގައި އޮންނަ ސާފު ޠާހިރު ގުޅުމަށް ޝައްކުކުރުން. ދެން ރުޅި އައިސް ދުލަށް އަންނަހާ އެއްޗެއް ގޮވުން. މީސްމީހުންގެ ހަޔާތަށް ގޮވާއިރު ހަޤީޤަތުގައި ލަދުހަޔާތެއް ވެސް ނެތީ ކަލޭގެ. ގޮތްކުޑައީވެސް ކަލޭ."\n"ޅަ މަލަކުން ފޮނި ބޮވުނީމަ މަ ވަރުގެ ގޮތެއްފޮތެއް ނެތް މީހަކު ނުހުންނާނެ. ދެން މަ ވަރިކޮށްލާ!" ރުހާމްގެ ގަމީހުގެ ގިރުވާނުގައި ހިފައިގަންނަމުން މޯނާ ބުންޏެވެ. "އެކަން ކުރަން ނުކެރިގެން ތިއުޅެނީ ކީއްވެގެންތަ؟ ވަރިކޮށްފަ މިހިރަ ފެންނަ އެއްޗާ އިނދެބަލަ."\n"މިއަދު ކަލޭ މައިތިރި ކުރެވޭނީ ތިކަން ކޮށްދީގެން ކަމުގައިވާނަމަ ތިކަންވެސް ކުރާނަން." މޯނާގެ ދެއަތުގައި ހިފައި ތިރިކޮށްލަމުން ރުހާމް ބުނެލިއިރު އަޑުގައި ވަނީ ނުރުހުމެވެ. ނަފުރަތާއި ފޫހިކަމެވެ.\nމޯނާއަށް ކުޑަ ވަރެއްގެ ޝޮކެއް ލިބުނެވެ. އޭނާ ވަރިއަށް އެދުނުކަމުގައި ވިޔަސް ރުހާމް އެކަމަށް ތާއިދުކުރާނެ ކަމަކަށް އޭނާ ހިޔެއް ނުކުރެއެވެ. ޒީކްގެ އަވާގައިޖެހި އޭނާ މުޅިން ބާކީވެއްޖެ ކަމުގެ އިޙްސާސް ފުރަތަމަ ފަހަރަށް ކުރެވުނެވެ. އެޔާއެކު ޒީކްގެ މައްޗަށް ހިތުގައި އުފެދިފައިވާ ރުޅި އާއި ހަސަދަ އިންތިހާއަށް ބޮޑުވިއެވެ. އޭނާ ނަފުރަތުގެ ބެލުމަކުން ޒީކަށް ބަލާލިއެވެ.\n"މިހިރަ ފެންނަ އެތި މަގޭ މުޅި ދިރިއުޅުން ހަލާކުކޮށްފި. އެންމެ ހިނދުކޮޅަކުވެސް މިގޭގައި ނުބަހައްޓާނާން. ނުކުމޭ ހަމަ މިހާރު ނުކުމޭ." މޯނާ މިފަހަރު ދިމާކޮށްލީ ޒީކްއާއެވެ. ޒީކްއާ ދިމާއަށް ފިޔަވަޅެއް އަޅާލުމާއެކު ރުހާމް އެ ދެމެދަށް ވަނެވެ.\n"ޒީކް ހުންނާނީ މިގޭގައި. ކަލޭ ދެން އޭނާއާ ދިމާއަށް ޗުއްޕު ބުންޏަސް އޭނަގެ ގައިގައި އިނގިލި ކުރި ޖައްސާލިޔަސް ކަލޭ ތީ މަގޭ އަނތްބެއް ނޫން. ހަނދާންކުރާތި!" ރުހާމް ޝަހާދަތް އިނގިލި ދިއްކޮށްފައި ވަރުގަދަ އިންޒާރެއް ދިނެވެ.\nމޯނާގެ ގާވެފައިވާ ސިކުނޑިއަށް ވަރުގަދަ ލޮޅުމެއް އެރިއެވެ. އަނގަ ހުޅުވުނު ގޮތަށް ގަބުވެފައި އޭނާއަށް ހުރެވުނީ ޤަބޫލުކުރަން އުނދަގޫވި ވަރުންނެވެ. ޒީކް ސަލާމަތްކުރަން ރުހާމް އެވަރުގެ ބޮޑު ނިންމުމެއް ނިންމީ ހެއްޔެވެ؟ މޯނާ ވަރަށް ބޮޑަށް ހިތުގައި ޖެހުނެވެ. ޒީކްދެކެ އެހާމެ ރުޅިވެސް އަޔެވެ. ނަމަވެސް ޒީކްއާ ދިމާއަށް އެއްޗެއް ބުނާނެ ހިތްވަރެއް ނުލިބުނެވެ. އޭނާގެ ދެފައިކޮޅުން ވަރު ދޫވާހެން ހީވުމާއެކު ދެކަކޫ މައްޗަށް ތިރިވެވުނެވެ. ޒީކް ގޮވައިގެން ރުހާމް މައްޗަށް ދިޔައެވެ. ވޭނާ ހިތްދަތިކަމާއި ރުޅިވެރިކަމުން ފުރިގެންވާ އަޑަކުން މޯނާއަށް ހަޅޭލަވައިގަނެވުނެވެ.\n*** 1999 ވަނަ އަހަރު***\nރޭގަނޑުގެ ވަގުތެވެ. ބުލްބުލާގޭ ފެންޑާގައި ހުރި އަދަރާދު ގޮނޑީގައި ޒިޔާދު އޮތެވެ. ނިތްމަތީގައި އަތް ބާއްވައިލައިގެން އޮތުމުން ބޮޑު ފިކުރެއް ކުރާހެން ހީވެއެވެ. މީހެއްގެ ހިޔަނިވެގެން ޒިޔާދު ބަލާލިއިރު މަންމައެވެ. މަންމަގެ އެއްއަތުގައި އަތުގައި ބޯތައްޓެއް ހުއްޓެވެ. އަނެއް އަތުގައި އޮތީ ކުޑަ ތުވާލި ކޮޅެކެވެ.\n"ދަރިފުޅު ކީއްވެފަ ނިދަން ނުވަދެ ތިތަނުގައި ތި އިންނަނީ. މިހާރު އެހެރަ 11 ޖަހަނީ. ދެން ދޭ ނިދަން. މަންމަ ވެސް މިދަނީ ކޮޓަރިއަށް. ބައްޕަގެ ހުންގަނޑު އަދިވެސް މައިތިރިވާކަށް ނޫޅޭ! 03 ދުވަސްވެގެން ދިޔައިރު ކުޑަކޮށްވެސް ލުޔެއް ނުލިބޭ! މާދަމާ ހިނގާބަލަ ބައްޕަ ގޮވައިގެން އަތޮޅު ހޮސްޕިޓަލަށް ދާން." ކަންބޮޑުވެފައި ހުރެ ވަރުދާ ބުނެލިއެވެ.\nޒިޔާދު ގޮނޑިން ތެދުވެ، ފަލަމަސްގަނޑުގައި އޮޅަނބޮށި ވިއްދާލީ ފަރުވާކުޑަ ގޮތަކަށް ހޫމް އަޅުވާލަމުންނެވެ.\n"ދަރިފުޅު އަދިވެސް ހިތްހަމަނުޖެހިފަތަ؟" ވަރުދާ އެހިއެވެ. "މުސްކާނަށް ޖެއްސުން ނުކުރަން މަންމަ ބުނީ ހަމަ ދަރިފުޅަށް ރަނގަޅަކަށޭ! މުސްކާން ދަރިފުޅު ދެކެ ލޯތްބެއް ނުވެޔޭ! ގަދަބާރުން ލޯބި ނުހޯދޭނެ ދަރިފުޅާ."\n"މަންމަދެކެ ރުޅިއެއް ނާދެޔޭ." ޒިޔާދު އިންގޮތަށް އިނދެ ވަރުދާގެ މޫނަށް ބަލާވެސް ނުލާ ބުނެލިއެވެ.\n"އެންމެ ރަނގަޅު. ދެންދޭ ނިދަން." ވަރުދާ ގޮސް ކުރިމަތީގައި ހުރި ކޮޓަރިއަށް ވަނުމާއެކު ޒިޔާދު ތެދުވިއެވެ. އޭނާ އިންތިޒާރުކުރަމުން އައި ވަގުތު އައިސް ޖެހުނީއެވެ. މިއަދު މެންދުރު ވަގުތު މުސްކާންއާ ދުރުންދުރުން އުޅުމަށް މަންމަ އަމުރުކުރި ހިސާބުން ފެށިގެން ޒިޔާދު ހުރީ މުސްކާންދެކެ ހިތްހަމަނުޖެހިފައެވެ. މަންމަ ގާތުގައި އެ ވާހަކަތައް ދައްކަން މުސްކާނަށް ކެރޭނެ ކަމަކަށް ޒިޔާދު ހިޔެއް ނުކުރެއެވެ. މުސްކާނަށް އެވަރުގެ ބޮޑު ހިތްވަރެއް ލިބުމުން އެކަމުގެ އަދަބު ދިނުމަށް ޒިޔާދު ހުރީ ނިންމައިގެންނެވެ.\nމުސްކާންގެ ކޮޓަރި ދޮރު ހުޅުވާލުމާއެކު ޒިޔާދުގެ ކަންފަތުގައި ހަރުލީ މުސްކާންގެ ކުކުރުމުގެ އަޑެވެ. ޒިޔާދުގެ ހަރަކާތް އަވަސްވިއެވެ. ހޮޅިބުރި ދިއްލައިލަމުން އޭނާ އެނދާ ދިމާއަށް އަވަސް ނަޒަރެއް ދިނެވެ. މުސްކާން އޮތީ ދާހިއްލާ ފޯވެފައެވެ. ކުކުރަމުން ދެއަތަށް ބޯ ހޫރުވަމުން ދިޔައިރު ވޭނީ އާހުގެ އަޑު އިވިއިވި ހުއްޓެވެ. މުސްކާން އެހާލުގައި އޮތުމުން ޒިޔާދުގެ ރުޅި ފިނިވެގެން ދިޔައެވެ.\n"މުސްކާން!" އެނދުގައި އިށީންނަމުން ޒިޔާދު ގޮވާލިއެވެ. "ބަލީތަ؟"\nމުސްކާން މަޑުމަޑުން ދެލޯ ހުޅުވާލިއެވެ. އަދި ފަނޑު ގޮތަކަށް ހިނިތުންވެލިއެވެ. ޒިޔާދު މުސްކާންގެ އަތުގައި ހިފައިލިއެވެ. އެ އަތްތިލައަށް އަރަމުން ދިޔަ ގަދަ ނޫކުލަ ފެނުމާއެކު ޒިޔާދުގެ ދެލޯ ބޮޑުވިއެވެ. ފަރުވާތެރިކަމާއެކު މުސްކާންގެ ހަށިގަނޑަށް ބަލާލެވުނެވެ. ހަށިގަނޑުގެ އެކި ހިސާބުން ނޫކުލައިގެ ލައްތަކެއް ހާސާވެފައި ހުއްޓެވެ. މުސްކާންގެ ބަލީގެ އަސްލު އެނގުމާއެކު ޒިޔާދު ފުންމައިގެން ތެދުވިއެވެ. ހިނގައިގަންނަން އުޅުމުން އެ އަތުގައި މުސްކާން ހިފެހެއްޓިއެވެ. ޒިޔާދު ބަލާލުމާއެކު މުސްކާން ދެއަތަށް ބޯ ހޫރުވައިލިއެވެ.\n"މުސްކާން ބޭނުންވަނީ އަމިއްލައަށް މަރުވާންތަ؟" ޒިޔާދު ހިތްހަމަނުޖެހުނެވެ. "މަށެށް މުސްކާން މަރުވަންދޫކޮށްލައިގެން ނުހުންނާނަން."\nޒިޔާދު ނުކުތީ ފެންޑާއަށެވެ. ފެންޑާގެ އެއްކޮޅުގައި ހުރި އައިސް އަލަމާރި ތެރެއިން ހުސްފުޅިއެއް އޭނާ ނެގިއެވެ. ގަދަ ރަތްކުލައިގެ އޮލައެއްޗެއް އޭގެ ފުލުގައި ހުއްޓެވެ. އެއީ ކަނޑުމަހު ލެޔެވެ. އިންސާނުން ދިރިހުރުމަށް ފެން ބޭނުންކުރާ އުސޫލުން މުސްކާން ބޭނުންކުރާ އެކައްޗަކީ ލެޔެވެ. ޒިޔާދު ފުޅި ހިފައިގެން ގޮސް ވަރުދާ ކޮޓަރި ދޮރުގައި ތަޅައިގަތެވެ.\n"މަންމާ! މިވަރުވާއިރު މަ ގާތުގައި ބުނެލަން އެންމެ ރަނގަޅެއްނު." ވަރުދާ ދޮރު ހުޅުވުމާއެކު ޒިޔާދު ބުނެލިއެވެ.\n"ދަރިފުޅާ! މަންމަ ހަނދާންނެތުނީ." ވަރުދާގެ މޫނުން ފާޅުވީ ނުތަނަވަސްކަމެވެ. "ބައްޕައަށް މަހަށް ނުދެވޭތީ ތިވެސް ނުހޯދުނީ."\n"ދެން ކިހިނެއް ހަދާނީ؟ މުސްކާން އެދަނީ މަރާ ހަނގުރާމަކުރަމުން." ޒިޔާދަށް ބުނެވުނެވެ.\n"އޮތީ އެންމެ ގޮތެއް ދަރިފުޅާ. ދަރިފުޅު ގޮސް މުސްކާން މުސްކާންގެ ދުނިޔެއަށް ދޫކޮށްލާ." ވަރުދާ ކަންބޮޑުވެފައި ހުރެ ބުންޏެވެ. "މިދަނޑިވަޅުގައި މުސްކާން އިންސާނުން ތެރޭގައި ގެންގުޅެން ވެއްޖެނަމަ އޭނާގެ ފުށުން އިތުރު އިންސާނަކަށް ގެއްލުމެއް ލިބިދާނެ. ކުރީ ފަހަރު ވީ ގޮތްވުމަކަށް މަންމަ ނޭދެން. އެހެންވީމަ އިރުއެރުމުގެ ކުރިން ދަރިފުޅު މުސްކާން ގެންގޮސް އަނބުރާ ގެޔަށް ގެނޭ."\n* އަށްވަނަ ބަޔަށް އިންތިޒާރު ކޮށްލައްވާ!\n* "ޒީރު" ކޮންމެ ދުވަހެއްގައި\nޒީރު - ބާބު 17\nޒީރު - ބާބު 16\nޒީރު - ބާބު 15


Anekkaa Ves Thimaa Veshyge Mahaa Sinthaa Eh Baavvany - Vaguthu\nއަނެއްކާވެސް ތިމާވެށީގެ މަހާސިންތާއެއް ބާއްވަނީ\nސްކޫލުތަކުގެ ދަރިވަރުންނަށް ތިމާވެއްޓާ ބެހޭ ގޮތުން މައުލޫމާތު ދީ، އާންމު ހޭލުންތެރިކަން އިތުރު ކުރުމަށް ތިމާވެށީގެ މަހާސިންތާއެއް ބޭއްވުމަށް ނިންމައިފިއެވެ.\nދަރުބާރުގޭގައި ބޭއްވުމަށް ހަމަޖެހިފައިވާ މި މަހާސިންތާ އަކީ މި ފަދަ ދެވަނަ ޤައުމީ މަހާސިންތާއެވެ. ޖުމްލަ 37 ސްކޫލަކުން 148 ކުދިން ބައިވެރިވުމަށް ހަމަ ޖެހިފައިވާ މި ބޮޑު މަހާސިންތާ އޮންނާނީ މި ފެށޭ އޭޕްރީލް މަހުގެ ހަވަނަ ދުވަހުން އަށްވަނަ ދުވަހުގެ ނިޔަލަށެވެ.\n"ދަރިވަރުންގެ ތިމާވެށީގެ ޤައުމީ މަހާސިންތާ" ގެ ނަމުގައި ހިންގާ މި ހަރަކާތުގެ މައިގަނޑު ޝިޔާރަކީ "ދަރިވަރުންގެ ވިސްނުން ދެމެހެއްޓެނެވި ކުރިމަގަކަށް ބާރުވެރިކުރުވުން" މިއެވެ. ހަމަ މިފަދައިން މި ކަމުގެ މަޤްސަދަކީ ތިމާވެއްޓަށް ދިމާވާ އެކިއެކި ގޮންޖެހުންތަކާއި މައްސަލަތަކަށް އަމިއްލައަށް ހައްލު ހޯދުމުގެ ޤާބިލުކަން ކިޔަވާ ކުދިންގެ ގައިގައި އަށަގެންނެވުމެވެ. އަދި މި ކަންކަމާބެހޭ މަޢުލޫމާތު ހުރި، ޢިލްމީ ޤާބިލް ދަރިންތަކެއް ބިނާކުރުމެވެ.\nމިއީ މިނިސްޓްރީ އޮފް އެންވަޔަރަމެންޓް އެންޑް އެނާރޖީ އާއި މިނިސްޓްރީ އޮފް އެޑިއުކޭޝަން ގުޅިގެން ކޮންމެ ދެ އަހަރަކުން އެއް އަހަރު ހިންގާ މަހާސިންތާއެއް ކަމަށް މައުލޫމާތު ލިބެއެވެ. އަދި އެންމެ ފަހުން މި މަހާސިންތާ ބާއްވާފައިވަނީ 2015 އޯގަސްޓް މަހުގައެވެ.


ރާސްތާ2 48 – Esfiya – Dhivehi Vaahaka Site\n- by Kiyara - 124- March 12, 2020\nދުވެފައި އަލްޔަސް ގޮސް އަލައިކާ ގާތު އިށީނެވެ. އޭނާގެ މޫނު މަތީގައި އިންތީހާއި ދަރަޖައިގެ ކަންބޮޑުވުންވިއެވެ. އަލްޔަސްއަށް ސުވާލެއް ނުކުރެވިގެން އުޅެނިކޮށް އޭނާގައިގައި ބައްދާފައި ކުރިއަށް ވުރެ ބޮޑަށް އަލައިކާ ރޯންފެށިއެވެ. “ލައި ކިހިނެއްވީ؟” ކަންބޮޑުވުމާއި އެކު އަލްޔަސް އެހިއެވެ. “އަޅެ ލައި ނުރޮއެ ވީގޮތެއް ބުނެބަ. އަހަރެން ވަރަށް ބިރުގަނޭ އެނަ. ލައި!” އަލައިކާގެ ފަރާތުން ޖަވާބެއް ނުލިބުމުން އަލްޔަސް ބިރުގަތެވެ. އަލައިކާ އޭނާ ގަޔާ ދުރުކޮށްފައި މަޑު ދެއަތްތިލައިގައި ހިފައިލިއެވެ. އަލައިކާ ފުންނޭވައެއް ލާފައި ހަމަޖެހިލިއެވެ. ރުއިމުގެ ސަބަބުން އެ ދޮން މޫނު އެކީ ވަނީ ރަތްވެފައެވެ. އަލްޔަސްއަށް ބަލައިލައިފައި އަލައިކާ ހިނިތިންވެލިއެވެ. އަލައިކާ ވާހަކަ ދައްކަން މަސައްކަތް ކުރިނަމަވެސް އުނދަގޫވިއެވެ. “އަލްޔަސް….އަހަރެން..” ޖުމުލަ ފުރިހަމަނުކޮށް އަލައިކާ އޭނާގެ ބަނޑުގައި އަތް ޖައްސާލިއެވެ. އަލައިކާ އެބުނީ ކީކޭކަން އެނގުމާއެކު އަލްޔަސް ވަގުތުން ހުއްޓުން އަރައިގެން ދިޔެވެ. ދުނިޔޭގެ ހިންގުން ހުއްޓުނުހެންވެސް އޭނާއަށް ހީވިއެވެ. ބުނަންވީ ކީކޭ ކަމެއް އިހްސާސްވާންވީ ކިހިނެއްކަމެއް އަލްޔަސްއަކަށް ނޭންގުނެވެ. އަލައިކާ އަތުން ދޫކޮށް އޭނާ ކޮޅަށް ތެދުވިއެވެ. އެއްޗެއް ބުނުމެއް ނެތި އޭނާ ކޮޓަރިން ނިކުތެވެ.\nއަލްޔަސްއަށް ވީ ގޮތުން އަލައިކާ ހިތިގައި ބިރުވެރިކަމުގެ ރާޅުބާނީއެއް ދަތުރު ކުރިއެވެ. ކުރިން އޭނާއަށް ރޮވުނީ އުފަލުން ކަމުގައިވިއަސް މި ފަހަރު ދެލޮލުން ނީރާލީ ހިތާމައިގެ ކަރުނައެވެ. އަލްޔަސް ހެދި ގޮތުން ހިތުގައި ޖެހި ކުރިއަށްވުރެ ބޮޑަށް ރޮވުނުވެ. އުމުރަށް އަލްޔަސް ގެއްލިދާނެކަމުގެ ބިރު ހިތުގައި އަށަގަތެވެ.\nބެލްކަނީގައި އައިރާއާއި ޔާޒް ތިއްބެވެ. މަތިން މަތިން ޖެކެޓުލައިގެން އައިރާ އިނީ ފިނިގަދަކަމުންނެވެ. އާވި އަރައަރާ ކޮފީ ތަށްޓެއް އޭނާ އަތުގައި އިން އިރު މަދު މަދުން އެބޮމުން ދިޔައެވެ. އައިރާއާއި ޖެހިގެން ޔާޒްވެސް އިނެވެ. އޭނާ އަތުގައިވެސް ހޫނު ކޮފީތަށްޓެއް އިނެވެ. އެފަދަ ހިތްގައިމު މާހައުލެއްގައި އެކަނި ތިބުމުގެ ފުރުސަތު އެދެމީހުންނަށް ވަރަށް ނުލިބެއެވެ. މިރޭ ޔަޒަންވެސް އަވަހަށް ނިދުމާއެކު އެ ދެމަފިރިންނަށް އެކަނިވެލުމުގެ ފުރުސަތު ލިބުނީއެވެ.\nއިސްތަށިގަނޑު ތެރެއަށް ދެއަތް މަހައިގެން އަލްޔަސް ގޮސް ވަނީ ބެލްކަންޏަށެވެ. ޔާޒްއާއި އައިރާ ތިބިކަން އޭނާއަކަށް ނޭންގެއެވެ. އެއޮށް ފިނި އިރުވެސް އަލްޔަސް ހުރީ މުޅިން ދާ ހިއްލާ ފޯވެފައެވެ.\n“އަލްޔަސް؟” ޔާޒް ގޮވާލުމާއެކު އަލްޔަސް ސިހިގެން ދިޔައެވެ. ބިރެއް ފެނިގެން ފަހަތަށް ޖެހޭ ހެން ފަހަތަށް ޖެހުނެވެ. އަލްޔަސްއަށް ކަމެއް ވެއްޖެކަން ޔާޒް އަދި އައިރާއަށްވެސް އެނގުނެވެ. “މިއީ ލައި” ވީ ގޮތް އެހުމުން އަލްޔަސް ބުނީ ހަމައެކަނި އެހެންނެވެ. ޔާޒްއަށް ބަލައިލައިފައި އައިރާ ތެދުވީ އަލައިކާއަށް ވީ ގޮތެއް ބަލާށެވެ. އަލްޔަސް ހަމައަކަށް އަޅުވަން ޔާޒް މަޑުކުރިއެވެ.\nއައިރާ ދިޔައިރުވެސް އަލައިކާ އިނީ ރޯށެވެ. އައިރާގޮސް ވީ ގޮތް އޮޅުންވިލުވިއެވެ. އަލައިކާ ޖަވާބު ދިނުމެއްނެތި ރުއީއެވެ.\nޔާޒް ގާތުވެސް ވީގޮތެއް އަލްޔަސް ނުބުނެއެވެ. އިރުކޮޅަކު މަޑުކޮށްފައި ދުވެފައި ކަހަލަ ގޮތަކަށް ކޮޓަރިއަށް ދިޔައެވެ. ޔާޒްވެސް ފަހަތުން ދިޔައެވެ. ރޯން އިން އަލައިކާފެނި ޔާޒްގެ ދެބުމަ ގޮށްޖެހުނެވެ. އައިރާ އޭނާ ގާތަށް އައުމުން ވީ ގޮތް އެހުމުން އައިރާ ބުނީ ނޭންގޭކަމަށެވެ.\nއަލްޔަސް ފެނުމުން އަލައިކާ އިސްޖަހައިލީއެވެ. ހިތަށް ތަދުވުމާއެކު ހިތައި ދިމާލުގައި އަތް އަޅާލިއެވެ. އަލައިކާ އުނގުމަތީ އޭނާގެ އަތް ބާއްވަމުން ޓައިލްމަތީ އަލްޔަސް އިށީންދެލިއެވެ. ކަކޫ ޖައްސައިފައި ހަށިގަނޑު ސީދާކޮށްލަމުން އަލައިކާ ނިއްކުރީގައި ބޮސްދިނެވެ. “ލައި. ވަރަށް ބޮޑަށް ސޮރީ. އަހަރެން އެ ގޮތަށް ރިއެކްޓް ކޮށްގެން ނުވާނެ. ލައި އަހަރެން ވަރަށް އުފާވެއްޖެ. ޝްޝްޝް ލައި ދެރަކުރެވުނީތީވެ ވަރަށް ބޮޑަށް ސޮރީ!” އަލައިކާ ހިތުގައި ޖެއްސުނީތީވެ އަލްޔަސް ދެރަވިއެވެ. އޭނާއަށް އަމަލު ކުރެވުނު ގޮތާމެދު އަމިއްލަ ނަފްސުދެކެ ރުޅިއާދެވުނެވެ.\n“އޯކޭ ވަޓަސް ހެޕަނިން؟” ވާނުވައިގައި ތިބި ޔާޒްއާއި އައިރާ އަހާލިއެވެ. ވެގެން އުޅޭގޮތް ނޭންގޭތީ އެދެމީހުން ތިބީ ކަންބޮޑުވެފައެވެ. އަލްޔަސް އިންތަނުން ތެދުވެފައި އަލައިކާއަށް ބަލާލިއެވެ. އަލައިކާ ލޯ ފުހެލަމުން ނޭފަތް އެތެރެއަށް ދަމާލިއެވެ. އަލްޔަސްއަށް ބަލައިލައިފައި ލަދުން އިސްޖަހާލިއެވެ.\n“ލައި ޕްރެގް” ފުޅާ ހިނިތުންވުމަކާއެކު އަލްޔަސް ބުނެލިއެވެ. “އޯވްން ކޮންގްރެޓްސް އަލް” އައިރާ ގޮސް އަލައިކާ ގައިގައި ބައްދައިލިއެވެ. އެރޭ ލަސްވެފައި ހުރުމުން އަވަހަށް ނިދަން ބުނެފައި އައިރާއާއި ޔާޒްވެސް ނިދަން ދިޔައެވެ.\nނިދުމުގެ ކުރިންވެސް އެތައް ފަހަރަކު އަލްޔަސް ލޯބިވާކަން ހާމަކުރިއެވެ. މިއަދުން ފެށިގެން ދަރިފުޅު ފެންނާނެ ދުވަހަކަށް އިންތިޒާރު ކުރަމުން ދާކަމަށް ބުންޏެވެ. “ދެންވެސް އެ ގޮތަށް ނުދައްޗޭ އަހަރެން ބިރުން ހަލާކު ނުވީ ކިރިޔާ. ހީކުރީ އަލްޔަސް ބޭބީ ބޭނުން..” އަލައިކާ ބުނަން އުޅުނީ ކީކޭކަން އެނގުމާއެކު އަލައިކާ ތުންފަތުގައި އަލްޔަސް އޭނާގެ އިނގިލި ޖައްސައިފައި އިތުރަށް ވާހަަކަ ނުދެއްކުމަށް ބުންޏެވެ.\nއަނެއް ދުވަހު ހެނދުނު ގޭތެރޭގަ ފަޅުކަން ފިލައިގެން ދިޔައީ އަލައިކާއާއި އަލްޔަސް އެންމެންނަަށް ދިން ޚަބަރަކުންނެވެ. ހީވީ ގޭތެރޭގައި ދެޢީދު އެއްފަހަރާ ލައިގަނެގެން އުޅުނުހެންނެވެ. ހުރިހާ އެންމެން އަލައިކާ އަދި އަލްޔަސްއަށް މަރުހަބާ ކިޔެވެ. އަލްޔަސް ގުޅާފައި ޝިއުރާއަށްވެސް އެ ޚަބަރު ދިނެވެ. ހުރި ހަމައެކަނި ދަރިފުޅަށްޓަކައި ޝިއުރާ އުފަލުން ފޮޅުނެވެ.\n“އަލޫކާ މަގޭ ޕާޓީގެ މަޖާ ގެއްލުވާލަން ދޯ މިދުވަސްކޮޅަށް ޕްރެގް ވީވެސް. އެކަކުވެސް މިހާރު މަގޭ ވެޑިންއަކަށް ނުވިސްނާ. އެންމެން އުޅެނީ އަލްގެ ބޭބީއާ ހެދި ވިއްޔާ!” އެންމެން އަލައިކާއާއި ހެދި އުޅޭވަރުން ޔޫސުފް ބުނެލިއެވެ. ކުޑަކުއްޖެއް ފަދައިން ޔޫސުފް ބުނި ގޮތުން އެންމެންނަށްވެސް ހެވުނެވެ. ލަދުގަތް ވަރުން ރައްދުގައި އެއްޗެއް ބުނާކަށް އަލައިކާއަކަށް ނުކެރުނެވެ.\nއަލްޔަސް އަލައިކާއާއި ވެގެން އުޅޭ ގޮތް ބަލަން ހެވިފައި ޔާޒް އިނެވެ. އަލައިކާއަށް ޚިދުމަތް ކުރުމުގައި ފަސްނުޖެހި އަލްޔަސް އުޅުނެވެ. “ކީއްވެ މާ ވަރަކަށް ތި ބަލަނީ އެދެކުދިންނަށް؟” ޔާޒް އަތުގައި އައިރާ ހިފައިލިއެވެ. ޔާޒް އައިރާ ގެނަސް އޭނާ މޭގައި ޖައްސައިލައިފައި ނިތުގައި ބޮސްދިނެވެ. “ސޮރީ!” ޔާޒްގެ އިހްސާސްތައް ދެނެގަނެވުމާއެކު އައިރާ މާފަށް އެދުނެވެ. އޭނާ ބަނޑުބޮޑު އިރު ޔާޒްވެސް ލޯބިން އުޅެން ބޭނުންވިއެވެ. އައިރާގެ ޚިދުމަތުގައި ކޮންމެ ކަމެއް ކޮއްދޭންވެސް ތައްޔާރަށް ހުއްޓެވެ. ޔާޒްއަށް އެ ފުރުސަތު ނުދިނީ އައިރާއެވެ. އެންމެ ކުޑަ މިނުން އޭނާ ބަނޑުބޮޑުވި ކަންވެސް ނުބުނެއެވެ. ޔާޒްއަށް އެނގުނީ ނަވްޔާގެ ފަރާތުންނެވެ. އެ ވަގުތު ޕެރިހުގައި ހުރުމުން ޔާޒް އެތައް ދުވަހަކު އޭނާއާއި ބައްދަލު ކުރަން ދިޔައެވެ. މާފަށް އެދި އާދޭސްވެސް ކުރިއެވެ. އެ ހުރިހާ ކަމަކަށް އައިރާ ދިނީ ބީރު ކަންފަތެކެވެ. މިއަދު އެކަމާ އޭނާ ދެރަވިއެވެ. އެހެން ނުހެދުނު ނަމައޭ ހިތަށް އަރައެވެ.\nކައިވެނި ކުރާ ދުވަސް ކައިރިވަމުން ދިޔަ ވަރަކަށް ނަވާރް ހިތްނުތަނަވަސް ވަމުން ދިޔައެވެ. އޭނާގެ އުމުރު ހަގުވެފައި ކުރިއަށް ވާނެ ގޮތެއް ނޭންގޭތީއެވެ. ދީނާ އުޅޭ ގޮތުން މާ ހާސްވެގެން އުޅޭ ހެންނެއް ހިޔެއްނުވެއެވެ.\nހާސްވެފައި ހުރުމުގެ ސަބަބުން ހެނދުނުގެ ނާސްތާވެސް ރަނގަޅަށް ނަވާރްއަށް ނުނެގުނެވެ. ބޯ އަނބުރާ ހޮޑުލަވާ ގޮތްވަނީއެވެ. އޮރެންޖް ޖޫސްތަށްޓަކާ ބިސްގަނޑެއް ކައިގެން ނަވާރް ގޮސް ސިޓިންރޫމް ސޯފާގައި އިށީންދެފައި ދެލޯ މަރާލިއެވެ. “ޔޫ އޯކޭ؟” ނަވާރް އުނގުގައި ބޯއަޅާލަމުން ޔޫސުފް އަހައިލިއެވެ. ޔޫސުފް އައިސް އެ ގޮތަށް އޮށޯތުމުން ނަވާރްއަށް ދެލޯ ބޮޑުކޮށްލެވުނެވެ. މީހަކަށް ފެނިދާނެތީ ބިރުގަތެވެ. “އޭއީ. ތިހާ ބިރުނުގަނެބަ. އެކަކުވެސް ނާންނާނޭ! ޔޫގެ ބައްޕަ ވެއްޖެ ދޮންބެއާ ދޮންތަބެއާ އެކީ ބޭރަށް ގޮސް. މަންމަމެން ޝޮޕިންއަށް ގޮއްސި. އަހޫބެއާ ބައްޕަ ބިޒްނަސް ކަމަކު ބޭރަށް ގޮސްވީ. ހީވޭތަ އިވާންބެ ގޭގަ އަޅުނިކޮށް މިހެން އޮންނަން މަށަށް ކެރޭނެހެން؟” ޔޫސުފް އެހާ ހަމަޖެހިލައިގެން އޮތީ އެއްވެސް ބޮޑު މީހަކު ގޭގައި ނެތުމުންނެވެ. އިވާންދެކެ ޔޫސުފް ޖެހިލުންވާކަން އިނގުމުން ނަވާރް ގާތަށް ހިނިއައެވެ.\n“ބަލާބަ މި ސޮރު މެރީ ނުކޮށް އުޅޭއިރުވެސް ނަވާ ގާތުން ދުރަށް ނުދޭ. މެރީ ކުރީމަ އަދި ކިހާވަރެއް ވާނެ!” ޔަޒަން ގޮވައިގެން ސިޓިން ރޫމަށް އައި ޔާޒްއާއި އައިރާ ޔޫސުފްެއާއި ދިމާކުރިއެވެ.\nހެނދުނު ހޭލީން ސުރެ ނަވާރްގެ ހިތް އޮބި ނޯންނަވަރަށް ތެޅެމުން ދިޔައެވެ. ހަވީރު ހަތަރެއް ޖަހާއިރު އޭނާގެ ދިރިއުޅުން އެއްކޮށް ބަދަލުވެގެން ދާނެއެވެ. ވިސްނިވަރަކަށް އޭނާގެ ސިކުނޑިއަށް ބާރު ކުރަމުން ދިޔައެވެ. ކޮޓަރީ ދޮރުގައި ޓަކި ޖަހާލުމުން ވަނުމަށް ނަވާރް ބުންޏެވެ. އޭނާގެ ކައިވެނި ހެދުން ހިފައިގެން މާނީ ވަނެވެ.\nބޮޑު އަލަމާރީގައި ހެދުން އަޅުވައިފައި މާނީ ނަވާރްއަށް ބަލާލިއެވެ. ނަވާރްގެ މޫނު މަތިންވެސް ބިރުގަނެފައި ހުރި ވަރު އެނގެއެވެ. މާނީ ކުޑަކޮށް ހިނިތުންވެލައިފައި ގޮސް ނަވާރް ގޮވައިގެން އެނދުގައި އިށީނެވެ. “ވަރަށް ބިރުން ދޯ ތީނީ؟ މަންމަވެސް އާރާޝްއާ މެރީ ކުރިދުވަހު ތިހާ ބިރުގަތް. ހިތަށް އެރި ދެން ކިހިނެއްބާއޭ ވާނީ؟ އުފާވެރި ހަޔާތެއް ލިވޭނެބާއޭ. އިރާދަކުރެއްވީތީ މަންމަ ބޭނުންވި ހުރިހާ އުފަލެއް ލިބުނު. މިހެން ބުންޏަށް މައްސަލަޖެހޭ ކަންކަންވެސް ބައެއް ފަހަރު ދިމާވޭ. އެކަމި ވާހަކަ ދައްކައިގެން ހައްލު ކުރަނީ!” މާނީ އޭނާ ދިރިއުޅުމުގެ ބައިވަރުކަން ކަން ނަވާރްއާއި ހިއްސާކުރިއެވެ. ނަވާރްއާއި މެދު މާނީ ދެކެނީ އަމިއްލަ ދަރިއެެއްހެންނެވެ. ނަވާރްއާއި ވާހަކަ ދެއްކީ މިންހާއާއި ވެސް ވާހަކަ ދައްކާނެ ފަދައިންނެވެ. މާނީގެ އެ ގާތްކަން ފެނި ނަވާރްއަށް ރޮވުނެވެ. އަމިއްލަ މަންމަ މަތިން ހަނދާންވީއެވެ. އަލައިކާއާއި އައިރާ ކައިވެނި ކުރި ދަވަހު އިސްރާއާއި އިޝްމާ ނަޞޭހަތް ދިންތަން އޭނާއަށް ވަނީ ފެނިފައެވެ. “މަންމަ މެރީ ކުރިދުވަހުވެސް ހިތަށް އެރި މަންމަ ހުންނާނެ ނަމައޭ. ނަވާރްގެ ޕެއިން އަންޑަސްޓޭންޑްވޭ.” ނަވާރްެއަށް ވީ ގޮތް ދެނެގަންނާކަށް މާނީއަށް އުނދަގުލެއް ނުވިއެވެ. ނަވާރް ގައިގައި ބައްދާލައިފައި ލޮތްބާއެކު ނިއްކުރިއަށް ބޮސްދިނެވެ.\nއަލްޔަސްއާއި ޔާޒްވެގެން ޔޫސުފްއާއި ޒެވިޔަންއާއި ދިމާކުރިއެވެ. ރައްދުގައި ޒެވިޔަންއާއި ޔޫސުފް ވެސް އެދެމީހުންނާއި ދިމާކުރަމުން ދިޔައެވެ. އެމީހުން ކިޔައި ބައެއް އެއްޗިހިން ޔޫސުފް ރަކިވަމުން ދިޔައެވެ. ރަކިވާ ކޮންމެ ފަހަރަކު މޫނުއެކީ ރަތްވެއެވެ. ވަކި ހިސާބަކުން ލިވަޕޫލްގައި އުޅޭ ޔޫސުފްގެ އެންމެ ގާތް އެކުވެރިޔާވެސް އެމީހުންނާއި ބައިވެރިވެގެން ދިމާ ކުރަން އުޅުނެވެ.\nThis story is awesome……can’t wait for next part…..when next ?\nV loabi vhk\n. Kiyaa mi part v Kuru plx vvv avahah up kohba v kehmadhu vefa mi hunnanii ☺..\nCongrats alyash and alaika 😊😊😊😊👪👪👶👶👶👶\nStry nice ingeyyyyy ❤❤❤❤\nVarah reethi mi part vx….whn nxt…waiting…\nRaasthaa2 nimaalanee dhw😥😥😥😥😥raasthaa3 vess genes dhehchey 😞🥰🤩♥♥\nwaiting waiting 💕💕💕💕💕💕💕\nalhey when next part…btw varah salhi vaaahaka\nvahaka avaha upload kohla dheeba plz\nKobaa next part…?\nwhen is next part bruhhh…mifaharu haadha gina dhuvasvehjje ey….I cant wait to read t\nAlheyy Kiyaa kn irakun tha next part up kohdheny…Curiously waiting for next part ngey…. Veehaavx avahah up kohdheny tho balahchey….hope U read this comment…. N avahah up kohdhehchey…… Pls pls pls…. Can’t wait 💖💖💖💖💋💋💋\nAlheyyy kobaathrr next partttt.. Haadha las vany\nAlhey haadha lahey vaahaka up vaale … Kameh dhimaa viyas angaalaa Nama .. curiously waiting ❤\nHaadha lahey Kiyaaaaaaaaaaara dhooni😕😕😕\nAlheyy haadha Gina dhuvaheh vejje ey vaahaka ah inthixaaru kuraathaa… Kiyaa v gotheh vx bunelyma ehnu ingeyny… Knmes kameh v ma kan ingey vaahaka up nukurevign ulheny but knmes gothakah kiyunthaerinnah angaaliyya rangalhu vaane kanneyge… Frnd eh through Koh viyas… Anyways vaahaka reethi kamun kiyaa hithun mihaavarah vx mi kiyeny… At least v gotheh angaaladheyne kamah unmeedhu kuran….🙄🙄🙄


China adhi India ge safeerunnaa Minister Shahid bahdhalukurahvaifi | Jazeera\tޗައިނާ އަދި އިންޑިއާގެ ސަފީރުންނާ މިނިސްޓަރ ޝާހިދު ބައްދަލުކުރައްވައިފި - Jazeera\nމުޙައްމަދު އަފްޒަލް December 1, 2020 158 views0\nޗައިނާއިން ދިވެހިރާއްޖެއަށް ކަނޑައަޅުއްވާފައި ހުންނަވާ ސަފީރު ޖަންގް ލިޖޮންގް އަދި އިންޑިއާއިން ދިވެހިރާއްޖެއަށް ކަނޑައަޅުއްވާފައި ހުންނަވާ ސަފީރު ސަންޖޭ ސުދީރުއާ މިނިސްޓަރ އޮފް ފޮރިން އެފެއާޒް އަބްދުﷲ ޝާހިދު ބައްދަލުކުރައްވައިފިއެވެ.\nޗައިނާ ސަފީރާއި މިނިސްޓަރ ޝާހިދު ބައްދަލުކުރެއްވީ ހޯމަ ދުވަހު މެންދުރުފަހުއެވެ. މި ބައްދަލުވުމުގައި މިނިސްޓަރ ޝާހިދުގެ އަރިހުގައި މިނިސްޓަރ އޮފް ފިނޭންސް އިބްރާހިމް އަމީރު ބައިވެރިވެވަޑައިގެންނެވިއެވެ. މީގެ އިތުރުން ފޮރިން މިނިސްޓްރީއާއި ފިނޭންސް މިނިސްޓްރީގެ އިސް އޮފިޝަލުންނާއި ރާއްޖޭގައި ހުންނަ ޗައިނާ އެމްބަސީގެ އިސް އޮފިޝަލުން ބައިވެރިވެވަޑައިގަތެވެ.\nމި ބައްދަލުވުމުގައި ކޮވިޑް-19ގެ ސަބަބުން ރާއްޖެއަށް ދިމާވެފައިވާ އިޤްތިޞާދީ ގޮންޖެހުންތަކާ ބެހޭ ގޮތުން މަޝްވަރާކުރައްވައި، ޑިވެލޮޕްމަންޓް ކޯޕަރޭޝަނާ ބެހޭ ގޮތުން ތިން ބޭފުޅުން މަޝްވަރާކުރެއްވިއެވެ. މި ބައްދަލުވުމަށްފަހު މިނިސްޓަރ ޝާހިދު ވިދާޅުވީ ޗައިނާއަކީ ރާއްޖޭގެ މުހިއްމު އެކުވެރިއެއްކަމަށާއި، މިހާރު ދިމާވެފައިވާ އިޤްތިޞާދީ ދަތިތަކުން އަރައިގަތުމަށް ޗައިނާއެކު ވަރަށް ގާތުން މަސައްކަތްކުރައްވާނެކަމަށެވެ.\nއިންޑިއާގެ ސަފީރާއި ފޮރިން މިނިސްޓަރ އަބްދުﷲ ޝާހިދު ބައްދަލުކުރެއްވީ މިއަދު މެންދުރު ފަހުއެވެ. މި ބައްދަލުކުރެއްވުމުގައި، އިންޑިއާގެ އެހީގައި ރާއްޖޭގައި ކުރިއަށްދާ ތަރައްޤީގެ މަޝްރޫޢުތަކާ ބެހޭ ގޮތުން މަޝްވަރާކުރައްވައި، މަޝްރޫޢުތަކުގެ ހިނގުން އަވަސްކުރުމާ ބެހޭ ގޮތުން ދެ ބޭފުޅުން މަޝްވަރާކުރެއްވިއެވެ.\nއިންޑިއާ އަދި ޗައިނާއާއި ދިވެހިރާއްޖެއާއި އޮންނަ ގުޅުން ވަރުގަދަ ކުރުމަށް މި ސަރުކާރުން އަންނަނީ މަސައްކަތް ކުރަމުންނެވެ. އެގޮތުން، ރަނގަޅު ޚާރިޖީ ސިޔާސަތަކީ ވަކި ގައުމަކަށް ބަރޯސާވުމުގެ ބަދަލުގައި ހުރިހާ ގައުމަކާވެސް ރަނގަޅު ގުޅުމެއް ބޭއްވުން ކަމަށް މި ސަރުކާރުން ވަނީ ކުރިންވެސް ބުނެފައެވެ.


Covid-19: Gina meehun thakeh ge natheeja negative vejje\nގިނަ މީހުންތަކެއްގެ ނަތީޖާ ނެގެޓިވްވެއްޖެ\nމާލޭގައި މީހަކު މާސްކު އަޅައިގެން: ގިނަ ޓެސްޓްތަކެއްގެ ނަތީޖާ ވަނީ ނެގެޓިވްވެފައި - އަހުމަދު އަޝްހާދު | އަވަސް\nކޮވިޑް-19އަށް ޝައްކުވާ އަލާމާތްތަކެއް ހުރެގެން މި ދެ ދުވަހު ނެގި ގިނަ ސާމްޕަލްތަކެއް ނެގެޓިވްވެފައިވާކަން ސަރުކާރުން މިރޭ ހާމަކޮށްފި އެވެ.\nސަރުކާރުން މިހާރު އަމަލު ކުރަމުންދާ އުސޫލަކީ ކިރިޔާ ވެސް ޝައްކުވާ އަލާމާތެއް ހުރެއްޖެނަމަ، އެމީހެއްގެ ޓެސްޓް ހެދުމަށެވެ. އެގޮތުގެ މަތިން ގިނަ ބައެއްގެ ޓެސްޓްތައް ހެދި އެވެ.\nއޭގެން ބައެއް ޓެސްޓްތަކުގެ ނަތީޖާ ހާމަ ކުރައްވަމުން ކޮވިޑް-19އާ ގުޅޭ ސަރުކާރުގެ ތަރުޖަމާނު މަބުރޫކު އަޒީޒު ވިދާޅުވީ ޅ. ކުރެއްދޫ ރިސޯޓްގައި ކޮވިޑް-19އަށް ޕޮޒިޓިވްވި މީހަކާ ކޮންޓެކްޓްވި މީހެއްގެ ޓެސްޓްގެ ނަތީޖާ ނެގެޓިވްވެފައިވާ ކަމަށެވެ.\nއޭގެއިތުރުން އިންޑިއާގެ ބެންގަލޫރުން ރާއްޖެ އައި ދިވެއްސެއްގެ ނަތީޖާ އާއި ގިލިލަންކަންފުށީގެ ދެ މީހެއްގެ ނަތީޖާ އާއި އަނަންތާރާ ކިހާވަތްގެ އެއް ބިދޭސީ މީހަކާއި މައި ސްކައި ޔޮޓްގެ މީހަކާއި ފުރަވެރި ރިސޯޓްގެ ދެ މީހެއްގެ ނަތީޖާ ނެގެޓިވްވެފައިވާ ކަމަށް މަބުރޫކު ވިދާޅުވި އެވެ. މަބުރޫކު ވިދާޅުވީ ނަތީޖާ ނެގެޓިވްވުމުން އެ ރިސޯޓްތަކުން ލޮކްޑައުންގެ ހާލަތު ނަގާފައިވާ ކަމަށެވެ.\nސެނެހިޔާގައި ގާއިމްކޮށްފައިވާ ފުލޫ ކުލިނިކަށް ދިޔަ މީހުންގެ ގައިން 121 ސާމްޕަލް ވެސް ނެގި އެވެ. އެ ހުރިހާ ސާމްޕަލެއް ވެސް ނެގެޓިވްވެފައިވާ ކަމަށް މަބުރޫކު ވިދާޅުވި އެވެ.\nއަދިވެސް ނަތީޖާ ނުލިބޭ ޓެސްޓްތަކެއް އެބަހުއްޓެވެ. އޭގެ ތެރޭގައި ރ. ފައިނު، އއ. އުކުޅަސް، ދ. ކުޑަހުވަދޫ، ޅ. ހިންނަވަރު އަދި އައްޑޫ ސިޓީ ހިތަދޫއިން ކޮވިޑް-19 އަށް ޝައްކުވެގެން އެކެހެރިކޮށްފައިވާ މީހުންގެ ނަތީޖާ ނުލިބެ އެވެ. އެ އެންމެންނަކީ ވެސް ރާއްޖެއިން ބޭރުން އައި ބައެކެވެ.\nމިހާރު ސަރުކާރުން ވަނީ ރާއްޖެއިން ބޭރުން އަންނަ ކޮންމެ ދިވެއްސެއް ވެސް ގޭގައި އެކަހެރިކޮށް ހުރުމަށް އަންގާފަ އެވެ.


Radhika Apte dhen fenigen dhaanee Spy eh gothuga - One Online\nރާދިކާ އާޕްތޭ ދެން ފެނިގެންދާނީ ސްޕައިއެއްގެ ގޮތުގައި\nރާދިކާ އާޕްތޭ ދެން އެންމެ އަވަހަށް ފެނިގެންދާނީ ސްޕައިއެއްގެ ރޯލުންނެވެ. އޭނާގެ ކުރިއަށް އޮތް ފިލްމު މިސިޒް އަންޑަކަވާ ގެ ޕޯސްޓަރު މިވަނީ އިންޑިއާގެ ހޯލީއާ ދިމާކޮށް އާދިއްތަ ދުވަހު ދައްކައިލައިފައެވެ.\nރާދިކާ އާއެކު މިފިލްމުގައި ފެނިގެންދާނީ ވީރެ ދި ވެޑިންގް ކުޅެފައިވާ ސުމީތު ޔަސްއެވެ.\nމި ފިލްމު ލިޔެ ޑައިރެކްޓްކޮށްފައިވާ އަނުޝްރީ މެހެތާ ބުނެފައިވަނީ، އޭނާގެ އާ ފިލްމުގެ ފުރަތަމަ ޕޯސްޓަރު ބެލުންތެރިންނާ ހަމައަށް ދައްކައިލެވުނީތީ ހިތްހަމަޖެހޭ ކަމަށާއި އަދި ރާދިކާ ފަދަ ހުނަރުވެރި ތަރިއެއް މި ފިލްމުގެ ޓައިޓަލް ކެރެކްޓާ ކުޅެން ހަމަޖެހުނީތީ އުފާވާކަމަށެވެ.\nފިލްމާ ގުޅޭ ގޮތުން ރާދިކާ ބުނެފައިވަނީ، އަނުޝްރީ މިފިލްމުގެ ވާހަކައާއެކު އައި ހިސާބުން ފިލްމަށް ޝައުގުވެރި ވި ކަމަށެވެ. ''ފިލްމުގެ ޕޯސްޓަރު އަލަށް ފެނުމުންވެސް ވަރަށް އުފާވޭ. ފިލްމުގެ ބައިވެރިޔަކަށްވުރެވެސް ބޮޑަށް ބެލުންތެރިއެއް ގޮތަށް. މި ހާއްސަ ފިލްމާމެދު އޯޑިއެންސް ދެކެނީ ކިހިނެއްތޯ ބަލަން މިހިރީ ކެތްމަދުވެފަ.'' ރާދިކާ ބުނެފައިވެއެވެ.\nމިފިލްމަކީ އިޝާން ސަކްސޭނާ، އާބިރު ސެންގުޕްތާ، ސުނިލް ޝަރްމާ އަދި ވަރުން ބަޖާޖް ޕްރޮޑިއުސްކޮށް ބީފޯޔޫ މޯޝަން ޕިކްޗާސް އަދި ޖާދޫގަރް ފިލްމްސާއި ނައިޓް ސްކައި މޫވީސް ހުށަހަޅައިދޭ ފިލްމެކެވެ.\nކުރުވާހަކަ: ކެހިވެރިޔާ - 02\nވަން ފިނިބުރު: ރޯދަމަހާއި ކޮވިޑާއެކު ސުކޫލުތަކުގެ ކިޔެވުން\nއަސްލު އިނގޭތަ؟ ދިވެހި ސިނަމާގެ އާ ތަރިއަކީ ވާޝިޔާ\nދަބަސް އަޅަނީ ކިހިނެއް؟ އެކަމުން ތިއީ ކޮންކަހަލަ މީހެއްކަން އެނގިދާނެ\nރައީސް ވަހީދަށް "ފިލި ވަހީދު"ގެ ނަމުން މުހާތަބު ކުރީ ކީއްވެ؟


Emme dheravi dhuvahu hurihaa zimmaa eh Soba ah! | Mihaaru\nއެންމެ ދެރަވި ދުވަހު ހުރިހާ ޒިންމާއެއް ސޮބާ އަށް!\nއިއްޔެގެ މެޗުގެ ތެރެއިން ސޮބާ: ދެން ވެލެންސިއާ އިން ނުފެންނާނެ ކަމަށް ވަނީ ބުނެފައި.-- ފޮޓޯ: ހުސެއިން ވަހީދު/ މިހާރު\n02 ޖުލައި 2018\nރާއްޖޭގެ އެންމެ ކާމިޔާބު ތިން ކްލަބުގެ ތެރޭގައި ހިމެނޭ ކްލަބް ވެލެންސިއާ ދެ ވަނަ ޑިވިޝަނަށް ރެލިގޭޓްވުމުން ކޯޗެއްގެ ގޮތުން ޒިންމާ ނަގާނެ ކަމަށާއި މިއީ އޭނާގެ ފުޓްބޯޅަ ހަޔާތުގައި އެންމެ ދެރަވި ދުވަސް ކަމަށް ސޮބާހު މުހައްމަދު އިބްރާހިމް (ސޮބާ) އިއްޔެ ބުނެފި އެވެ.\nއެ ކްލަބް އުފެދުނު ފަހުން ފުރަތަމަ ފަހަރަށް އެއް ވަނަ ޑިވިޝަނުން ފުރުސަތު ގެއްލުނީ، މާލޭ ލީގު ކޮލިފައިންގެ ދެ ވަނަ ލެގުގައި ޔުނައިޓެޑް ވިކްޓަރީއާ 2-2 އިން އެއްވަރުވުމުން ދެ ލެގުގެ އެގްރިގޭޓުން 4-2 އިން ޔުނައިޓެޑް ވިކްޓަރީ އަށް ކުރި ލިބުމުންނެވެ. މާލޭ ލީގުގެ ފުލަށް ދިޔަ ވެލެންސިއާގެ މައްޗަށް، ލީގުގެ ފަހަތުން ދެ ވަނަ އަށް ދިޔަ ޔުނައިޓެޑް ވިކްޓަރީ ކުރި ހޯދުމާ އެކު އެ ޓީމަށް ވަނީ އަންނަ އަހަރު ފުރަތަމަ ޑިވިޝަނުން ޖާގަ ކަށަވަރުވެފަ އެވެ.\n"ހަގީގަތުގައި ވަރަށް ބޮޑު ދެރައެއް މިިއޮތް ހާ ދުވަހުގައި ރާއްޖޭގެ ފުރަތަމަ ޑިވިޝަނުގައި ކާމިޔާބުތަކާ އެކު އައިސްފައި. މި އަހަރު ރެލިގޭޓްވުން މިއީ ވަރަށް ބޮޑު ހިތާމައެއް. ރިކަވާ ނުކުރެވޭ ވަރުގެ ހިތާމައެއް ފުޓްބޯޅަ ހަޔާތުގައި މި ލިބުނީ،" އިއްޔެގެ މެޗަށް ފަހު މާޔޫސްވެފައި ހުރެ ނޫސްވެރިންގެ ސުވާލުތަކަށް ޖަވާބު ދެމުން ސޮބާ ބުންޏެވެ.\nމި ސީޒަނުގައި ވެލެންސިއާއާ ސޮބާ ހަވާލުވިއިރު، އެ ޓީމުގައި ކުޅުންތެރިއެއް ވެސް އަދި އޮފިޝަލެއް ވެސް ނެތެވެ. ހުރިހާ ކަމެއް އިސްވެ ހުރެ ކުރީ އޭނާ އެވެ. ވެލެންސިއާގެ ކޯޗުކަމާ ސޮބާ ހަވާލުވުމުން އޭނާ އަށް ހެޔޮއެދޭ ގިނަ ފަރާތްތަކުން ވެސް ހައިރާންވި އެވެ. އެކަމަކު ވެސް ބޮޑު ކްލަބަކަށް ގޮސް ސޮބާ ބޭނުންވީ ރިސްކު ނަގާށެވެ.\nމިއީ ވެލެންސިއާ އިން ރެލިގޭޝަނުގައި ކުޅުނު ތިން ވަނަ ފަހަރެވެ. މިދިޔަ ސީޒަނުގައި ވެސް އެ ޓީމު އޮތީ ރެލިގޭޝަނުގަ އެވެ. އެކަމަކު ފަހު ވަގުތު ރެލިގޭޝަން ކެންސަލްވުމުން ހަތަރު ޓީމަށް ފުރަތަމަ ޑިވިޝަނުގެ ޖާގަ އޮޓޮމެޓިކުން ކަށަވަރުވި އެވެ.\n"މީގެ ހަގީގަތަށް ބަލާއިރު ދިރާސާ ކުރައްވާ ފަރާތްތަކަށް ފުޓްބޯޅަ ބަލާ އެންމެހާ ބޭފުޅުންނަށް ވެސް އެނގޭނެ ވެލެންސިއާ އޮތް ހާލަތު. އަޅުގަނޑު ކޯޗަކަށް ހުރެ ބޭނުމެއް ނުވޭ މިއިން ބޯ ދަމައިގަންނާކަށް. މިސާލަކަށް މީތި އައިސްފައި އޮތް ގޮތް. ވޭތުވެދިޔަ ތިން ސީޒަނުގައި އޮތް ގޮތް މިދިޔަ ސީޒަނުގައި ވެސް މި ޓީމު ރެލިގޭޝަނުގައި އޮތް،" ސޮބާ ބުންޏެވެ.\nމީގެ ކުރިން ރާއްޖޭގެ ބޮޑު ކްލަބެއް ކަމަށްވާ ވިކްޓަރީ ރެލިގޭޓްނުވެ ސަލާމަތްވީ ކިރިޔާ އެވެ. އެ ދުވަހު ވިކްޓަރީ އަށް ނިސްބަތްވާ ގިނަ ބަޔަކު ދަނޑަށް ދިޔަ އެވެ. އެންމެ ފަހު ވަގުތު ޓީމަށް ހިތްވަރު ދިނުމުގައި ތިއްބެވެ. އަދި ޓީމު ސަލާމަތްވުމުން އުފަލުން ކަރުނަ އޮހޮރި މަންޒަރު ވެސް ފެނުނެވެ. އެކަމަކު އިއްޔެ ވެލެންސިއާގައި ފެނުނު މަންޒަރު ތަފާތެވެ. ޓީމު ރެލިގޭޓްވެގެން ދިޔައިރު، ކުޅުންތެރިން ކައިރީގައި ހުރީ ސޮބާ އާއި ކޯޗިން ސްޓާފުން އެކަންޏެވެ.\n"އެންމެ ފުރަތަމަ ދުވަހު ވެސް ބުނިން ވަރަށް ބޮޑު ރިސްކެއް ނަގާފައޭ މިއައީ. އެއްވެސް މީހެއް ނެތޭ މިތާކުއެއް. މިސާލަކަށް މިއަދު ބަލާލުމުން މެނޭޖްމަންޓުގެ އެއްވެސް މީހެއް ނެތް. ރާއްޖޭގައި މި ކިޔަނީ ވަރަށް ޒަމާންވީ ބޮޑު ކްލަބެކޭ [އެކަމަކު] މިތާގައި ނެތް މީހަކު،" ސޮބާ ބުންޏެވެ.\nއިއްޔެގެ މެޗުގެ ތެރެއިން ސޮބާ (ކ) އެ ޓީމުގެ ކުޅުންތެރިންނަށް ބުނެދެނީ.-- ފޮޓޯ: ހުސެއިން ވަހީދު/ މިހާރު\nއޭނާ ބުނީ ޓީމުގެ ހާލަތު ގޯސްވަމުންދާ ނަމަ އޭގެ އެންމެ ރަނގަޅު ގޮތަކީ އެންމެން އެކަތި ގަނޑަކަށްވެ ކަންތައްތައް ރަނގަޅުކުރަން މަސައްކަތް ކުރުން ކަމަށެވެ. އެކަމަކު އެއީ ވަކި ބަޔަކަށް އޮންނަ ކަމަކަށް ވެއްޖެ ނަމަ އޭގެ ގެއްލުން ލިބޭނީ އެންމެނަށް ކަމަށް ބުންޏެވެ.\n"ޓީމު ގޯސްކޮށް ދަންޏާ އެ ރަނގަޅުކުރަން އެންމެން އެއްވެގެން މަސައްކަތްކޮށްގެން ރަނގަޅު މިވަނީ. ޓީމު ޓީމަކަށް ވަނީ 12 ނޫނީ 15 ކުޅުންތެރިންނާއި ދެ ކޯޗުންނާއި ގޯލްކީޕަރު ޓްރެއިނަރެއް މަސައްކަތްކޮށްގެނެއް ނޫން،" ސޮބާ ބުންޏެވެ.\n"ކޮންމެހެން އަޅުގަނޑު މީތި ބައެއްގެ ބޮލަށް ޖަހަނީއެއް ނޫން. ހުރިހާ ކަމެއްގައި ޒިންމާ ނަގަން ޖެހޭ ބަޔަކު އެބަ ތިބި. މީގެ ކުރިން ވެސް ޒިންމާ ނަގަން ޖެހޭ ބަޔަކު އެބަތިބި. މިއަދު އަޅުގަނޑު މިތާގައި ހުރީމަ އަޅުގަނޑު ޒިންމާ ނަގަން. މިކަން އައި ގޮތަށް ބަލާއިރު މަންޒަރު ވަރަށް ސާފު."\nއޭނާ ބުނީ ޓްރާންސްފާ މާކެޓްގައި ޓީމުގެ ފަހަތް ރަނގަޅު ކުރަން ކުޅުންތެރިން ހޯދަން ޓީމުގެ މެނޭޖްމަންޓަށް އެދުނު ކަމަށާއި އެކަމަކު އެއިން އެއްވެސް ކަމަށް އެންމެ ރަނގަޅު ހައްލެއް ނާންނަ ކަމަށެވެ.\n"ޓްރާންސްފާގައި ވެސް އާދޭސްކޮށްފައި އެދުނިން. ފަހަތް ގޯސްވެފައި އޮތީމަ ކުޅުންތެރިން ހޯދަން. މި މެޗުގައި ވެސް ފެނުނީ އޭތި ވަރަށް ރަނގަޅަށް ސްޓާޓް ކޮށްފައި. ދެ ގޯލު ޖަހާފައި. އެކަމަކު އަނެއްކާވެސް ގޯސްތަކެއް އައިސްގެން މެޗު އަތުން ދިޔައީ،" ސޮބާ ބުންޏެވެ.\nވެލެންސިއާ އަކީ ކޯޗިން ކެރިއަރުގައި ސޮބާގެ ތިން ވަނަ މަސައްކަތެވެ. އޭނާ ވަނީ މީގެ ކުރިން ނިއު ރޭޑިއަންޓާއި ގްރީން ސްޓްރީޓްސްގައި ރަނގަޅު މަސައްކަތްތަކެއް ކޮށްފަ އެވެ.\n"އަޅުގަނޑަށް ހަގީގަތުގައި މިއީ ވަރަށް ބޮޑު ފެއިލިއާ އެއް. ހަގީގަތަކީ ރަނގަޅު ފެންވަރުގެ ކުޅުންތެރިންތަކަކާއި މެނޭޖްމަންޓެއް ނެތިއްޔާ އަސްލުގައި ކާމިޔާބަކަށް ނުދެވޭނެ. މިއީ މި ގޮތަށް [ދިމާވި] އަޅުގަނޑުގެ ފުރަތަމަ ފަހަރު. މީތީގައި މި ފަހަރު ފެއިލްވީ އެކަމަކު އަޅުގަނޑަކީ ކޯޗިންގައި ވެސް ކުރިން ނިއު އާއި ގްރީން ސްޓްރީޓްސްގައި ވެސް ކާމިޔާބު މަސައްކަތްތަކެއް ކުރި މީހެއް،" ސޮބާ ބުންޏެވެ.\nކްލަބް ވެލެންސިއާ އިން އަލުން ފެނިދާނެތޯ ނޫސްވެރިން ސުވާލުކުރުމުން އޭނާ ބުނީ މި ހިސާބުން އެ ކްލަބާ އެކު ކުރި މަސައްކަތް ނިމުނީ ކަމަށެވެ. ކޯޗިން ދާއިރާގައި ކުރިއަށް ދާނެ ކަމަށާއި ނަމަވެސް ބޮޑަށް ގާތީ ޑިވެލޮޕްމެންޓްގެ މަސައްކަތްތަކުގެ ތެރެއިން ފެނުން ކަމަށް ބުންޏެވެ.\n"އަޅުގަނޑު ގިވަޕެއް ނުކުރާނަން. މިއަދު މިކަން މިހެން ވިޔަސް އަޅުގަނޑު ހުއްޓައެއް ނުލާނަން. އަޅުގަނޑަކީ މީގެ ތެރެއަށް ނުކުތްއިރުއްސުރެ ކޮންމެ ދުވަހަކު މޮޅުވާން ބޭނުންވާ މީހެއް. މޮޅުވާން އެ ނަތީޖާ ހޯދައިގެން، ކާމިޔާބު ހޯދައިގެން ކުޅުން ހުއްޓާލާފައި ކޯޗިން އަށް ނުކުތީ. އަދިވެސް މިހުރީ އެގޮތަށް. ދެން ކުރިއަށް އޮތް ތަނުގައި ވެސް ފެންނާނެ. ފުޓްބޯޅަ ޑިވެލޮޕްމެންޓް ސައިޑުން ވެސް ފެނިދާނެ. އެބަހުރި އެފްއޭއާ ޖޮއިން ކުރުމުގެ ވިސްނުން ވެސް،" ސޮބާ ބުންޏެވެ.\nޒުވާނުންތަކެއް އިސްވެ 1979 ވަނަ އަހަރު އުފެއްދި ވެލެންސިއާ އަކީ ރީތި ކުޅުމެއް ކުޅެ ކާމިޔާބު ހޯދުމުގައި މަޝްހޫރުވި ކްލަބެކެވެ. ނުވަ ދިހައިގެ ފަހުކޮޅުން ފެށިގެން ދެހާހުގެ މެދަކާ ހަމައަށް ދިވެހި ފުޓްބޯޅައިގެ ގަދަ ދެ ޓީމުގެ ތެރޭ އަބަދުވެސް އޮވެ އެވެ.\nކަޕްވިނާސް ކަޕް މިލްކުކޮށް އަދި ސަރަހައްދީ މުބާރާތްތަކުގައި ވެސް ކާމިޔާބު ހޯދި އެވެ. އެކަމަކު 2008 ވަނަ އަހަރުގެ ޕްރެޒިޑެންޓްސް ކަޕް ހޯދި ފަހުން އެ ޓީމު އަޑިއަޅާލި ގޮތަށް ނާރައި އޮތީ އެވެ. ނަމަވެސް މިދޭތެރިން ކޮންމެވެސް ވަރަކަށް ރަނގަޅުކޮށް 2016 ގެ އެފްއޭ ކަޕް ވެސް ކާމިޔާބުކުރި އެވެ.\nކްލަބް ވެލެންސިއާ ސޮބާހު މުހައްމަދު (ސޮބާ)\n7 ކޮމެންޓް, 36 ރިއެކްޝަންސް\nހުރިހާ ދިވެހި ކުޅުންތެރިން ގެނައީ ސޮބާ، ބޭރު މީހުން ގެނައީ ސޮބާ ދެން ހުރިހާ ޒިންމާއެއް ނަގަންޖެހޭނީ ދޮން އަހަންމަދު ތަ؟\nރެލިގޭޓްވިޔަސް، ވެލެންސިޔާގެ ބޯޑަށް އޯކޭވާނެ. އަދިވެސް ވެޓެރަންސް ކަޕަށް ހިފާލަ ހިފާލަ ދެން ތިބޭ.\nމެދުގައި ހުރި ފޮޓޯގެ ތަޢާރުފުގައި ލިޔެފައިވަނީ "އިއްޔެގެ މެޗުގެ ތެރެއިން ސޮބާ (ކ) އެ ޓީމުގެ ކުޅުންތެރިންނަށް ބުނެދެނީ." މިގޮތަށް. އެކަމަކު އެފޮޓޯގައި އެންމެ ކުޅުންތެރިޔަކުވެސް ނެތް. ފޮޓޯގައި ސޮބާ ކައިރީގައި ހުރީ ރެފްރީ. ރެފްރީގެ ޖީބުގައި ހުރި ބެޖް ފޮޓޯ ތަޢާރުފު ލިޔުނު މީހާއަށް ނުފެނުނީ ކީއްވެބާ؟\nހަގީގަތުގަ ސޮބާއަށް ޓީމު މޮޓިވޭޓް ކުރަން ނޭގުނީމަ ޓީމުގެ ފެންވަރު މާބޮޑަށް ދަށްވެގެން ދިއައީ. ބަލިވާން ފެށީމަ ޕޯސްޓްމެޗް އިންޓަވިއުއަށް ނާދޭ ކުޅުންތެރިން ކުރާހިތްވަރަށް ޝުކުރުއަދާކޮށް ހިތްވަރުދޭކަށް. އެވަރުން ކިހިނެތް ޓީމުގެ މޯރަލް ހިފަހައްޓާނީ. ރަގަޅު ކޯޗެއް ހުރުނަމަ ވެލެންސިއާ ސަލާމަތްވީސް.\nވެލެންސިއާ ރެލިގޭޓްވީތީ އަހަރެން އުފާކުރަން\nއަދިވެސް ފެންވަރު ނެތްއިރުވެސް ވާނެ ކްލަބްތަކުގެ ކޯޗުކަންކުރަން.ރާއްޖޭގެ ފުޓްބޯޅައިގެ ޓްރޭޑްމާކް ނަމެއް 02 ވަނަ ޑިވިޝަނެއް ދިޔުން އެއީ ހިތާމަހުރިކަމެއް.މަހަށް ދޭބަލަ ސޮބް.\nތީ ވާނޭގޮތް. ކަންތައް ރަނގަޅަށްދާއިރު އޮޑީގާ ތިބޭނޭ ބައިވަރުމީހުން ވާނެ. ހެޔޮއެދޭނޭމީހުނާ އަމިއްލަޖީބުން ޚަރަދުކުރާނޭ ފަރާތްތައްވެސް މަދެއްނުވާނެ. އެކަމަކު ރަނގަޅު ފަޅުވެރިޔަކު ނޭރިތާންގާ އޮޑިޔަށް އަރަމުންދިޔަ ދިޔަގަނޑު ހިއްކާލަދޭނޭ ފަރާތެއްވެސް ނެތުނީމާ، ދެންކުރެވޭނެ މާކަ ބޮޑުކަމެއް ނޯންނާނެ. ކައްޕިތާނު ރަނގަޅުވިޔަސް، ގޯހުން ގޯހަށްގޮސް ކައްޕިތާނަށް ހަމަލާ އަންނަންފެށީމާ ކައްޕިތާނަށްވެސް ދެންހެދޭނީ މުޅިންގޯސް. ދެރަނުވޭ. އިރާދަކުރެއްވިއްޔާ މަރުނުވަނީސް ވަޅެއްނުލާނެ.


21 ފެބުރުވަރީ — Ihavandhoo.com\n21 ފެބުރުއަރީ 20150މުހައްމަދު އިމްރާން\nމީލާދީ ސަނަތުން، ހާހާ ނުވަސަތޭކަ ސަތާޅީސް (1947) ވަނައަށްވީ އަހަރު، އިންޑިޔާގެ ޕްރޮވިންސްއެއްކަމަށްވާ، ބަންގާލް ޕްރޮވިންސް ދެބަޔަކަށް ބެހިގެންދިޔައެވެ. ނަސްލީ އަދި ދީނީ ތަޅާފޮޅުންތަކެއްގެ ސަބަބުންނެވެ. މިބައިކުރުންވެސް، ބެހިގެން ދިޔައީ، އެބަޔަކު ނިސްބަތްވާ ދީނުގެ މައްޗަށެވެ. އިރުމަތީ ޕްރޮވިންސް ބައިކުރެވިގެން ދިޔައީ، އިންޑިޔާގެ ބައެއްގެ ގޮތުގައެވެ. އަދި މުސްލިމުންގެ އާބާދީއެއްގެ ގޮތުގައިވި، ހުޅަނގު ބައި ޕާކިސްތާނުގެ ބައެއްގެ ގޮތުގައެވެ. މިތަނަށް ނަންދެވުނީ،(ވެސްޓް) ހުޅަނގު ޕާކީސްތާނުގެ ނަމުންނެވެ.\n(އީސްޓް) އިރުމަތީ، ޕާކިސްތާނަކީ މުސްލިމު ޤައުމެއްކަމުގައި ވީނަމަވެސް، ހުޅަނގު ޕާކީސްތާނުގެ ސަގާފަތާއި، ވާހަކަދައްކާ އުޅޭ ބަހުގައި ތަފާތު ވެއެވެ. ހުޅަނގު ޕާކީސްތާނުގައި ވާހަކަ ދައްކާ އުޅޭ ބަހަކީ، ބަނގުލާ ބަހެވެ. އަދި އިރުމަތީ ޕާކިސްތާނުގައި ވާހަކަ ދައްކާ އުޅޭ ބަހަކީ، އުރުދޫ ބަހެވެ. މިދެބައި އެއްސަރުކާރެއްގެ ބެލުމުގެ ދަށުގައި ހިނގަމުން ދިޔައެވެ. ގާތްގަނޑަކަށް އަހަރެއް ފާއިތުވާންދެނެވެ.\nމައްސަލައިގެ ފެށުމަކަށްވީ، މީލާދީ ސަނަތުން، ހާހާ ނުވަސަތޭކަ، އަށާޅީސް (1948) ވަނައަށްވީ އަހަރު، ހުޅަނގު ޕާކިސްތާނު އެބައެއްގެ ބާރުގެ ދަށުގައިވާ، އިރުމަތީ ޕާކިސްތާނުގެ ސަރުކާރުން، މުޅި ޕާކިސްތާނުގެ (އިރުމަތީ އަދި ހުޅަނގު ޕާކިސްތާނު ހިމެނޭގޮތަށް) ރަސްމީ ބަހަކީ، އުރުދޫ ބަސް ކަމުގައި ހަމަޖެއްސުމާ ގުޅިގެންނެވެ. މިނިންމުމަކީ، ހުޅަނގު ޕާކިސްތާނުގެ ބަނގުލާ ބަހުގެ އަހުލުވެރިންނަށް ބަލައިގަންނަން ފަސޭހަ ކަމަކަށްނުވިއެވެ.\nސަބަބުތަކެއްވެސް އެބަހުއްޓެވެ. ފުރަތަމައަށްބަލައިނަމަ، މުޅި ޕާކިސްތާނުގެ އާބާދީއަށް ބަލައި، ބަނގުލާ ބަހުން ވާހަކަދައްކާ އުޅޭ މީހުންގެ އާބާދީއަކީ، 56 އިންސައްތަ ކަމުގައިވުމެވެ. ދެވަނަ ކަމަކީ، އިރުމަތީ ޕާކިސްތާނުގެ އަހުލުންގެ ބަނގުލާ ބަހަކީ، އެމީހުންގެ މާދަރީ ބަސް ކަމުގައި ވުމެވެ. އެބަހާ މެދުގައި ހިތުގައި އޮތް ހާއްސަ ލޯތްބެވެ.\nމައްސަލަ އަށް ފިނިކަމެއް އަންނާނެކަމަށް ޕާކިސްތާނުގެ ސަރުކާރުން ހީކޮށްގެން ތިއްބެވެ. ހަތަރު އަހަރަށް ހަޅުތާލުތައް ދިގުދެމެމުން ދިޔައެވެ. އިތުރަށް މައްސަލަ ހޫނުވަމުނެވެސް ދިޔައެވެ. މައްސަލަގެ އަސްލު ސަބަބު ބޭއްވުމަށްފަހު، ކޮންމެ ގޮތެއްވިޔަސް ސަރުކާރުގެ ނިންމުން ބަދަލުކުރާކަށް ބޭނުމެއް ނުވިއެވެ. އަދި ކުރަމުންދާ ހަޅުތާލުތަކަކީ، ގާނޫނާ ހިލާފު އެއްވުންތަކެއްގެ ގޮތުގައި ސަރުކާރުން ނިންމާ، އެމީހުން ކޮންޓްރޯލްކުރުމަށް ހަތިޔާރުގެ ބޭނުންކުރުމަށް ފުލުހުންނަށް ހުއްދަދިނެއެވެ.\nނަމަވެސް، މީލާދީ ސަނަތުން ހާހާ ނުވަސަތޭކަ ބާވަންނަ (1952) ވަނައަށްވީ އަހަރުގެ، ފެބުރުވަރީ މަހުގެ 21 ވަނަ ދުވަހު، އިރުމަތީ ޕާކިސްތާނުގެ ދާރކާ ޔުނިވާރސިޓީގެ ދަރިވަރުންނާއި، ބަނގުލާބަސް ހިމާޔަތް ކުރުމަށް މަސައްކަތްކުރާ އެހެން ޖަމާއަތްތައް އެކުވެ، ބޮޑު އެއްވުމެއް ފެށިގެން ދިޔައެވެ. މެންދުރުފަހު 3:30 ގެފަހުންނެވެ. މި އެއްވުން ކޮންޓުރޯލުކުރުމަށް ފުލުހުން ބާރުގެ ބޭނުންކުރިއެވެ. އެއްވެފައިވާ މީހުންގެ ތެރެއަށް ފުލުހުންގެ ބަޑީގެ އުންޑަތައް އަމާޒުވެގެންދިއައެވެ. އަދި ދާރކާ ޔުނިވާރސިޓީގެ ހަތަރު ދަރިވަރަކު މިދުނިޔެއާ ވަކިވެގެންދިއައެވެ. އެމީހުންގެ މާދަރީ ބަހައްޓަކައެވެ. ބަނގުލާ ބަހައްޓަކައެވެ. މިދުވަސް މިއަދު ފާހަގަ ކުރެވެނީ މުޅި ދުނިޔޭގައި މާދަރީ ބަހުގެ ދުވަހުގެ ގޮތުގައެވެ.\nބަހައްޓަކައި، އެކުރި ހަނގުރާމަ ނިމިގެން ދިޔައީ، އިރުމަތީ ޕާކިސްތާނު، މުޅިން މިނިވަންވެ، އާ ދައުލަތެއް އުފަންވެގެންނެވެ. އެއީ ބަނގުޅަދޭޝްއެވެ. އެ ޤައުމުގެ ރަސްމީ ބަހުގެ ގޮތުގައި އިއުލާނުކުރީ ބަނގުލާ ބަހެވެ. ނުވަތަ ބަންގާޅު ބަހެވެ.


ACC gai Maumoon ge massala eh nei | Mihaaru\nއޭސީސީ އަށް ހާޒިރުކުރާނެ ކަމަށް ބުންޏަސް ކޮމިޝަންގައި މައުމޫންގެ މައްސަލައެއް ނެތް\nމައުމޫން ފައުންޑޭޝަންގެ ޖަލްސާއެއްގައި، ކުރީގެ ރައީސް މައުމޫން އަބްދުލް ގައްޔޫމް ވާހަކަ ދައްކަވަނީ. -- މިހާރު ފޮޓޯ: މުހައްމަދު ޝަރުހާން\n05 ޖުލައި 2016 - 22:51\nކޮރަޕްޝަންގެ ތުހުމަތަކަށް ކުރީގެ ރައީސް މައުމޫން އަބްދުލް ގައްޔޫމް އެންޓި ކޮރަޕްޝަން ކޮމިޝަން (އޭސީސީ) އަށް ހާޒިރުކުރަން ނިންމާފައިވާ ކަމަށް އެ ކޮމިޝަންގެ ރައީސް ހަސަން ލުތުފީ ވިދާޅުވި ނަމަވެސް މައުމޫންގެ އެއްވެސް މައްސަލައެއް އޭސީސީން ބަލަމުން ނުދާކަން އެނގިއްޖެ އެވެ.\n"މިހާރު" އާ ވާހަކަ ދެއްކި އޭސީސީގެ ބައެއް މެންބަރުން ވިދާޅުވީ މައުމޫންގެ ކޮރަޕްޝަންގެ މައްސަލައެއް ބަލަމުން އަންނަ ކަމަށް ކޮމިޝަންގެ ރައީސް މީޑިއާގައި ވިދާޅުވުމާ ހަމަޔަށް ވެސް "ކިނބިގަސްދޮށުގޭ މައުމޫން އަބްދުލް ގައްޔޫމްގެ އެއްވެސް މައްސަލައެއް އޭސީސީގައި ނެތް" ކަމަށެވެ.\nނަމަވެސް ލުތުފީ މިއަދު ވިދާޅުވެފައި ވަނީ 2008 ވަނަ އަހަރު ނެރުނު ތީމުގޭ އޮޑިޓް ރިޕޯޓްގައި ހިމެނޭ ކޮރަޕްޝަނަށް ތުހުމަތުކުރެވޭ މައްސަލަތައް ބަލަމުން އަންނަތާ ކިތަންމެ ދުވަހެއް ވެއްޖެ ކަމަށާއި "މައުމޫނާ ސުވާލުކުރާ ހިސާބަށް ދިޔައީ އަދި ކިރިޔާ" ކަމަށެވެ.\n"އޮޑިޓް ރިޕޯޓްތަކާ ގުޅިގެން ތަފާތު ފަރާތްތައް ކޮމިޝަނަށް ހާޒިރުކޮށް ސުވާލުކުރަމުން އަޅުގަނޑުމެން މިއައީ. ތަހުގީގުގައި އެ ފަރާތްތަކުން ދެއްކި ވާހަކަތަކަށް ބަލައި، މި މައްސަލަތަކުގައި އެންމެ ފަހުން ސުވާލު ކުރަން ޖެހޭ ފަރާތަކީ މައުމޫން ކަމަށް ވާތީ، މި ސުވާލު ކުރަނީ،" ލުތުފީ ވިދާޅުވި އެވެ.\nނަމަވެސް އެނގިފައިވާ ގޮތުގައި 2009 ވަނަ އަހަރުން ފެށިގެން މި މައްސަލަ އަދިވެސް އޮތީ ޕޮލިހުންގެ ތަހުގީގުގަ އެވެ. އެ މައްސަލަ އޭސީސީން ދުވަހަކު ވެސް ބަލައިފައެއް ނުވެ އެވެ.\n"ތީމުގޭ އޮޑިޓް ރިޕޯޓްގެ މައްސަލަ ފުލުހުން ބަލާތީ އޭސީސީ އަކުން ނުބަލާ. އެހެންވެ އެ މައްސަލާގައި ދުވަހަކު ވެސް އޭސީސީން އެއްވެސް މީހަކާ ސުވާލެއް ކޮށްފައެއް ނޯންނާނެ،" އޭސީސީގެ މެންބަރަކު ވިދާޅުވި އެވެ.\nމައުމޫން އޭސީސީ އަށް ހާޒިރުކުރަން ނިންމާފައިވާ ކަމަށް އެ ކޮމިޝަންގެ ރައީސް ވިދާޅުވެފައި މި ވަނީ ވެރިކަންކުރާ ޕާޓީ ޕީޕީއެމްގެ ތެރޭގައި ރައީސް އަބްދުﷲ ޔާމީނާއި ރައީސް މައުމޫނާ ދެމެދު މައްސަލަތަކެއް އުފެދި ޕާޓީގެ ކޮންޓްރޯލް މައުމޫން ނަންގަވާފައި ވަނިކޮށެވެ. އެހެންވެ ޕީޕީއެމްގެ ޕާލިމެންޓްރީ ގްރޫޕުން މިހާރު ވަނީ ކޯޓަށް ވެސް ހުށަހަޅައިފަ އެވެ.\nމައުމޫންގެ ވެރިކަމުގެ ފަހުކޮޅު، އޭރުގެ އޮޑިޓަ ޖެނެރަލް އިބްރާހިމް ނައީމް ނެރުއްވި އޮޑިޓް ރިޕޯޓްތަކުގައި ފާހަގަކޮށްފައިވާ ބައެއް ކަންކަމުގެ ތެރޭގައި އޭރުގެ ރިޔާސީ ގަނޑުވަރު ތީމުގޭގެ ބަޖެޓުން ގާތްބޭފުޅުންނަށް ހަރަދު ކުރެއްވި މައްސަލަ ހިމެނެ އެވެ. އަދި އެ ފައިސާތައް މައުމޫންގެ އަތްޕުޅުން ހޯދުމަށް އޮޑިޓް ރިޕޯޓުގައި ވަނީ ދައުލަތަށް ލަފާދީފަ އެވެ.\nރައީސް މައުމޫން އަބްދުލްގައްޔޫމް އެންޓި ކޮރަޕްޝަން ކޮމިޝަން ކޮރަޕްޝަން\n41 ކޮމެންޓް, 227 ރިއެކްޝަންސް\nމޮޅުމީހަކަށްވިޔަށް ނިކަމެއްޗަކަށް ވިޔަސް ގާނޫނުގެ ކުރިމަތީގައި ހަމަހަމަކަން ގެނެސްގަތުމަށް މުއައްސަސާތަކަށް ބާރުދެއްވީތީ ރައީސް ޔާމީނަށް ޝުކުރު ދަންނަވަން. އަދި މިއީ ޢަބްދުﷲ ޔާމީންގެ ނަޒާޙަތްތެރިކަން ވަރަށްބޮޑަށް އެގިގެންދާ ޙަޤީޤީ މިސާލެއް.\nއޭ.ސީ.ސީން ސުވާލުކުރާ ހިސާބަށް ދިޔައީ ޔާމިނަށް ރިޔާސީ ޓިކެޓު ތަބަކައްކަށް ލާފަނުދިނީމަ އާއި ބިޑަށް ނުލާ ރިސޯޓް ބަހަން މައުމޫން ދެކޮޅުހެދީމަ، ލުތުފީ އައްވެސް ރިސޯޓް ހަދާނެ ރަށެއްލިބޭ ކަމަށް ވާނީ، މަކުން ނައީމުއޯޑިޓް އޮފީހުގެ ރަސްމީ ކޭސް ކަރޑުން ބޭނުން ކުރި 4000ރ ވުރެން، ލުތުފީއަށް ލިބުނު ފްލެޓަށް މާ އަގު ހެޔޮކަމަށް ވަނީ،\nއެޕާޓްމަންޓް ލިބުނީ އެންމެ މީހަކަށެވެ. ދެން މައްސަލަ ބަލަން މަސައްކަތް ކުރާނީ ވެސް ލިބޭ މީހުންނެވެ.\nލުތުފީ ތީ ދެން ކާކު؟ ރެހެންދި ފްލެޓްގައި ހުރެ ޖަރީމާ ހިންގަން ފައި ނުނަގާ! މައުމޫނުގެ އެހީގައި މިހާހިސާބަށް އައިސް މިހާރު ރެހެންދި ފްލެޓާ ކާރާ ޝާނާ ޝައުކަތު ލިބި މީހާ ހިންދެމިލީމާ، ކާންދިން އަތުގަ ދަތްއަޅާން ތިއުޅެނީ ކީކޭ ހިތަށް އަރައިގެންތަ؟ އެހެން ދުވަހެއް އެބައޮތްކަން ހަނދާންނެތީތަ؟ ޢީދު މުބާރިކް\nލުތުފީގެ ނ ަޒާހަތްތެރިކަން މިއޮތީ ފުލެޓާ ގުޅިފައެވެ.\nދިވެހި ދައުލަތުގެ މިހާރުގެ ހާލަތު! މީގެއިން އެނގެނީ ދިވެހިންގެ ނާތަހުޒީބުކަން! ވަކިބަޔަކައް ހަމަތަކުން ބޭރުން އަނިޔާދިން އިރު އެކަމަށް ހިތްވަރުދީ އުފާކޮށް ހެވިލާފަ ތިބެވުނީ. މިއަދު އެހާލަތު މިއޮތީ ދިވެހިންނަށް ފަސޭހައިން ޝިފާއެއް ނުލިބޭނެ ބަލިމަޑުކަމަކަށްވެފަ...ދިވެހިން ދިވެހިންގެ ގޮތުގަ އަބަދަށް!\nމުއައްސަސާތަކުގެ މިނިވަންކަން ހައްދު ފަހަނައަޅާ ވަރަށް މިއޮތީ ބޮޑުވެފަ\nތިޔައީ އަނެއްކާ މިސްރުގެ ސީސީ ކަހަލަ ސީސީއެއްބާ؟\nމައުމޫންގެ މައްސަލައެއް ބަލަމުންދާކަމަށް ބުނަންޖެގުނީ މަޖިލީހުގެ ބައެ މެމްބަރުންނާ ސަރުކާރުގެ އިސް ބޭފުންގެ ފިއްތުން ބޮޑުވެގެން


Flat thah nimman vaki bayakah dheyn baareh naalhan: Mariya\n"ފްލެޓްތައް ނިންމަން ވަކި ބަޔަކަށް ދޭން ބާރެއް ނާޅަން"\nޑިފެންސް މިނިސްޓަރު މާރިޔާ އަހުމަދު ދީދީ: ސިފައިންގެ ފްލެޓްތައް ނިންމަން ވަކި ބަޔަކަށް ދޭން ބާރު އަޅާ ކަމަށް ތުހުމަތައް އޮވޭ -- އަހުމަދު އަޝްހާދު އަބްދުﷲ (ޖެރީ) | އަވަސް\nސިފައިނަށް ބޯހިޔާވަހިކަން ފޯރުކޮށްދިނުމަށް ހުޅުމާލޭގައި އިމާރަތް ކުރަމުންދާ "ސިފްކޯހިޔާ" ގެ ނުނިމި ހުރި މަސައްކަތްތައް އެހެން ކުންފުންޏަކާއި ހަވާލު ކުރުމާމެދު ގޮތް ނިންމާނީ ސިފްކޯއިން ކަމަށާ އެކަމަށް އެއްވެސް ނުފޫޒެއް ނުފޯރުވާނެ ކަމަށް ޑިފެންސް މިނިސްޓަރު މާރިޔާ އަހުމަދު ދީދީ ވިދާޅުވެއްޖެ އެވެ.\nރައީސް ވަހީދުގެ ސަރުކާރުގެ ދުވަސްވަރު ހަދަން ފެށި ސިފައިންނާއި ފުލުހުންގެ ފްލެޓްތައް ނިމޭނެ ދުވަހެއް އަދިވެސް ނޭނގެ އެވެ. ކުރިން އެ މަސައްކަތް ކުރަމުން އައީ ދެ ކުންފުންޏަކުން ނަމަވެސް ރައީސް ޔާމީންގެ ސަރުކާރުގެ ދުވަސްވަރު 2016 ގައި އެ މަސައްކަތް ހަމައެކަނި އައިލެންޑް އެކްސްޕާޓުން ކުރިއަށް ގެންދާ ގޮތަށް ހަމަޖެއްސި އެވެ. ނަމަވެސް އެ ކުންފުނިން މިހާރު ވަނީ އެ މަޝްރޫއު އިތުރަށް ކުރިއަށް ގެންދާނެ މާލީ ތަނަވަސްކަން ކުންފުނީގައި ނެތް ކަމަށް ބުނެފަ އެވެ.\nފްލެޓްތަކުގެ މަސައްކަތް ކުރާ ކުންފުނީގެ ލޭބަރުންނަށް މުސާރަ ނުދޭތާ އެތައް ދުވަހެއް ފާއިތުވެގެންދިއުމާއި ގުޅިގެން އެ މީހުން ވަނީ ވަރުގަދަ މުޒާހަރާއެއް ވެސް ކޮށްފައެވެ. އެ މުޒާހަރާގެ ތެރެއިން ފުލުހުންނަށް ހަމަލާ ވެސް ދީފައި ވެއެވެ.\nއައިލެންޑް އެކްސްޕާޓުން އިއްޔެ ވަނީ ފުލުހުންގެ ފްލެޓްތަކުގެ މަސައްކަތް ކުރިއަށް ނުގެންދެވޭނެ ކަމަށް ނިންމާ އެ މަސައްކަތުން އަތް ދޫކޮށްލާފަ އެވެ. ނަމަވެސް އިތުރު ކުންފުންޏަކާއި ހަވާލު ކޮށްގެން ސިފައިންގެ މަސައްކަތްތައް ކުރިއަށް ގެންދަން އައިލެންޑް އެކްޕާޓުން ވަނީ ނިންމާފަ އެވެ. އެނގިފައިވާ ގޮތުގައި އެ ކުންފުނިން ބޭނުންވަނީ ކޮންސްޓްރަކްޝަން ކުންފުނި އާރްސީސީއަށް އެ މަސައްކަތް ހަވާލު ކުރާށެވެ. އެގޮތަށް ކުރިއަށް ގެންދަން ސިފްކޯއިން ވެސް ބޭނުން ވެއެވެ. ނަމަވެސް އެ މައްސަލަ މިހާރު މަޖިލީހުން ދަނީ ބަލަމުންނެވެ.\nޑިފެންސް މިނިސްޓަރު މާރިޔާ އަހުމަދު ދީދީ ވިދާޅުވީ ސިފައިންގެ ފްލެޓްތައް އަވަހަށް ނިންމުމަކީ ވަރަށް ބޮޑަށް ބާރު އަޅުއްވާ ކަމެއް ކަމަށާ ސަރުކާރުން ވަރަށް ބޭނުންވާ ކަމެއް ކަމަށެވެ. ނަމަވެސް ސިފައިންގެ ފްލެޓްތައް ނިންމަން ވަކި ކުންފުންޏަކަށް ހަވާލު ކުރުމަށް އެކަމަނާވެސް އަދި ސަރުކާރުން ބާރު ނާޅާނެ ކަމަށެވެ.\n"ސިފައިން އެކަމާއި ގުޅޭގޮތުން ވެސް ކަމެއް ނިންމާނީ. ހަގީގަތުގައި ސިފައިންގެ ތެރޭގައި އެ ހުންނަ އެކަހަލަ ކަންކަން، އެއީ އަޅުގަނޑު ވަދެގެން ނޫނެކޭ މީނައަށް ކޮންޓްރެކްޓް ދޭށޭ އޭނާއަށް ކޮންޓްރެކްޓް ދޭށޭ، އެހެން ބުނެފި ކަމަށްވާނަމަ އެއީ ސިފްކޯގެ މައްޗަށް އަޅުގަނޑު ނުފޫޒު ހިންގަނީ. އެއީ އެތާ އޮންނަ ކޯޕަރޭޓިވްއެއް. ހިންގާ ކޮމެޓީއެއް ވެސް އޮވެގެން ދިވެހިރާއްޖޭގެ ކޯޕަރޭޓިވް ސޮސައިޓީސް ހެދިފައި އޮންނަ ގާނޫނުގެ ދަށުން ރަޖިސްޓްރީވެފައި އޮތް ކޯޕަރޭޓިވްއެއް އެއީ،"\nމާރިޔާ ވިދާޅުވީ ސިފައިންގެ ފެލްޓްތައް އަޅަނީ ސިފްކޯއިން ކަމަށާ އެ މަސައްކަތް ކުރަނީ ސިފައިންގެ ފައިސާގައި ކަމަށެވެ. އެހެންކަމުން އެ މަަސައްކަތް ކުރާނެ ވަކި ކުންފުންޏެއް ސަރުކާރުން ބުނުމަކީ ހަމަޖެހޭ ކަމެއް ނޫން ކަމަށެވެ.\n"މިއީ އެމީހުންގެ [ސިފައިން] ކޯޕަރޭޓިވްއެއް، އެމީހުންގެ ފައިސާ އެމީހުންގެ މީހުން އެހެން އޮތް ކަމެއް މިއީ. އެހެންވީމަ ސަރުކާރުން ވަކި ގޮތެއް ކިޔައިގެން އުޅުން އެއީ ރައީސް ސޯލިހުގެ ސަރުކާރުގެ އުސޫލެއް ނޫން،"\nމިނިސްޓަރު ވިދާޅުވީ ސިފައިންނަށް ވެސް އޮތް އެންމެ ދައްޗަކީ ބޯހިޔާވަހިކަމުގެ މައްސަލަ ކަމަށާ އެކަން ހައްލު ކުރުމަކީ ސަރުކާރުގެ އަމާޒު ކަމަށެވެ. އެހެން ކަމުން ސިފައިންގެ ފްލެޓްތަކުގެ މަސައްކަތް އަވަހަށް ނިންމުމަށް އަބަދުވެސް ބާރު އަޅުއްވާ ކަަމަށެވެ.\nސިފައިންގެ ފެލްޓްތައް ނުނިމި ގިނަ އަހަރުތަކެއް ފާއިތުވަމުންދާތީ ސިފައިންގެ ތެރޭގައި ބޮޑެތި ކަންބޮޑުވުންތަކެއް އުފެދިފައި ވެއެވެ.\nސިފައިންނަށް ހާއްސަކޮށް ހަދަން ފެށި، ސިފްކޯ ފްލެޓްތަކުގެ މަސައްކަތް މި އަހަރު ނިންމައި، ދިރިއުޅެވޭ ވަރު ކުރައްވާނެ ކަމަށް ރައީސް އިބްރާހިމް މުހައްމަދު ސޯލިހު މިދިޔަ އަަހަރުގެ ކުރީކޮޅު ވަނީ ވިދާޅުވެފަ އެވެ.\nސިފައިންގެ އަހަރީ ޖަލްސާގައި ވާހަކަ ދައްކަވަމުން ރައީސް ސޯލިހު ވިދާޅުވީ ސިފައިންނަށް ވެސް ދިމާވެފައިވާ އެންމެ ބޮޑު ކަންބޮޑުވުމަކީ ބޯހިޔާވަހިކަމުގެ ދަތިކަން ކަމަށާއި ސިފައިންގެ ފްލެޓްތައް ހުޅުމާލޭގައި އެޅުމަށް ބޭނުންވާ ފައިސާ މިހާރު ހުރީ ހަމަޖެހިފަ ކަމަށެވެ.\n"އަޅުގަނޑު އުއްމީދު ކުރަނީ އެ ފްލެޓްތައް ނިމި މި އަހަރުގެ ތެރޭގައި ދިރިއުޅެން ފެށޭނެ ކަމަށް،" އޭޕްރީލް 23، 2019 ގައި ބޭއްވި ޖަލްސާގައި ވާހަކަ ދައްކަވަމުން ރައީސް ސޯލިހު ވިދާޅުވި އެވެ.\nޖަޕާނުން ކޯސްޑްގާޑަށް އާލަތްތަކެއް ހަދިޔާކޮށްފި


Covid-19 Veydhana Thah Ginavee Male' Ithurah Thohjehemun Dhaathee: Bonde - Vaguthu\nރާއްޖޭގައި ހަލުވިކަމާއެކު ކޮވިޑް-19 ފެތުރި އެ ބަލީގެ ވޭދަނަ (ކޭސް)ތައް ގިނަވަމުން ދަނީ މާ ކުރިން ވެސް ވަރަށް ބޮޑަށް ތޮއްޖެހިފައިވާ ވެރިރަށް މާލެ ސަރަހައްދަށް އިތުރަށް މީހުން ޖަމާވެ ތޮއްޖެހެމުންދާތީ ކަމަށް ރައްޔިތުންގެ މަޖިލީހުގެ މާފަންނު މެދު ދާއިރާގެ އެމްޑީޕީގެ މެންބަރު އިބްރާހިމް ރަޝީދު (ބޮންޑެ) ވިދާޅުވެއްޖެއެވެ.\nއެޗްޕީއޭގެ ބައެއް ފިޔަވަޅުތަކުގެ ސަބަބުން އާންމު ފަރުދުންނާއި ވިޔަފާރިތަކުގެ މާލީ ހާލަތު ގޯސްވަމުންދާތީ، ނޮޅިވަރަމް ދާއިރާގެ މެންބަރު މުހައްމަދު ނަޝީދު އަބްދުﷲ (މޮސްޓާ) ހުށަހެޅުއްވި ކުއްލި މައްސަލައަށް ބަހުސް ކުރައްވަމުން ބޮންޑެ ވިދާޅުވީ، އެޗްޕީއޭގެ ފިޔަވަޅުގައި އެއްވެސް އަސާސެއް އޮތް ކަމަށް ގަބޫލު ނުކުރެވޭ ކަމަށެވެ.\n"ރޭގަނޑު ވަގުތު ފައި މަގުގައި ޑެލިވަރީ ކުރާށޭ، ބައިސްކަލުގައި ވެސް ޑެލިވަރީ ނުކުރެވޭނޭ، ދުއްވާ އުޅަނދު ފަހަރު ނުދުއްވޭ، މީގަ އެއްވެސް ލޮޖިކެއް ނުފެނޭ، މީގައި އޮތް ލޮޖިކެއް އެބަ ސާފުވާން އެބަ ޖެހޭ،" ބޮންޑެ ވިދާޅިވިއެވެ.\nބޮންޑެ ވިދާޅުވީ، ކޮވިޑް-19ގެ ސަބަބުން ރިސޯޓްތަކާއި ސިނާއީ ރަށްރަށުގެ ވިޔަފާރި ދަށްވެގެން ދިޔަ ހާލަތުގައި އެ ތަންތަނުގައި މަސައްކަތް ކުރާ އެތައް ބިދޭސީންނެއް މާލެ އަރައިގެން އެބަ އުޅޭ ކަމަށެވެ. ވަޒީފާއަށް އަސަރުކުރި އެތައް ބަޔަކު މާލެ އައިސް ވިޔަފާރިކުރަމުންދާ ކަމަށެވެ. އެހެންކަމުން މާލެ އިތުރަށް ތޮއްޖެހި ކޮވިޑް-19 އިތުރަށް ފެތުރިގެން ދިޔައީ ކަމަށް އޭނާ ވިދާޅުވިއެވެ.\n"މާލެއިން ކޮވިޑް-19 ކޮންޓްރޯލް ކުރެވޭނެ ގޮތުގެ ވާހަކަ ދައްކަންވީ، މާލޭގައި ކޮވިޑް-19 އޮތީ، އެކި ކްލަސްޓާތަކާއި ތޮއްޖެހުމާއި، ބިދޭސީން ތޮއްޖެހުމާއި، އެކި ތަންތާގައި ފިހާރަތައް ހުޅުވައިގެން އުޅުމާއި، ރިސޯޓްތަކުންނާއި ސިނާއީ ރަށްރަށުން މާލެއަށް އޮއްސާލީ އެކި ދިމަދިމާއިން،" ބޮންޑެ ވިދާޅުވިއެވެ.\nމާލެ ސަރަހައްދުގައި ކޮވިޑް ފެތުރުން ކޮންޓްރޯލް ކުރުމުގެ ގޮތުން ކުރަން ޖެހޭ ކަމަކީ ގިނަގިނައިން ޓެސްޓް ކުރުން ކަމަށް ބޮންޑެ ފާހަަގަކުރެއްވިއެވެ. އަދި މާލެ ސަރަހައްދަށް އިތުރަށް ބިދޭސީން ޖަމާނުވާނެ ގޮތަކަށް ކަންކަން ބައްޓަން ކުރަންވީ ކަމަށް އޭނާ ވިދާޅުވިއެެވެ. ނަމަވެސް ފުރަބަންދުގެ ހާލަތަށް ކުރިން ގެންގޮސް މިއިން އެއްވެސް ކަމެއް ހާސިލުވެފައި ނެތް ކަމަށް އޭނާ ވިދާޅުވިއެވެ.\n"ޓެސްޓް އިތުރު ކުރަންވީ، ޑަބްލިއުއެޗްއޯއިން އަންގަނީ ޓެސްޓް ކުރަން، ޓެސްޓް، ޓެސްޓް، ޓެސްޓް، ވީހާވެސް ގިނައިން، އެކަމަކު ޓެސްޓް މި ކުރެވެނީ މީހަކު ޖެހިގެން އެތައް ހަފުތާއެއް ވެގެން މުޅި ތަނުގައި ފެތުރޭ ފެހުން، އަޅުގަނޑު ހިތަށް އަރާ ގަސްތުގައި މާލޭގައި ބަލި ފަރުތަން އުޅެނީބާއޭ ވެސް." ބޮންޑެ ވިދާޅުވިއެވެ.\nރާއްޖޭން މިހާތަނަށް 6،779 މީހަކު ކޮވިޑަށް ފައްސިވެފައިވާއިރު، މިހާތަނަށް ބަލިން ރަނގަޅު ވެފައި ވަނީ 4،222 މީހެކެވެ. މި ބަލީގައި ރާއްޖޭން މިހާތަނަށް 27 މީހަކު ނިޔާވެފައެވެ. މިިހާރު ބައްޔަށް 2،531 މީހަކަށް ފަރުވާދެމުން އެބަދެއެވެ. އޭގެ ތެރެއިން ގިނަ ބަޔަކު ތިބީ މާލެ ސަރަހައްދުގައެވެ. މާލެ ސަރަހައްދުގެ ހޮސްޕިޓަލްތަކުގެ 62 ޕަސެންޓް އެނދު ވެސް އޮތީ ފުރިފައެވެ.\nއޮގަސްޓް 24, 2020 14:00\nބޮންޑޭ ވެސް ބައެއްފަހަރު ވާހަކަދައްކަނީ ހަމަޖެހޭ ގޮތަކަށްނޫން. މާލެއަށް މީހުން އެރުން ވަނީ މަނާކޮށްފައި. މާލޭގައި ކުރިން ތިބި އެތައް ބަޔަކު ރަށްރަށަށް ބަދަލު ވެއްޖެ. މާލޭގައި ތިބި ބޭރުގައުމު ތަކުގެ އެތައްހާސް ބަޔަކު އެމީހުންގެ ގައުމު ތަކަށް ހިނގައްޖެ. އެހެންވީމާ މިހާރު ވޭދަނާތައް ގިނަވަނީ މާލެ އިތުރަށް ތޮއްޖެހިގެނެއްނޫން. މިސަރުކާރުގެ ދޯދިޔާ ސިޔާސަތުގެ ސަބަބުން. ކޮވިޑް ރަނގަޅަށް މެނޭޖް ކުރަން ނޭގުމުން. މަޖިލީހުގައި މޮޅު ވާހައެއްދައްކަންވެގެން ހިތަށްއެރި އެއްޗެއްކިޔަނީދޯ؟\nއޮގަސްޓް 24, 2020 14:08\nކޮވިޑް-19ގެ ވޭދަނަތައް ގިނަވީ މިސަރުކާރުގެ ނާގާބިލިއްޔަތު ކަމުންނާ ކެނެރީގޭ ބުއްޅަބޭގެ އަތްގަދަކަމުން.\nއޮގަސްޓް 24, 2020 15:02\nޑ ރ ބޮންޑެ، ޑ ރ ދޮންބިލެތް، ޑ ރ އަނދުން\nކުލިން މަންފާ ހޯދައިގެން އުޅެންވެސް ބޭނުން ބަންދުކުރި ރިސޯޓުތަކުގައި މަސައްކަތްކުރި ތާރޑުޕާޓީ ގުރޫޕުތަކުގެ މީހުންތައް ވެސް ދޫޚޮއްލީމާ ތިމާލެއިން ހިމާޔަތްހޯދައިގެން މާލެތެރޭގަވީ ކުލިން ފައިދާވާ މީހުންބޭނުންވަނީ މާލެ ތޮއްޖެގުން....\nއޮގަސްޓް 24, 2020 16:04\nމީ ކޮންތާކު މަރުމޯލެއް!


Group Stage Ge3Match In Ves Balive Semi Final Ah Dhiumuge Furusathu Raajje Ah Gehllijje - Vaguthu\nގްރޫޕް ސްޓޭޖުގެ ތިން މެޗުން ވެސް ބަލިވެ ސެމީ އަށް ދިއުމުގެ ފުރުސަތު ރާއްޖެ އަށް ގެއްލިއްޖެ\n21 އަހަރުން ދަށުގެ ސައުތް އޭޝިއަން ރީޖަނަލް ބެޑްމިންޓަން މުބާރާތުގެ މިކްސް ޓީމް އިވެންޓުގެ ގްރޫޕް ސްޓޭޖުގައި ކުޅުނު ތިން މެޗުންވެސް ބަލިވެ ރާއްޖެއަށް މުބާރާތުގެ ސެމީ ފައިނަލަށް ދަތުރުކުރުމުގެ ފުރުސަތު ގެއްލިއްޖެ އެވެ.\nސާކް ރީޖަނަލް ބެޑްމިންޓަން ޗެމްޕިއަންޝިޕްގެ ގްރޫޕް ސްޓޭޖުގެ ފުރަތަމަ ޓައިގައި ބަންގްލަދޭޝް އަތުން ރާއްޖެ ބަލިވީ 3-2 ގޭމުންނެވެ. ބަންގްލަދޭޝްއިން ފިރިހެން ސިންގަލްސް އާއި ފިރިހެން ޑަބަލްސް އަދި މިކްސް ޑަބަލްސް ގޭމް ކާމިޔާބުކުރިއިރު ރާއްޖެއަށް ކާމިޔާބުކުރެވުނީ އަންހެން ސިންގަލްސް އާއި އަންހެން ޑަބަލްސްގެ ގޭމެވެ.\nމެންސް ސިންގަލްސްގައި ވާދަކުރީ ރާއްޖޭގެ އަޙުމަދު ނިބާލް އާއި ބަންގްލަދޭޝްގެ ގުރާބް ސިންހާއެވެ. މިމެޗު 2-1 ސެޓުން ކާމިޔާބުކުރީ ގުރާބް ސިންހާއެވެ. އަންހެން ސިންގަލްސްގައި ބަންގްލަދޭޝްގެ އުރްމީ އަކްތަރްގެ މައްޗަށް ރާއްޖޭގެ ފާތިމަތު ނަބާހާ އަބްދުލް ރައްޒާގް ކުރިހޯދީ ސީދާ ދެސެޓުންނެވެ.\nމެންސް ޑަބަލްސްގައި ބަންގްލަދޭޝްގެ ޕެއާއިން ރާއްޖޭގެ މުޙައްމަދު އާކިފް އާއި އަޙުމަދު ޝިފާއުގެ ޕެއާގެ މައްޗަށް ކުރިހޯދީ ސީދާ ދެސެޓުންނެވެ. އަންހެން ޑަބަލްސްގައި ބަންގްލަދޭޝް އާއި ދެކޮޅަށް ރާއްޖޭގެ ފާތިމަތު ނަބާހާ އާއި އާމިނަތު ނަބީހާ ވާދަކުރަން އޮތް މެޗު ބަންގްލަދޭޝްގެ ޕެއާ ވާދަނުކުރުމުގެ ސަބަބުން ރާއްޖެއަށް މެޗު ލިބުނެވެ. މިކްސް ޑަބަލްސްގައި ރާއްޖޭގެ އަޙުމަދު ނިބާލް އާއި ނަބީހާ އަބްދުލް ރައްޒާގެ ޕެއާ ބަންގްލަދޭޝްގެ ގުރާބް ސިންހާ އާއި އުރްމީ އަކްތަރްގެ ޕެއާއަތުން ބަލިވީ ސީދާ ދެސެޓުންނެވެ.\nގްރޫޕް ސްޓޭޖުގެ ދެވަނަ މެޗުގައި ރާއްޖޭގެ މައްޗަށް ލަންކާ ކުރިހޯދީ ސީދާ ފަސް ގޭމުންނެވެ. އެގޮތުން ފިރިހެން ސިންގަލްސްގައި ވާދަކުރީ ލަންކާގެ ޑުމިންދުއާއި ރާއްޖޭގެ މުހައްމަދު އާކިފެވެ. މި މެޗު ސީދާ ދެ ސެޓުން ކާމިޔާބުކުރީ ޑުމިންދެވެ.\nއަންހެން ސިންގަލްސްގައި ވާދަކުރީ ލަންކާގެ ހަސާރާ ޗަތުމްހަރީއާއި ރާއްޖޭގެ އާމިނަތު ނަބާހާ އެވެ. މި މެޗުވެސް ލަންކާއިން ކާމިޔާބުކުރީ ސީދާ ދެ ސެޓުންނެވެ. ފިރިހެން ޑަބަލްސްގައި ލަންކާގެ ޑުމިންދުއާއި ރަންތުޝްކާއާއި ދެކޮޅަށް ރާއްޖެއިން ވާދަކުރީ މުޙައްމަދު އާކިފްއާއި އަހުމަދު ޝިފާއުއެވެ. މި މެޗު ސީދާ ދެ ސެޓުން ކާމިޔާބުކުރީ ލަންކާގެ ޕެއާ އެވެ.\nއަންހެން ޑަބަލްސްގައި ލަންކާގެ ހަސީނީ ނުސާކާއާއި ހަސާރާއާ ދެކޮޅަށް ރާއްޖެއިން ވާދަކުރީ ފާތިމަތު ނަބާހާ އާއި އާމިނަތު ނަބީހާ އެވެ. މި މެޗު ލަންކާއިން ކާމިޔާބުކުރީ 2-1 ސެޓުންނެވެ. މިކްސް ޑަބަލްސްގައި ލަންކާގެ ރަންތުޝްކާއާއި ޖަނަނުވާނީއާ ދެކޮޅަށް ވާދަކުރީ ރާއްޖޭގެ އަހުމަދު ނިބާލްއާއި ނަބާހާއެވެ. މި މެޗު ސީދާ ދެ ސެޓުން ކާމިޔާބުކުރީ ލަންކާއިންނެވެ.\nޓީމް މިކްސް އިވެންޓުގެ ތިންވަނަ މެޗުގައި ރޭ ނޭޕާލް އާއި ވާދަކޮށް ރާއްޖެ ބަލިވެފައިވަނީ 3-2 ގޭމްއިންނެވެ. އެގޮތުން ފިރިހެން ސިންގަލްސްގައި ރާއްޖޭގެ އަހުމަދު ނިބާލްގެ މައްޗަށް ނޭޕާލްގެ ޕްރިންސް ދަހާލް ކުރިހޯދީ ސީދާ ދެ ގޭމުންނެވެ. އަންހެން ސިންގަލްސްގައި ރާއްޖޭގެ ފާތިމަތު ނަބާހާގެ މައްޗަށް ރަސީލާ މަހަރްޖާން ކުރިހޯދީ ވެސް ދެ ގޭމުންނެވެ.\nފިރިހެން ޑަބަލްސްގައި މުހައްމަދު އާކިފް އާއި އަހުމަދު ޝިފާއުގެ ޕެއާގެ މައްޗަށް ދެ ގޭމުން ނޭޕާލްގެ ޕްރިންސް ދަހާލް އާއި ޕްރަފުލް މަހަރްޖާންގެ ޕެއާ ކުރިހޯދިއިރު އަންހެން ޑަބަލްސްގައި ފާތިމަތު ނަބާހާ އާއި އާމިނަތު ނަބީހާގެ ޕެއާ ވަނީ ދެ ގޭމުން ނޭޕާލްގެ ޖެސިކާ ގުރުންޖް އާއި ރަސީލާ މަހަރްޖާންގެ ޕެއާ ބަލިކޮށްފަ އެވެ. އަދި މިކްސް އިވެންޓުގައި އަހުމަދު ނިބާލް އާއި އާމިނަތު ނަބީހާ ވަނީ ދެ ގޭމުން ޕްރަފުލް އާއި ޖެސިކާގެ ޕެއާ ބަލިކޮށްފަ އެވެ.


SunOnline: DPL: Dhagan'deyge hatrickun Nilandhoo balikoh Green3vana ah\nދަގަނޑޭގެ ހެޓްރިކުން ނިލަންދޫ ބަލިކޮށް ގްރީން ތިން ވަނައަށް\nޢަބްދުﷲ އައިމަން 03 Aug 2019, 18:47\nދިރާގު ދިވެހި ޕްރިމިއާ ލީގުގައި މިއަދު ގްރީން ސްޓްރީޓާއި ނިލަންދޫ އެފްސީ ބައްދަލު ކުރި މެޗުގެ ތެރެއިން --- ފޮޓޯ// ދިވެހި ޕްރިމިއާ ލީގު\nދިރާގު ދިވެހި ޕްރިމިއާ ލީގުގެ ކުޅުން މަހެއްހައި ދުވަހުގެ މެދު ކެނޑުމަކަށްފަހު މިއަދު ހަވީރު އަލުން ފެށި އިރު އަލީ އަޝްފާގު (ދަގަނޑޭ) ގެ ހެޓްރިކަކާ އެކު ނިލަންދޫ އަތުން ގްރީން ސްޓްރީޓު ފަސޭހަ މޮޅެއް ހޯދައިފި އެވެ.\nމިފަހަރުގެ ލީގަށް އެންމެ ބޮޑަށް ތައްޔާރުވި އެއް ޓީމުގެ ގޮތުގައި ހިމެނޭ ގްރީން ސްޓްރީޓުން މިއަދު ހަވީރު ކުޅުނު މެޗުން ނިލަންދޫގެ މައްޗަށް ކުރި ހޯދީ 0-6 ގެ ނަތީޖާ އަކުންނެވެ. މި މޮޅާ އެކު ގްރީނުން ވަނީ ތާވަލުގެ ތިން ވަނައަށް ޖެހިލައިފަ އެވެ. ވޭތުވެ ދިޔަ އަހަރުގެ ޗެމްޕިއަން ޓީސީއާ ޕޮއިންޓްގެ ގޮތުން އެއްވަރުވެފައި އޮތް ނަމަވެސް ގްރީން ސްޓްރީޓަށް މިވަގުތު ކުރި ލިބެނީ ގޯލުގެ ތަފާތުންނެވެ.\nމިިއަދުގެ މެޗުން ބަލިވި ނިލަންދޫ އޮތީ މިހާތަނަށް ކުޅުނު ހުރިހާ މެޗަކުން ވެސް ބަލިވެ، ތާވަލުގެ ފުލުގައެވެ. މީގެ ކުރިން އެ ޓީމުން ކުޅުނު މެޗުތަކުގައި، 0-13 ގެ ނަތީޖާ އަކުން މާޒިޔާ އަތުން ބަލިވެފައިވާ އިރު އީގަލްސް ގާތުން ބަލިވެފައި ވަނީ 1-5 ގެ ނަތީޖާ އަކުންނެވެ. އަދި މިއަދުގެ ބޮޑު ބައްޔާ އެކު އެ ޓީމަށް ގެއްލުމުގެ ގޯލުގެ އަދަދު ވަނީ 27 އަށް އަރައިފަ އެވެ.\nމިއަދުގެ މެޗު ވަރުގަދަ ސްކޮޑަކާ އެކު ގްރީނުން ފެށި އިރު އެ ޓީމުން ވަނީ މެޗުގެ ފުރަތަމަ ފަސް މިނަޓުގެ ތެރޭގައި ގޯލެއް ޖަހައި ލީޑު ނަގައިފަ އެވެ. އެ ގޯލު އެ ޓީމަށް ޖަހައިދިނީ ޓީމުގެ ކެޕްޓަން އަލީ އަޝްފާގު (ދަގަނޑޭ) އެވެ. އޭނަގެ ގޯލަށް ފަހު ނިލަންދޫ އިން ވަނީ ކުޅުން ރަނގަޅުކޮށް ޑިފެންސިވް ގޭމެއް ޖައްސަން މަސައްކަތް ކޮށްފަ އެވެ.\nނިލަންދޫ އިން ރަނގަޅަށް ކުޅެމުން ދަނިކޮށް ގްރީން ސްޓްރީޓުގެ އިބްރާހިމް ރިޒުހާން ވަނީ އިތުރު ލަނޑެއް ޖަހައި އެ ޓީމަށް ލީޑު ފުޅާ ކޮށްދީފަ އެވެ. ފުރަތަމަ ހާފު އެގޮތުގައި އޮވެ ނިމިގެން ދިޔަ ނަމަވެސް ގްރީނަށް އެ ހާފުގައި ލަނޑު ޖަހާނެ ގިނަ ފުރުސަތުތަކެއް ވަނީ ލިބި ބޭކާރު ވެގެން ގޮސްފަ އެވެ.\nދެވަނަ ހާފު ފެށިގެން ގްރީނުން އަނެއްކާ ވެސް ޓީމް ކުރިއަށް ޖައްސައި އެޓޭކް ކުރަން ފެށި އެވެ. ނަތީޖާއެއްގެ ގޮތުން މެޗުގެ 48 ވަނަ މިނަޓުގައި އެ ޓީމުގެ މުހައްމަދު އުމައިރުވަނީ ގޯލެއް ޖަހައިފަ އެވެ. އެ ގޯލާ އެކު ނިލަންދޫގެ ޑިފެންސް ލައިން އެއްކޮށް ރޫޅުނު އިރު ގްރީނުން އުފައްދަމުން ދިޔަ ހަމަލާ ތަކާ އެކު އެ ޓީމުގެ ކީޕަރު އަބްދުﷲ ޒިޔަޒަންއަށް އޮބި އޮންނަ ވަރެއް ނޫނެވެ.\nއެ ވަގުތު ކޮޅުގެ ތެރޭގައި ގްރީންގެ ކެޕްޓަން ދަގަނޑޭއަށް ވަނީ މުޅިން ހުސްކޮށް ހުރެ ގޯލުގެ ތެރެއަށް ފޮނުވާލުމުގެ ފުރުސަތެއް ލިބިފަ އެވެ. ނަމަވެސް އެ ބޯޅަ ދިޔައީ ގޯލުގެ ދަނޑި ކައިރިން ބޭރަށެވެ. ދަގަނޑޭއަށް ލިބުނު އެ ފުރުސަތު ބޭކާރު ވެގެން ދިޔަ ނަމަވެސް ޖެހިގެން އައި ދެ ބޯޅަ އޭނަ ވަނީ ގޯލުގެ ތެރެއަށް ފޮނުވާލައި އޭނަގެ ހެޓްރިކް ފުރިހަމަ ކޮށްފަ އެވެ.\nމެޗު ނިމުމުގެ ކުރިން ގްރީނުން ވަނީ އަނެއްކާވެސް އިތުރު ގޯލެއްޖަހައިފަ އެވެ. މި ގޯލު އެ ޓީމަށް ޖަހައިދިނީ އެ ޓީމުގެ ފޯވާޑް އަބްދުﷲ ޔާމީން އެވެ.\nމިރޭ ވެސް ލީގުގައި އިތުރު މެޗެއް ކުޅުމަށް ވަނީ ހަމަޖެހިފަ އެވެ. އެ މެޗުގައި ބައްދަލު ކުރާނީ މާޒިޔާ ސްޕޯޓްސް ރެކްރިއޭޝަނާއި ވިކްޓަރީ އެވެ.